প্রতিদিন একটি আপেল খান – আমাদের নিকলী\nপ্রবাদ আছে, দিনে একটি করে আপেল খান, ডাক্তারকে দূরে রাখুন। কারণ আপেলে রয়েছে মিনারেল, আয়রন এবং প্রচুর ভিটামিন যা শরীরের জন্য অত্যন্ত প্রয়োজন। যারা নিয়মিত আপেল খায় তাদের শারীরিক সমস্যাও হয় কম।\nবৈজ্ঞানিক পরীক্ষায় দেখা গেছে, আপেল কোলেস্টেরল কমাতে এবং ক্যানসার রোধেও সহায়তা করে।\nআপেল শরীরকে ফিট রাখে, তাই আপেলকে বলা হয় ‘পাওয়ার ব্রেকফাস্ট’।\nজার্মানিতে রাস্তাঘাটে বা অফিসে প্রায়ই মানুষকে আপেল খেতে দেখা যায়। আপেল খুব সহজে যেকোনো জায়গায় খাওয়া যায় এবং বহন করা যায়। তাই অনেকেই বাড়ি থেকে বের হওয়ার সময় চট করে একটা আপেল ভরে নেন ব্যাগে।\nআপেলে রয়েছে প্রচুর ভিটামিন ‘সি’, যা প্রতিদিন মানুষের শরীরে প্রয়োজন। সম্ভবত পরিবেশ দূষণের কারণে আজকাল অনেক মানুষের আপেল অ্যালার্জি দেখা দেয়। সেক্ষেত্রে আপেল সরাসরি না খেয়ে সেদ্ধ বা রান্না করে খাওয়ার পরামর্শ দেন ডাক্তাররা।\nআপেলের শতকরা ৭০ ভাগ ভিটামিনই থাকে আপেলের খোসা এবং খোসার ঠিক নীচে। তবে আজকাল অনেকে অবশ্য এ ব্যাপারে ভিন্ন মত পোষণ করেন। কারণ আপেল উৎপাদনে আজকাল অনেক সময় কেমিক্যাল ব্যবহার করার ফলে আপেলের খোসাতেও তার প্রভাব পরে। তাই খোসা ছাড়িয়ে খাওয়া ভালো বলেই পরামর্শ দেন অনেক খাদ্য বিশেষজ্ঞ।\nলাল টকটকে যত সুন্দর চেহারা আর লোভনীয়ই হোক না কেন, নানা রকম রাসায়নিক সার ব্যবহারের কারণে ভালো করে ধুয়ে এবং মুছে খাওয়ার পরামর্শ দিয়ে থাকেন ডাক্তাররা।\nআপেলে যে অ্যাসিড রয়েছে, তা নানা অসুধ হিসেবে কাজে লাগে। আপেল গলা ব্যথা বা কাশির ওষুধ হিসেবে সাহায্য করে। আপেলের চা ‘নার্ভাসনেস’ থেকে কাটিয়ে তোলে। আপেলের মাস্ক ত্বককে সুন্দর ও নরম করে, দাঁতও পরিষ্কার রাখে। এছাড়া, আপেল ঘুম থেকে জাগতে যেমন সাহায্য করে, তেমনি সাহায্য করে ভালো ঘুম হতেও।\nআপেলে যেহেতু ভিটামিন, মিনারেল এবং শরীরের জন্য প্রয়োজনীয় অনেককিছু রয়েছে, তাই আপেল খেয়ে কেউ কেউ ডায়েটিং করেন বা ওজন কমান।\nআপেলের তৈরি খাবার\nআপেল দিয়ে নানা ধরণের খাবার তৈরি করা যায়। যেমন- আপেলের কেক, চকোলেট, আচার, জেলি ও জুস।\nজার্মানিতে স্বাস্থ্য সচেতন অনেকেই বিকেলে কফির সাথে ক্রীম কেকের বদলে এক টুকরো আপেল কেকই বেছে নেন।\nকি সুন্দর আর লোভনীয় আপেলের এই জেলি। সবকিছু খাওয়ার সময় তো আর ভিটামিনের কথা ভাবা যায় না! তবে সবকিছুই যদি একসাথে পাওয়া যায়, তাহলে মন্দ কি?\n← মস্তিষ্কের জিপিএস ব্যবস্থা উদ্ভাবন\nঅ্যাসিডিটিকে না বলুন →


পুলিশের হাত কেটে নিল আসামিরা - NewsBijoy\nঅপরাধ ও দুর্ণীতি, আলোচিত নিউজ, চট্টগ্রাম, শিরোনাম\nচট্টগ্রামের লোহাগাড়ায় আসামি ধরতে গিয়ে পুলিশের ওপর সন্ত্রাসী হামলার ঘটনা ঘটেছে। এ সময় এক পুলিশ সদস্যের বাম হাতের কব্জি পর্যন্ত কেটে বিচ্ছিন্ন করে ফেলেছে সন্ত্রাসীরা। রোববার সকাল ১০টার দিকে উপজেলার পদুয়া ইউনিয়নের ৯নং ওয়ার্ডের লালারখীল এলাকায় এ ঘটনা ঘটে। পুলিশ জানায়, রোববার সকালে ওই এলাকার ওয়ারেন্টভুক্ত একাধিক মামলার আসামি মৃত আলী হোসেনের ছেলে কবির আহমদকে (৪০) গ্রেফতার করতে পুলিশ অভিযান চালায়। পুলিশের উপস্থিতি টের পেয়ে কবির আহমেদের নেতৃত্বে সংঘবদ্ধভাবে পুলিশের ওপর দেশীয় অস্ত্রশস্ত্র নিয়ে হামলা চালানো হয়। এ সময় পুলিশ সদস্য মো. জনি খানের (২৮) বাম হাতের কব্জি বিচ্ছিন্ন হয়ে গেছে। আহত অপর পুলিশ সদস্য শাহাদাত হোসেন (২৭), স্থানীয় আবুল কাশেম কালু। আহতদের উদ্ধার করে উপজেলা স্বাস্থ্য কমপ্লেক্সে প্রেরণ করা হয় আশঙ্কাজনক অবস্থায় পুলিশ সদস্য মো. জনি খান ও স্থানীয় আবুল কাশেম কালুকে চমেক হাসপাতালে প্রেরণ করা হয়েছে। সাতকানিয়া সার্কেলের অতিরিক্ত পুলিশ সুপার মো. শিবলী নোমান জানান, হামলায় দুই পুলিশ সদস্যসহ তিনজন আহত হয়েছে। এ হামলায় অভিযুক্তদের গ্রেফতার করতে পুলিশ চেষ্টা চালিয়ে যাচ্ছে।


মুন্সীগঞ্জে ইনস্যুরেন্স কর্মীকে ধর্ষণ করে গোপন ভিডিও ধারণ! | মুন্সিগঞ্জের খবর…\nমুন্সীগঞ্জে কফি হাউজে এক ইনস্যুরেন্স কর্মীকে ধর্ষণ করে গোপনে ভিডিও করায় মো. মুন্না ভূইয়া (২৭) নামে এক যুবককে গ্রেফতার করেছে পুলিশ। সোমবার দিবাগত গভীর রাতে তার নিজ এলাকা সিপাহীপাড়া থেকে তাকে গ্রেফতার করা হয়।\nজানা যায়, গত ২৩ জুন দুপুরে বন্ধুত্বের সম্পর্কের সুবাধে তাকে কফি হাউজে নিয়ে যায় মুন্না। পরে সেখানে আরো দুই বন্ধুর সহযোগিতায় ধর্ষণ করে ভিডিও ধারণ করে। এই ঘটনায় প্রদান আসামীর মুন্নার নাম উল্লেখ করে অজ্ঞাত আরো দুজনকে আসামী করে ধর্ষিতা মুন্সীগঞ্জ সদর থানায় মামলা দায়ের করলে পুলিশ সোমবার দিবাগত গভীর রাতে মুন্নাকে গ্রেফতার করে পুলিশ।\nমামলার তদন্ত কর্মকর্তা উপ পরিদর্শক(এসআই) এনামুল ইসলাম জানান, বন্ধ থাকা একটি কফি হাউজের ভিতর কফি খাওয়ার কথা বলে ইনস্যুরেন্স কর্মীকে নিয়ে যায় মুন্না। সেখানে ধর্ষণের ঘটনা ঘটে। ধর্ষণের ভিডিও ধারণ করেছে বলেও সত্যতা পাওয়া গেছে। তিনজন আসামির মধ্যে প্রধান আসামিকে গ্রেফতার করা হয়েছে। আসামীকে মুন্সীগঞ্জ আদালতে প্রেরণ করা হয়েছে বলে জানান তিনি।\nমুন্সীগঞ্জ সদর থানার ভারপ্রাপ্ত কর্মকতা (ওসি) মো. আনিচুর রহমান বলেন, সিপাহীপাড়ায় এলাকার ওই ইনস্যুরেন্স কর্মীকে ধর্ষণ করে গোপনে ভিডিও ধারণ করে তা সামাজিক মাধ্যম ফেসবুকে প্রচার করার হুমকি দেয়। এই বিষয় ধর্ষিতা মুন্সীগঞ্জ সদর থানায় মামলা রুজু করলে ধর্ষক মুন্না ভূইয়াকে গ্রেফতার করে মঙ্গলবার দুপুরে মুন্সীগঞ্জ আদালতে প্রেরন করা হয়েছে। ধর্ষণে অভিযুক্ত অপর আসামীদের গ্রেফতারে অভিযান চলছে।\nউল্লেখ্য গত জুন মাসের ২৩ তারিখ দুপুর আড়াইটার দিকে সদর উপজেলার সিপাহীপাড়ায় কফি হাউজ নামের একটি রেস্টুরেন্টে এই ধর্ষণের ঘটনা ঘটে।


কুলিয়ারচরে দুইপক্ষের সংঘর্ষে আহত ১৮, ভাংচুর-অগ্নিসংযোগ | NTV Online\n২৫ জুলাই, ২০২১, ২২:০৫\nআপডেট: ২৫ জুলাই, ২০২১, ২২:০৬\nকিশোরগঞ্জের কুলিয়ারচর উপজেলায় আজ রোববার দুইপক্ষের সংঘর্ষের সময় ভাঙচুর করা হয়। ছবি : এনটিভি\nকিশোরগঞ্জের কুলিয়ারচর উপজেলায় ডিস লাইনের সংযোগ নিয়ে দুইপক্ষের সংঘর্ষে উভয়পক্ষের ১৮ জন আহত হয়েছে। এ সময় বেশ কয়েকটি অটোরিকশা ও একটি পোল্ট্রিফিডের গুদামে ভাঙচুর ও অগ্নিসংযোগের ঘটনাও ঘটে।\nআজ রোববার উপজেলার ফরিদপুর ইউনিয়নের খিদিরপুর পূর্ব ও পশ্চিমপাড়া গ্রামের দুইপক্ষের মধ্যে এ সংঘর্ষের ঘটনা ঘটে। খবর পেয়ে পুলিশ ঘটনাস্থলে গিয়ে পরিস্থিতি নিয়ন্ত্রণে আনে। বর্তমানে এলাকায় থমথমে পরিবেশ বিরাজ করছে। পরবর্তী পরিস্থিতি মোকাবিলায় এলাকায় পুলিশ মোতায়েন করা হয়েছে।\nপুলিশ ও স্থানীয়রা জানায়, ডিস লাইনের সংযোগকে কেন্দ্র করে আজ বেলা সাড়ে ১১টার দিকে খিদিরপুর পশ্চিমপাড়া গ্রামের কুলিয়ারচর উপজেলা আওয়ামী লীগের সদস্য মো. কেফায়েত উল্লাহ ও খিদিরপুর পূর্বপাড়া গ্রামের আওয়ামী লীগ নেতা ও সাবেক মেম্বার মো. রহমত আলীর সমর্থকদের মধ্যে এই সংঘর্ষের ঘটনা ঘটে। সংঘর্ষে উভয়পক্ষ দেশীয় অস্ত্রে সজ্জিত হয়ে একে অন্যের ওপর চড়াও হয়।\nখবর পেয়ে কুলিয়ারচর থানা পুলিশ ঘটনাস্থলে গিয়ে পরিস্থিতি নিয়ন্ত্রণে আনে বলে জানান থানার ভারপ্রাপ্ত কর্মকর্তা (ওসি) একেএম সুলতান মাহমুদ। সংঘর্ষ থামার পর আহতদের উদ্ধার করে উপজেলা স্বাস্থ্য কমপ্লেক্স ও বাজিতপুরের ভাগলপুর জহুরুল ইসলাম মেডিকেল কলেজ হাসপাতালে চিকিৎসার জন্য নিয়ে যান স্বজনেরা।\nট্যাগ: অপরাধ, সংঘর্ষ, কুলিয়ারচর


তৃতীয় খণ্ড : ধর্ম, দর্শন ও সাধনা : ধর্মের সাধন-প্রণালী ও উদ্দেশ্য | ভবঘুরেকথা.কম\nপৃথিবীর ধর্মগুলি পর্যালোচনা করিলে আমরা সাধারণতঃ দুইটি সাধনপথ দেখিতে পাই। একটি ঈশ্বর হইতে মানুষের দিকে বিসর্পিত। অর্থাৎ সেমিটিক ধর্মগোষ্ঠীতে দেখিতে পাই—ঈশ্বরীয় ধারণা প্রায় প্রথম হইতেই স্ফূর্তিলাভ করিয়াছিল, অথচ অত্যন্ত আশ্চর্য যে, আত্মা সম্বন্ধে তাহাদের কোন ধারণা ছিল না। ইহা উল্লেখযোগ্য যে, অতি-আধুনিককালের কথা ছাড়িয়া দিলে প্রাচীন য়াহুদীদের মধ্যে জীবাত্মা-সম্পর্কে কোন চিন্তার স্ফুরণ হয় নাই।\n(তাহাদের মতে) মন ও কতিপয় জড়-উপাদানের সংমিশ্রণে মানুষের সৃষ্টি, তাহার অতিরিক্ত আর কিছু নয়; মৃত্যুতেই সব কিছুর পরিসমাপ্তি। অথচ এই জাতির মধ্যেই ঈশ্বর সম্বন্ধে অতি বিস্ময়কর চিন্তাধারার বিকাশ হইয়াছিল। ইহাও অন্যতম সাধনপথ। অন্য সাধনপথ—মানুষের ভিতর দিয়া ঈশ্বরাভিমুখে। এই দ্বিতীয় প্রণালীটি বিশেষরূপে আর্যজাতির, আর প্রথমটি সেমিটিক জাতির।\nআর্যগণ প্রথমে আত্মতত্ত্ব লইয়া শুরু করিয়াছিলেন; তখন তাঁহাদের ঈশ্বরবিষয়ক ধারণাগুলি অস্পষ্ট, পার্থক্য-নির্ণয়ে অসমর্থ ও অপরিচ্ছন্ন ছিল। কিন্তু কালক্রমে আত্মা সম্বন্ধে তাঁহাদের ধারণা যতই স্পষ্টতর হইতে লাগিল, ঈশ্বর সম্বন্ধে ধারণা সম অনুপাতে স্পষ্টতর হইতে লাগিল।\nসেইজন্য দেখা যায়, বেদসমূহে যাবতীয় জিজ্ঞাসাই সর্বদা আত্মার মাধ্যমে উত্থাপিত হইয়াছিল এবং ঈশ্বর সম্বন্ধে আর্যদিগের যত কিছু জ্ঞান সবই জীবাত্মার মধ্য দিয়াই স্ফূর্তি পাইয়াছে। সেইহেতু তাঁহাদের সমগ্র দর্শন-সাহিত্যে অন্তর্মুখী ঈশ্বরানুসন্ধানের বা ব্রহ্মজিজ্ঞাসার একটি বিচিত্র ছাপ অঙ্কিত রহিয়াছে।\nআর্যগণ নিজেদের অন্তরেই চিরদিন ভগবানের অনুসন্ধান করিয়াছেন। কালক্রমে ঐ সাধনপ্রণালী তাঁহাদের নিকট স্বাভাবিক ও নিজস্ব হইয়া উঠিয়াছিল। তাঁহাদের শিল্পচর্চা ও প্রাত্যহিক আচরণের মধ্যেও ঐ বৈশিষ্ট্য লক্ষণীয়। বর্তমানকালেও ইওরোপে উপাসনারত কোন ব্যক্তির প্রতিকৃতি আঁকিতে গিয়া শিল্পী তাঁহার দৃষ্টি ঊর্ধ্বে স্থাপন করাইয়া থাকেন।\nউপাসক প্রকৃতির বাহিরে ভগবানকে অনুসন্ধান করেন, দূর মহাকাশের দিকে তাঁহার দৃষ্টি প্রসারিত রহিয়াছে—এইভাবে সেই প্রতিমূর্তি অঙ্কিত হয়। পক্ষান্তরে ভারতবর্ষে উপাসকের মূর্তি অন্যরূপ। এখানে উপাসনায় চক্ষুদ্বয় মুদ্রিত থাকে, উপাসকের দৃষ্টি যেন অন্তর্মুখী।\nএই দুইটি মানুষের শিক্ষণীয় বস্তু—একটি বহিঃপ্রকৃতি, অপরটি অন্তঃপ্রকৃতি। আপাতদৃষ্টিতে পরস্পর-বিরোধী হইলেও সাধারণ মানুষের নিকট বহিঃপ্রকৃতিও—অন্তঃপ্রকৃতি (বা চিন্তা-জগৎ) দ্বারা সম্পূর্ণরূপে গঠিত। অধিকাংশ দর্শনশাস্ত্রে, বিশেষতঃ পাশ্চাত্য দর্শনশাস্ত্রে, প্রথমেই অনুমিত হইয়াছে যে, জড়বস্তু এবং চেতন মন—দুইটি বিপরীতধর্মী। কিন্তু পরিণামে আমরা দেখি, উহারা বিপরীতধর্মী নয়।\nবরং ধীরে ধীরে উহারা পরস্পরের সান্নিধ্যে আসিবে এবং চরমে একত্র মিলিত হইয়া এক অন্তহীন অখণ্ড বস্তু সৃষ্টি করিবে। সুতরাং এই বিশ্লেষণ দ্বারা কোন একটি মতকে অপর মত হইতে উচ্চাবচ প্রতিপন্ন করা আমার অভিপ্রায় নয়। বহিঃপ্রকৃতির সাহায্যে সত্যানুসন্ধানে যাঁহারা ব্যাপৃত, তাঁহারা যেমন ভ্রান্ত নন, অন্তঃপ্রকৃতির মধ্য দিয়া সত্যলাভের যাঁহারা প্রয়াসী, তাঁহাদিগকেও তেমনি উচ্চ বলিয়া মনে করিবার কোন হেতু নাই।\nএই দুইটি পৃথক্ প্রণালী মাত্র। দুইটিই জগতে টিকিয়া থাকিবে; দুইটিরই অনুশীলন প্রয়োজন; পরিণামে দেখা যাইবে যে, দুইটি মতেরই পরস্পর মিলন হইতেছে। আমরা দেখি যে, মন যেমন দেহের পরিপন্থী নয়, দেহও তেমনি মনের পরিপন্থী নয়, যদিও অনেকে মনে করে, এই দেহটি একান্তই তুচ্ছ ও নগণ্য।\nপ্রাচীনকালে প্রতিদেশেই এমন বহু লোক ছিল, যাহারা দেহকে শুধু আধি, ব্যাধি, পাপ ও ঐ জাতীয় বস্তুর আধাররূপেই গণ্য করিত। যাহা হউক, উত্তরকালে আমরা দেখিতে পাই, বেদের শিক্ষা অনুসারে এই দেহ মনে মিশিয়া গিয়াছে এবং মন দেহে মিশিয়া গিয়াছে।\nএকটি বিষয় স্মরণ রাখিতে হইবে, যাহা সমগ্র বেদে১ ধ্বনিত হইয়াছেঃ যথা, যেমন একটি মাটির ডেলা সম্বন্ধে জ্ঞান থাকিলে আমরা বিশ্বের সমস্ত মাটির বিষয়ে জানিতে পারি, তেমনি সেই বস্তু কি, যাহা জানিলে আমরা অন্য সবই জানিতে পারি? কম-বেশী স্পষ্টতঃ বলিতে গেলে এই তত্ত্বই সমগ্র মানব-জ্ঞানের বিষয়বস্তু। এই একত্ব উপলব্ধির দিকেই আমরা সকলে অগ্রসর হইতেছি।\nআমাদের জীবনের প্রতি কর্ম—তাহা অতি বৈষয়িক, অতি স্থূল, অতি সূক্ষ্ম, অতি উচ্চ, অতি আধ্যাত্মিক কর্মই হউক না কেন—সমভাবে সেই একই আদর্শ একাত্বানুভূতির দিকে আমাদিগকে লইয়া যাইতেছে। এক ব্যক্তি অবিবাহিত। সে বিবাহ করিল। বাহ্যতঃ ইহা একটি স্বার্থপূর্ণ কাজ হইতে পারে, কিন্তু ইহার পশ্চাতে যে-প্রেরণা—যে-উদ্দেশ্য রহিয়াছে, তাহাও ঐ একত্ব উপলব্ধির চেষ্টা।\nতাহার পুত্র-কন্যা আছে, বন্ধু-বান্ধব আছে; সে তাহার দেশকে ভালবাসে, এই পৃথিবীকে ভালবাসে এবং পরিণামে সমগ্র বিশ্বে তাহার প্রেম পরিব্যাপ্ত হয়। দুর্নিবার গতিতে আমরা সেই পূর্ণতার দিকে চলিতেছি—এই ক্ষুদ্র আমিত্ব নাশ করিয়া এবং উদার হইতে উদারতর হইয়া অদ্বৈতানুভূতির পথে। উহাই চরম লক্ষ্য; ঐ লক্ষ্যের দিকেই সমগ্র বিশ্ব দ্রুত-ধাবমান, প্রতি অণু-পরমাণু পরস্পরের সহিত মিলিত হইবার জন্য প্রধাবিত।\nঅণুর সহিত অণুর, পরমাণুর সহিত পরমাণুর মুহুর্মুহুঃ মিলন হইতেছে, আর বিশালাকৃতি গোলক, ভূলোক, চন্দ্র, সূর্য, নক্ষত্র, গ্রহ, উপগ্রহের উৎপত্তি হইতেছে। আবার উহারাও যথানিয়মে পরস্পরের দিকে বেগে ছুটিতেছে এবং এ-কথা আমরা জানি যে, চরমে সমগ্র জড়-জগৎ চেতন-জগৎ এক অখণ্ড সত্তায় মিশিয়া একীভূত হইবে।\nনিখিল বিশ্বে বিপুলভাবে যে ক্রিয়া চলিতেছে, ব্যষ্টি-মানুষেও স্বল্পায়তনে সেই ক্রিয়াই চলিতেছে। বিশ্ব-ব্রহ্মাণ্ডের যেমন একটি নিজস্ব স্বতন্ত্র সত্তা আছে অথচ উহা নিয়তই একত্বের—অখণ্ডত্বের দিকে ধাবমান, আমাদের ক্ষুদ্রতর ব্রহ্মাণ্ডেও সেইরূপ প্রতি জীব যেন জগতের অবশিষ্টাংশ হইতে বিচ্ছিন্ন হইয়া নিত্য নবজন্ম পরিগ্রহ করিতেছে। যে যত বেশী মূর্খ ও অজ্ঞ, সে নিজেকে বিশ্ব হইতে তত বেশী বিচ্ছিন্ন মনে করে।\nযে যত বেশী অজ্ঞ, সে তত বেশী মনে করে যে, সে মরিবে অথবা জন্মগ্রহণ করিবে ইত্যাদি—এ-সকল ভাব এই অনৈক্য বা ভিন্নতাকেই প্রকাশ করে অথবা বিচ্ছিন্ন ভাবেরই অভিব্যঞ্জক। কিন্তু দেখা যায়, জ্ঞানোৎকর্ষের সঙ্গে সঙ্গে মনুষ্যত্বের বিকাশ হয়, নীতিজ্ঞান অভিব্যক্ত হয় এবং মানুষের মধ্যে অখণ্ড চেতনার উন্মেষ হয়। জ্ঞাতসারেই হউক বা অজ্ঞাতসারেই হউক, ঐ শক্তিই পিছনে থাকিয়া মানুষকে নিঃস্বার্থ হইতে প্রেরণা দেয়।\nউহাই সকল নীতিজ্ঞানের ভিত্তি; পৃথিবীর যে-কোন ভাষায় বা যে-কোন ধর্মে বা যে-কোন অবতারপুরুষ কর্তৃক প্রচারিত ধর্মনীতিতে ইহাই সর্বাপেক্ষা অপরিহার্য অংশ। ‘নিঃস্বার্থ হও,’ ‘নাহং, নাহং—তুঁহু, তুঁহু’—এই ভাবটি সকল নীতি ও অনুশাসনের পটভূমি। তুমি আমার অংশ, এবং আমিও তোমার অংশ। তোমাকে আঘাত করিলে আমি নিজেই আঘাতপ্রাপ্ত হই, তোমাকে সাহায্য করিলে আমার নিজেরই সাহায্য হইয়া থাকে, তুমি জীবিত থাকিলে সম্ভবতঃ আমরাও মৃত্যু হইতে পারে না—\nইহার অর্থ এই ব্যক্তিভাবশূন্যতার স্বীকৃতি। যতক্ষণ এই বিপুল বিশ্বে একটি কীটও জীবিত থাকে, ততক্ষণ কিরূপে আমি মরিতে পারি? কারণ আমার জীবন তো ঐ কীটের জীবনের মধ্যেও অনুস্যূত রহিয়াছে। সঙ্গে সঙ্গে আমরা এই শিক্ষাও পাই যে, কোন মানুষকে সাহায্য না করিয়া আমরা পারি না, তাহার কল্যাণে আমারই কল্যাণ।\nএই বিষয়ই সমগ্র বেদান্ত এবং অন্যান্য ধর্মের মধ্য দিয়া অনুস্যূত। এ-কথা স্মরণ রাখিতে হইবে যে, সাধারণভাবে ধর্মমাত্রই তিন ভাগে বিভক্ত।\nপ্রথমাংশ দর্শন—প্রত্যেক ধর্মের মূলনীতি ও সারকথা। সেই তত্ত্বগুলি পুরাণের আখ্যায়িকা—মহাপুরুষ বা বীরগণের জীবন, দেবতা উপদেবতা বা দেব-মানবদের কাহিনীর মধ্য দিয়া রূপ পরিগ্রহ করে। বস্তুতঃ শক্তির প্রকাশনাই সকল পুরাণ-সাহিত্যের মূল ভাব। নিম্নস্তরের পুরাণগুলিতে—আদিমযুগের রচনায়—এই শক্তির অভিব্যক্তি দেখা যায় দেহের পেশীতে। পুরাণগুলিতে বর্ণিত নায়কগণ আকৃতিতে যেমন বিশাল, বিক্রমেও তেমনি বিপুল। একজন বীরই যেন সমগ্র বিশ্বজয়ে সমর্থ।\nমানুষের অগ্রগতির সঙ্গে সঙ্গে তাহার শক্তি দেহ অপেক্ষা ব্যাপকতর ক্ষেত্রে আত্মপ্রকাশ করে। ফলে মহাপুরুষগণ উচ্চতর নীতিজ্ঞানের নিদর্শনরূপে পুরাণাদিতে চিত্রিত হইয়াছেন। পবিত্রতা এবং উচ্চনীতিবোধের মধ্য দিয়াই তাঁহাদের শক্তি প্রকাশিত হইয়াছে। তাঁহারা স্বতন্ত্র-ব্যক্তিসম্পন্ন মহাপুরুষ—স্বার্থপরতা ও নীতিহীনতার দুর্বার স্রোত প্রতিরোধ করিবার সামর্থ্য তাঁহাদের আছে। সকল ধর্মের তৃতীয় অংশ—প্রতীকোপাসনা; ইহাকে তোমরা যাগযজ্ঞ, আনুষ্ঠানিক ক্রিয়াকর্ম বল।\nপৌরাণিক উপাখ্যান এবং মহাপুরুষগণের চরিত্রও সর্বস্তরের নরনারীর প্রয়োজন মিটাইতে পারে না। এমন নিম্নপর্যায়ের মানুষও সংসারে আছে, যাহাদের জন্য শিশুদের মত ধর্মের ‘কিণ্ডারগার্টেন’ প্রয়োজন। এভাবেই প্রতীকোপাসনা ও ব্যাবহারিক দৃষ্টান্তের হাতে-নাতে প্রয়োজনীয়তা উপস্থিত হইয়াছে; এগুলি ধরা যায়, বোঝা যায়—ইন্দ্রিয়ের সাহায্যে জড়বস্তুর মত দেখা যায় এবং অনুভব করা যায়।\nঅতএব প্রত্যেক ধর্মেই তিনটি স্তর বা পর্যায় দেখা যায়; যথা—দর্শন, পুরাণ ও পূজা অনুষ্ঠান। বেদান্তের পক্ষে একটি সুবিধার কথা বলা যায় যে, সৌভাগ্যক্রমে ভারতবর্ষে ধর্মের এই তিনটি পর্যায়ের সংজ্ঞাই সুস্পষ্টভাবে নির্দিষ্ট হইয়াছে। অন্যান্য ধর্মের মূলতত্ত্বগুলি উপাখ্যান অংশের সহিত এমনভাবে জড়িত যে, একটিকে অপরটি হইতে স্বতন্ত্র করা বড় কঠিন।\nউপাখ্যানভাগ যেন তত্ত্বাংশকে গ্রাস করিয়া প্রাধান্য লাভ করিয়াছে এবং কয়েক শতাব্দীর মধ্যে সাধারণ মানুষ তত্ত্বগুলি একরূপ ভুলিয়া যায়, তত্ত্বাংশের তাৎপর্য আর ধরিতে পারে না। তত্ত্বের টীকা, ব্যাখ্যা প্রভৃতি মূলতত্ত্বকে গ্রাস করে এবং সকলে এগুলি লইয়াই সন্তুষ্ট থাকে ও অবতার, প্রচারক, আচার্যদের কথাই কেবল চিন্তা করে। মূলতত্ত্ব প্রায় বিলুপ্ত হয়—এতদূর লুপ্ত হয় যে, বর্তমানকালেও যদি কেহ যীশুকে বাদ দিয়া খ্রীষ্টধর্মের তত্ত্বসমূহ প্রচার করিতে প্রয়াসী হয়।\nতবে লোকে তাহাকে আক্রমণ করিতে চেষ্টা করিবে এবং ভাবিবে সে অন্যায় করিয়াছে এবং খ্রীষ্টধর্মের বিরুদ্ধাচরণ করিতেছে। অনুরূপভাবে যদি কেহ হজরত মহম্মদকে বাদ দিয়া ইসলামধর্মের তত্ত্বগুলি প্রচার করিতে অগ্রসর হয়, তবে মুসলমানগণও তাহাকে সহ্য করিবে না। কারণ বাস্তব উদাহরণ—মহাপুরুষ ও পয়গম্বরের জীবনকাহিনীই তত্ত্বাংশকে সর্বতোভাবে আবৃত করিয়া রাখিয়াছে।\nবেদান্তের প্রধান সুবিধা এই যে, ইহা কোন ব্যক্তিবিশেষের সৃষ্টি নয়। সুতরাং স্বভাবতঃ বৌদ্ধধর্ম, খ্রীষ্টধর্ম বা ইসলামের ন্যায় কোন প্রত্যাদিষ্ট বা প্রেরিত পুরুষের প্রভাব উহার তত্ত্বাংশগুলিকে সর্বতোভাবে গ্রাস অথবা আবৃত করে নাই। …\nতত্ত্বমাত্রই শাশ্বত ও চিরন্তন, এবং প্রত্যাদিষ্ট পুরুষগণ যেন গৌণপর্যায়ভুক্ত—তাঁহাদের কথা বেদান্তশাস্ত্রে উল্লিখিত হয় নাই। উপনিষদসমূহে কোন বিশেষ প্রত্যাদিষ্ট পুরুষের বিষয় বলা হয় নাই, তবে বহু মন্ত্রদ্রষ্টা পুরুষ ও নারীর কথা বলা হইয়াছে। প্রাচীন য়াহুদীদের এই ধরনের কিছু ভাব ছিল; তথাপি দেখিতে পাই মোজেস্ হিব্রূ সাহিত্যের অধিকাংশ স্থান জুড়িয়া আছেন। অবশ্য আমি বলিতে চাই না যে, এই সিদ্ধ মহাপুরুষগণ কর্তৃক একটা জাতির ধর্মজীবন নিয়ন্ত্রিত হওয়া খারাপ।\nকিন্তু যদি কোন কারণে ধর্মের সমগ্র তত্ত্বাংশকে উপেক্ষা করা হয়, তবে তাহা জাতির পক্ষে নিশ্চয়ই ক্ষতিকর হইবে। তত্ত্বের দিক্ দিয়া বিভিন্ন জাতির মধ্যে অনেকটা ঐক্যসূত্র খুঁজিয়া পাইতে পারি, কিন্তু ব্যক্তিত্বের দিক্ দিয়া তাহা সম্ভব নয়। ব্যক্তি আমাদের হৃদয়াবেগ স্পর্শ করে; তত্ত্বের আবেদন উচ্চতর ক্ষেত্র অর্থাৎ আমাদের শান্ত বিচারবুদ্ধিকে স্পর্শ করে। তত্ত্বই চরমে জয়লাভ করিবে, কারণ উহাই মানুষের মনুষ্যত্ব। ভাবাবেগ অনেক সময়ই আমাদিগকে পশুস্তরে নামাইয়া আনে।\nবিচারবুদ্ধি অপেক্ষা ইন্দ্রিয়গুলির সহিতই ভাবাবেগের সম্বন্ধ বেশী; সুতরাং যখন তত্ত্বসমূহ সর্বতোভাবে উপেক্ষিত হয়, এবং ভাবাবেগ প্রবল হইয়া উঠে, তখনই ধর্ম গোঁড়ামি ও সাম্প্রদায়িকতায় পর্যবসিত হয় এবং ঐ অবস্থায় ধর্ম এবং দলীয় রাজনীতি ও অনুরূপ বিষয়ে বিশেষ কোন পার্থক্য থাকে না। তখন ধর্মসম্বন্ধে মানুষের মনে অতি উৎকট ও অন্ধ ধারণার সৃষ্টি হয় এবং হাজার হাজার মানুষ পরস্পরের গলায় ছুরি দিতেও দ্বিধা করে না।\nযদিও এ-সকল প্রত্যাদিষ্ট মহাপুরুষের জীবন সৎকর্মের মহতী প্রেরণাস্বরূপ, নীতিচ্যুত হইলে ইহাই আবার মহা অনর্থের হেতু হইয়া থাকে। এই প্রক্রিয়া সর্বযুগেই মানুষকে সাম্প্রদায়িকতার পথে ঠেলিয়া দিয়াছে এবং ধরিত্রীকে রক্তস্নাত করিয়াছে। বেদান্ত এই বিপদ এড়াইয়া যাইতে সমর্থ, কারণ ইহাতে কোন প্রত্যাদিষ্ট পুরুষের স্থান নাই। বেদান্তে অনেক মন্ত্রদ্রষ্টার কথা আছে—‘ঋষি’ বা ‘মুনি’ শব্দে তাঁহারা অভিহিত।\n‘দ্রষ্টা’ শব্দটিও আক্ষরিক অর্থেই ব্যবহৃত। যাঁহারা সত্য দর্শন করিয়াছেন, মন্ত্রার্থ উপলব্ধি করিয়াছেন—তাঁহারাই দ্রষ্টা।\n‘মন্ত্র’ শব্দের অর্থ যাহা মনন করা হইয়াছে, যাহা মনে ধ্যানের দ্বারা লব্ধ; এবং ঋষি এই-সব মন্ত্রের দ্রষ্টা। এই মন্ত্রগুলি কোন মানব-গোষ্ঠীর অথবা কোন বিশেষ নর বা নারীর নিজস্ব সম্পত্তি নয়, তা তিনি যত বড়ই হউন। এমন কি বুদ্ধ বা যীশুখ্রীষ্টের মত শ্রেষ্ঠ মহাপুরুষদেরও নিজস্ব সম্পত্তি নয়। এগুলি ক্ষুদ্রাদপি ক্ষুদ্রেরও যেমন সম্পত্তি, বুদ্ধদেবের মত মহামানবেরও তেমনি সম্পত্তি; অতি নগণ্য কীটেরও যেমন সম্পত্তি, খ্রীষ্টেরও তেমনি সম্পত্তি, কারণ এগুলি সার্বভৌম তত্ত্ব।\nএই মন্ত্রগুলি কখনও সৃষ্ট হয় নাই—চিরন্তন, শাশ্বত; এগুলি অজ—আধুনিক বিজ্ঞানের কোন বিধি বা নিয়মের দ্বারা সৃষ্ট হয় নাই, এই মন্ত্রগুলি আবৃত থাকে এবং আবিষ্কৃত হয়, কিন্তু অনন্তকাল প্রকৃতিতে আছে। নিউটন জন্মগ্রহণ না করিলেও জগতে মাধ্যাকর্ষণ শক্তি বিরাজ করিত এবং ক্রিয়াশীল থাকিত। নিউটনের প্রতিভা ঐ শক্তি উদ্ভাবন ও আবিষ্কার করিয়াছিল, সজীব করিয়াছিল এবং মানবীয় জ্ঞানের বিষয়বস্তুতে রূপায়িত করিয়াছিল মাত্র।\nধর্মতত্ত্ব এবং সুমহান্ আধ্যাত্মিক সত্যসমূহ সম্পর্কেও ঐ-কথা প্রযোজ্য। এগুলি নিত্যক্রিয়াশীল। যদি বেদ, বাইবেল, কোরান প্রভৃতি ধর্মগ্রন্থ মোটেই না থাকিত, যদি ঋষি এবং অবতারপ্রথিত পুরুষগণ জন্মগ্রহণ না করিতেন, তথাপি এই ধর্মতত্ত্বগুলির অস্তিত্ব থাকিত। এগুলি শুধু সাময়িকভাবে স্থগিত আছে, এবং মনুষ্যজাতি ও মনুষ্যপ্রকৃতির উন্নতি সাধন করিবার উদ্দেশ্যে ধীর-স্থিরভাবে ক্রিয়াশীল থাকিবে।\nকিন্তু যাঁহারা এই তত্ত্বগুলি দর্শন ও আবিষ্কার করেন, তাঁহারাই অবতারপুরুষ—তাঁহারাই আধ্যাত্মিক রাজ্যের আবিষ্কারক। নিউটন ও গ্যালিলিও যেমন পদার্থবিজ্ঞানের ঋষি ছিলেন, অবতারপুরুষগণও তেমনি অধ্যাত্মবিজ্ঞানের ঋষি। ঐ-সকল তত্ত্বের উপর কোন বিশেষ অধিকার তাঁহারা দাবী করিতে পারেন না, এগুলি বিশ্বপ্রকৃতির সাধারণ সম্পদ্।\nহিন্দুদের মতে বেদ অনন্ত। বেদের অনন্তত্বের তাৎপর্য এখন আমরা বুঝিতে পারি। ইহার অর্থ—প্রকৃতির যেমন আদি বা অন্ত বলিয়া কিছু নাই, এ-সকল তত্ত্বেরও তেমনি আরম্ভ বা শেষ বলিয়া কিছু নাই। পৃথিবীর পর পৃথিবী, মতবাদের পর মতবাদ উদ্ভূত হইবে, কিছুকাল চলিতে থাকিবে এবং পরে আবার ধ্বংসপ্রাপ্ত হইবে; কিন্তু বিশ্বপ্রকৃতি একরূপই থাকিবে। লক্ষ লক্ষ মতবাদের উদ্ভব হইতেছে, আবার বিলয় হইতেছে। কিন্তু বিশ্ব একইভাবে থাকে।\nকোন একটি গ্রহ সম্পর্কে সময়ের আদি-অন্ত হয়তো বলা যাইতে পারে, কিন্তু বিশ্বব্রহ্মাণ্ড সম্পর্কে ঐরূপ সীমানির্দেশ একেবারে অর্থহীন। নৈসর্গিক নিয়ম, জড়বিজ্ঞান, মনোবিজ্ঞান ও অধ্যাত্ম-বিজ্ঞানের তত্ত্বাদি সম্পর্কেও ঐ কথা সত্য। আদি-অন্তহীন কালের মধ্যে তাহারা বিরাজমান, এবং মানুষ অতি-সম্প্রতি, তুলনামূলকভাবে বলিতে গেলে জোর কয়েক হাজার বৎসর যাবৎ মানুষ এগুলির স্বরূপ-নির্ধারণে সচেষ্ট হইয়াছে। অজস্র উপাদান আমাদের সম্মুখে রহিয়াছে।\nঅতএব বেদ হইতে একটি মহান্ সত্য আমরা প্রথমেই শিক্ষা করি যে, ধর্ম সবেমাত্র শুরু হইয়াছে। আধ্যাত্মিক সত্যের অসীম সমুদ্র আমাদের সম্মুখে প্রসারিত। ইহা আমাদিগকে আবিষ্কার করিতে হইবে, কার্যকর করিতে হইবে এবং জীবনে রূপায়িত করিতে হইবে। সহস্র সহস্র প্রত্যাদিষ্ট পুরুষের আবির্ভাব জগৎ প্রত্যক্ষ করিয়াছে, ভবিষ্যতে আরও লক্ষের আবির্ভাব প্রত্যক্ষ করিবে।\nপ্রাচীন যুগে প্রতি সমাজেই অনেক প্রত্যাদিষ্ট মহাপুরুষ ছিলেন। এমন সময় আসিবে, যখন পৃথিবীতে প্রতি নগরের পথে পথে প্রত্যাদিষ্ট পুরুষের সাক্ষাৎ পাওয়া যাইবে। বস্তুতঃ এমনও বলা চলে যে, প্রাচীনযুগের সমাজ-ব্যবস্থায় অসাধারণ ব্যক্তিগণই অবতাররূপে চিহ্নিত হইতেন। সময় আসিতেছে, যখন আমরা উপলব্ধি করিতে পারিব যে, ধর্মজীবন লাভ করার অর্থই ঈশ্বরকর্তৃক প্রত্যাদেশ লাভ করা এবং নর বা নারী সত্যদ্রষ্টা না হইয়া কেহই ধার্মিক হইতে পারে না।\nআমরা বুঝিতে পারিব যে, ধর্মতত্ত্ব শুধু মানসিক চিন্তা বা ফাঁকা কথার মধ্যে নিহিত নয়; পরন্তু বেদের শিক্ষা এই তত্ত্বের প্রত্যক্ষ উপলব্ধি, উচ্চ হইতে উচ্চতর তত্ত্বের উদ্ভাবন ও আবিষ্কার এবং সমাজে উহার প্রচারের মধ্যেই ধর্মের মূল রহস্য নিহিত। প্রত্যাদিষ্ট পুরুষ বা ঋষি গড়িয়া তোলাই ধর্মচর্চার উদ্দেশ্য এবং বিদ্যায়তনগুলিও সেই উদ্দেশ্যসাধনের জন্যই গড়িয়া উঠিবে। সমগ্র বিশ্ব প্রত্যাদিষ্ট পুরুষগণে পূর্ণ হইবে।\nযতদিন মানুষ সত্যদ্রষ্টা বা প্রত্যাদিষ্ট পুরুষ না হয়, ততদিন ধর্ম তাহার নিকটে শুধু কথার কথা হইয়া দাঁড়ায়। দেওয়ালকে যেমন দেখি, তাহা অপেক্ষাও সহস্রগুণ গভীরভাবে ধর্মকে আমরা প্রত্যক্ষ করিব, উপলব্ধি করিব—অনুভব করিব।\nধর্মের এ-সকল বিবিধ বহিঃপ্রকাশের অন্তরালে একটি মূলতত্ত্ব বিদ্যমান এবং আমাদের জন্য তাহা পূর্বেই বিশদরূপে বর্ণিত হইয়াছে। প্রত্যেক জড়বিজ্ঞান ঐক্যের সন্ধান পাইলেই শেষ হইবে, কারণ ইহার বেশী আর আমরা যাইতে পারি না। পূর্ণ ঐক্যে পৌঁছিলে তত্ত্বের দিক্ দিয়া বিজ্ঞানের আর বেশী কিছুই বলিবার থাকে না। ব্যাবহারিক ধর্মের কাজ শুধু প্রয়োজনীয় খুঁটিনাটিগুলির ব্যবস্থা করা। উদাহরণস্বরূপ, যে-কোন একটি বিজ্ঞানশাখা—যথা রসায়নশাস্ত্রের কথা ধরা যাইতে পারে।\nমনে করুন, এমন একটি মূল উপাদানের সন্ধান পাওয়া গেল, যাহা হইতে অন্যান্য উপাদানগুলি প্রস্তুত করা যাইতে পারে। তখনই বিজ্ঞান-হিসাবে রসায়নশাস্ত্র চরম উৎকর্ষ লাভ করিবে। তারপর বাকী থাকিবে প্রতিদিন ঐ মূল উপাদানটির নব নব সংযোগ আবিষ্কার করা এবং জীবনের প্রয়োজনে ঐ যৌগিক পদার্থগুলি প্রয়োগ করা। ধর্ম সম্বন্ধেও সেই কথা।\nধর্মের মহান্ তত্ত্বসমূহ, উহার কার্যক্ষেত্র ও পরিকল্পনা সেই স্মরণাতীত যুগেই আবিষ্কৃত হইয়াছিল, যে-যুগে জ্ঞানের চরম এবং পরম বাণী বলিয়া কথিত-বেদের এই ‘সোঽহম্’ তত্ত্বটি মানুষ লাভ করিতে সক্ষম হইয়াছিল। সেই ‘একমেবাদ্বিতীয়ম্’-এর মধ্যে এই সমগ্র জড়জগৎ ও মনোজগৎ সমন্বিত, ইঁহাকে কেহ ঈশ্বর, কেহ ব্রহ্ম, কেহ আল্লা, কেহ যিহোবা অথবা অন্য কোন নামে অভিহিত করিয়া থাকে।\nএই মহান্ তত্ত্ব আমাদের জন্য পূর্বেই বিশদরূপে বর্ণিত হইয়াছে; ইহার বাহিরে যাওয়া আমাদের সাধ্য নাই। আমাদের কর্মে, আমাদের জীবনের প্রত্যেক ব্যাপারে উহাকে সার্থক করিতে হইবে, পূর্ণ করিতে হইবে। এখন আমাদিগকে কাজ করিতে হইবে-যেন আমরা প্রত্যেকে প্রত্যাদিষ্ট পুরুষ হইতে পারি। আমাদের সম্মুখে বিরাট কাজ।\nপ্রাচীনকালে প্রত্যাদিষ্ট পুরুষের তাৎপর্য অনেকে উপলব্ধি করিতে পারিত না। সে-কালে প্রত্যাদিষ্ট পুরুষকে একটি আকস্মিক ব্যাপার বলিয়া মনে করা হইত। তাহারা মনে করিত, প্রবল ইচ্ছাশক্তি বা তীক্ষ্ণবুদ্ধির প্রভাবে কোন ব্যক্তি উচ্চতর জ্ঞানের অধিকারী হইতেন। আধুনিক কালে আমরা প্রমাণ করিতে প্রস্তুত যে, প্রত্যেক জীবের—সে যে-ই হউক বা যেখানেই বাস করুক—এই জ্ঞানে জন্মগত অধিকার। এই জগতে আকস্মিক ব্যাপার বলিয়া কিছু নাই।\nযে-ব্যক্তি আকস্মিকভাবে কিছু লাভ করিয়াছে বলিয়া আমরা মনে করি, সেও ইহা পাইবার জন্য যুগযুগব্যাপী ধীর ও অব্যাহত তপস্যা করিয়াছে। সমগ্র প্রশ্নটি আমাদের উপর নির্ভর করে; আমরা কি সত্যই ঋষি বা প্রত্যাদিষ্ট পুরুষ হইতে চাই? যদি চাই, তবে অবশ্যই আমরা তাহা হইব।\nতবে আধ্যাত্মিক সত্যের প্রমাণ কোথায়? উত্তরে তাহাদের বলিতে হইবে সর্বকালেই কতকগুলি বিশিষ্ট মানুষ থাকিবেন, যাঁহারা এ জীবনেই সেই অজ্ঞেয় ও অজ্ঞাত বস্তুসমূহের আভাস পাইয়াছেন\nপ্রত্যাদিষ্ট পুরুষ গড়িবার এই বিরাট কাজ আমাদের সম্মুখে বর্তমান। জ্ঞাতসারেই হউক আর অজ্ঞাতসারেই হউক, জগতের প্রধান ধর্মগুলি এই মহৎ উদ্দেশ্যে কাজ করিয়া যাইতেছে। পার্থক্য শুধু এই যে, দেখিবে বহু ধর্মমত ঘোষণা করেঃ আধ্যাত্মিক সত্যের এই প্রত্যক্ষ অনুভূতি এ-জীবনে হইবার নয়, মৃত্যুর পর অন্য জগতে এমন এক সময় আসিবে, যখন সে সত্য দর্শন করিবে, এখন তাহাকে বিশ্বাস করিতে হইবে।\nকিন্তু যাহারা এ-সব কথা বলে, তাহাদিগকে বেদান্ত জিজ্ঞাসা করেঃ অবস্থা যদি বাস্তবিক এইরূপই হয়, তবে আধ্যাত্মিক সত্যের প্রমাণ কোথায়? উত্তরে তাহাদের বলিতে হইবে সর্বকালেই কতকগুলি বিশিষ্ট মানুষ থাকিবেন, যাঁহারা এ জীবনেই সেই অজ্ঞেয় ও অজ্ঞাত বস্তুসমূহের আভাস পাইয়াছেন।\nঅবশ্য ইহাতেও সমস্যার সমাধান হইবে না। যদি ঐ-সকল ব্যক্তি অসাধারণই হইয়া থাকেন, যদি অকস্মাৎই তাঁহাদের মধ্যে ঐ শক্তির উন্মেষ হইয়া থাকে, তবে তাঁহাদিগকে বিশ্বাস করিবার অধিকার আমাদের নাই। যাহা দৈবাৎ-লব্ধ তাহা বিশ্বাস করাও আমাদের পক্ষে পাপ, কারণ আমরা তাহা জানিতে পারি না। জ্ঞান কাহাকে বলে? জ্ঞানের অর্থ—বিশেষত্ব বা অদ্ভুতত্বের বিনাশ। মনে করুন, একটি বালক রাস্তায় বা কোন পশু-প্রদর্শনীতে গিয়া অদ্ভুত আকৃতির একটি জন্তু দেখিতে পাইল।\nসেই জন্তুটি কি—সে চিনিতে পারিল না। তারপর সে এমন এক দেশে গেল, যেখানে ঐ জাতীয় জন্তু অসংখ্য রহিয়াছে। তখন সে উহাদিগকে একটি বিশেষ শ্রেণীর জন্তু বলিয়া বুঝিল এবং সন্তুষ্ট হইল। তখন মূল তত্ত্বটি জানার নামই হইল জ্ঞান। তত্ত্ব-বর্জিত কোন একটি বস্তুবিশেষের যে জ্ঞান, তাহা জ্ঞান নয়। মূল সত্যটি হইতে বিচ্ছিন্ন কোন একটি বিষয় অথবা অল্প কয়েকটি বিষয় সম্পর্কে আমরা যখন জ্ঞান লাভ করি, তখন আমাদের জ্ঞান হয় না, আমরা অজ্ঞানই থাকি।\nঅতএব যদি এই প্রত্যাদিষ্ট পুরুষগণ বিশেষ ধরনের ব্যক্তিই হইয়া থাকেন, যদি সাধারণের আয়ত্তের বাহিরে যে-জ্ঞান, তাহা লাভ করিবার অধিকার শুধু তাঁহাদেরই হইয়া থাকে এবং অন্য কাহারও না থাকে, তবে তাঁহাদিগের উপর বিশ্বাস স্থাপন করা উচিত নয়। কারণ তাঁহারা বিশেষ ধরনের দৃষ্টান্ত মাত্র, মূলতত্ত্বের সহিত তাঁহাদের সম্পর্ক নাই। আমরা নিজেরা যদি প্রত্যাদিষ্ট পুরুষ হই, তবেই আমরা তাঁহাদের কথা বিশ্বাস করিতে পারিব।\nসংবাদপত্রে প্রকাশিত সমুদ্র-নাগিনী সম্পর্কে নানা কৌতুকাবহ ঘটনার কথা তোমরা শুনিয়াছ; কৌতুকাবহ কেন? কারণ দীর্ঘকাল অন্তর কয়েকজন মানুষ আসিয়া লোকসমাজে ঐ সমুদ্র-নাগিনীদের কাহিনী প্রচার করেন, অথচ অন্য কেহ কখনও উহাদিগকে দেখে নাই। তাহাদের উল্লেখযোগ্য কোন বিশেষ তত্ত্ব নাই; কাজেই জগৎ উহা বিশ্বাস করে না। বস্তুতঃ ঐ-সকল কাহিনীর পশ্চাতে কোন শাশ্বত সত্য নাই বলিয়াই জগৎ উহা বিশ্বাস করে না।\nযদি কেহ আমার সম্মুখে আসিয়া বলে যে, একজন প্রত্যাদিষ্ট পুরুষ তাঁহার স্থূলশরীর সহ অকস্মাৎ ব্যোমপথে অদৃশ্য হইয়া গেলেন, তাহা হইলে সেই অসাধারণ ব্যাপারটি দর্শন করিবার অধিকার আমার আছে। আমি তাহাকে জিজ্ঞাসা করি—‘তোমার পিতা কিংবা পিতামহ কি দৃশ্যটি দেখিয়াছিলেন?’ সে উত্তরে বলে, ‘না, তাঁহারা কেহই দেখেন নাই, কিন্তু পাঁচহাজার বৎসর পূর্বে ঐরূপ ঘটনা ঘটিয়াছিল।’\n—আর ঐরূপ ঘটনা যদি আমি বিশ্বাস না করি, তবে অনন্তকালের জন্য আমাকে নরকে দগ্ধ হইতে হইবে।\nএ কী কুসংস্কার! আর ইহারই ফলে মানুষ তাহার দেব-স্বভাব হইতে পশু-স্বভাবে অবনত হইতেছে। যদি আমাদিগকে সবকিছু অন্ধভাবেই বিশ্বাস করিতে হয়, তবে বিচারবুদ্ধি আমরা লাভ করিয়াছি কেন? যুক্তিবিরোধী কোন কিছু বিশ্বাস করা কি মহাপাপ নয়? ঈশ্বর যে উৎকৃষ্ট সম্পদটি আমাদিগকে দান করিয়াছেন, তাহা যথাযথ-ভাবে ব্যবহার না করিবার কী অধিকার আমাদের আছে?\nআমার নিশ্চিত বিশ্বাস এই যে, ঈশ্বরদত্ত শক্তির ব্যবহারে অক্ষম অন্ধবিশ্বাসী অপেক্ষা যুক্তিবাদী অবিশ্বাসীকে ভগবান্ সহজে ক্ষমা করিবেন। অন্ধবিশ্বাসী শুধু নিজের প্রকৃতিকে অবনমিত করে এবং পশুস্তরে অধঃপাতিত হয়—বুদ্ধিনাশের ফলে ধ্বংসপ্রাপ্ত হয়। যুক্তিবিচারের আশ্রয় আমরা অবশ্য গ্রহণ করিব এবং সকল দেশের প্রাচীন শাস্ত্রে বর্ণিত এই-সকল ঈশ্বরের দূত বা মহাপুরুষের কাহিনীকে যখন যুক্তিসম্মত বলিয়া প্রমাণ করিতে পারিব, তখন আমরা তাঁহাদিগকে বিশ্বাস করিব।\nযখন আমাদের মধ্যেও তাঁহাদের মত প্রত্যাদিষ্ট মহাপুরুষকে দেখিতে পাইব, তখনই তাঁহাদিগকে বিশ্বাস করিব। তখন আমরা দেখিব যে, তাঁহারা বিচিত্র ধরনের কোন জীব নন, পরন্তু কতকগুলি তত্ত্বের জীবন্ত উদাহরণ মাত্র। জীবনে তাঁহারা তপস্যা করিয়াছেন, কর্ম করিয়াছেন, ফলে ঐ নীতি বা তত্ত্ব স্বতই তাঁহাদের মধ্যে রূপ পরিগ্রহ করিয়াছে।\nআমাদিগকে ঐ অবস্থা লাভ করিতে হইলে অবশ্য কর্ম করিতে হইবে। যখন আমরা প্রত্যাদিষ্ট মহাপুরুষ হইব, তখনই আমরা তাঁহাকে চিনিতে পারিব। তাঁহারা মন্ত্রদ্রষ্টা ছিলেন, ইন্দ্রিয়ের পরিধি অতিক্রম করিয়া অতীন্দ্রিয় সত্য দর্শন করিতেন—এ-সকল কথা আমরা তখনই বিশ্বাস করিব, যখন ঐরূপ অবস্থা নিজেরা লাভ করিতে সমর্থ হইব, তৎপূর্বে নয়।\nবেদান্তের ইহাই একমাত্র মূলনীতি। বেদান্ত ঘোষণা করেন যে, প্রত্যক্ষ এবং জাগ্রত উপলব্ধিই ধর্মের প্রাণ; কারণ ইহকাল ও পরকাল, জন্ম ও মৃত্যু, ইহলোক ও পরলোকের প্রশ্ন, সবই সংস্কার ও বিশ্বাসের প্রশ্ন মাত্র। কাল অনন্ত, মানুষ তাহাকে খণ্ডিত করিতে চেষ্টা করে, কিন্তু সামান্য প্রাকৃতিক পরিবর্তন ভিন্ন দশ ঘটিকা এবং বার ঘটিকা সময়ের মধ্যে কোন পার্থক্য নাই। কালপ্রবাহ অন্তহীন গতিতে চলিয়াছে। সুতরাং এই জীবন বা জীবনান্তরের মধ্যে পার্থক্য কোথায়?\nউহা সময়ের প্রশ্ন মাত্র এবং সময়ের হিসাবে যেটুকু ক্ষতি হয়, কর্মের গতিবৃদ্ধিতে তাহার পূরণ হইয়া থাকে। অতএব বেদান্ত ঘোষণা করিতেছেন—ধর্ম বর্তমানেই উপলব্ধি করিতে হইবে এবং তোমাকে ধার্মিক হইতে হইলে সংস্কারমুক্ত ও পরিচ্ছন্ন মন লইয়া কঠোর শ্রমের সহিত অগ্রসর হইতে হইবে, তত্ত্ব উপলব্ধি করিতে হইবে। প্রত্যেকটি বিষয় স্বয়ং দর্শন করিতে হইবে; তাহা হইলে যথার্থ ধর্মলাভ করিবে।\nইহার পূর্বে তুমি নাস্তিক ছাড়া আর কিছু নও, অথবা নাস্তিক অপেক্ষাও নিকৃষ্ট; নাস্তিক তবু ভাল, কারণ সে অকপট। অকপট ভাবেই সে বলে, ‘আমি এ-সব জানি না।’ আর অপর সকলে সম্পূর্ণ অজ্ঞতা সত্ত্বেও নিজেদের জাহির করিয়া বলে, ‘আমরা অতি ধার্মিক।’\nকেহ জানে না, তাহার ধর্ম কি, কারণ প্রত্যেকে ‘ঠাকুরমার ঝুলি’র কতকগুলি আজগবি কাহিনী গলাধঃকরণ করিয়াছে, পুরোহিতেরা তাহাদিগকে সেগুলি বিশ্বাস করিতে বলিয়াছে; না করিলে তাহাদের উদ্ধার নাই। যুগে যুগে এই ধারাই চলিয়া আসিতেছে।\nধর্মের প্রত্যক্ষানুভূতিই একমাত্র পথ। আমাদের প্রত্যেককেই সেই-পথটি আবিষ্কার করিতে হইবে। প্রশ্ন উঠিবে, বাইবেল-প্রমুখ শাস্ত্রসমূহের তবে মূল্য কি? শাস্ত্রগুলির মূল্য অবশ্য যথেষ্টই আছে, যেমন কোন দেশকে জানিতে হইলে তাহার মানচিত্রের প্রয়োজন। ইংলণ্ডে আসিবার পূর্বে আমি ইংলণ্ডের মানচিত্র অসংখ্যবার দেখিয়াছি। ইংলণ্ড সম্বন্ধে মোটামুটি একটি ধারণা পাইতে মানচিত্র আমাকে যথেষ্ট সাহায্য করিয়াছে।\nতথাপি যখন এদেশে আসিলাম, তখন বুঝিলাম মানচিত্রে ও বাস্তবদেশে কত প্রভেদ! উপলব্ধি এবং শাস্ত্রের মধ্যেও তেমনি পার্থক্য। শাস্ত্রগুলি মানচিত্র মাত্র—এগুলি অতীত মহাপুরুষগণের অনুভূতি বা অভিজ্ঞতা। এগুলি আমাদিগকে একইভাবে একই অভিজ্ঞতা বা অনুভূতিলাভে সাহস দেয় ও অনুপ্রাণিত করে।\nবেদান্তের প্রথম তত্ত্ব এই-অনুভূতিই ধর্ম; অনুভূতিসম্পন্ন ব্যক্তিই ধার্মিক, অনুভূতিহীন ব্যক্তিতে ও নাস্তিকে কোন পার্থক্য নাই। বরং নাস্তিক ভাল, কারণ সে নিজের অজ্ঞতা অকপটে স্বীকার করে। আবার ধর্মশাস্ত্রসমূহ ধর্মানুভূতিলাভে প্রভূত সাহায্য করে। এগুলি শুধু আমাদের পথ-প্রদর্শক নয়, পরন্তু আমাদিগকে সাধনপ্রণালীর উপদেশ দেয়। প্রত্যেক বিজ্ঞানেরই নিজস্ব অনুসন্ধান-প্রণালী আছে।\nএ-জগতে এমন বহুলোক আছেন, যাঁহারা বলেন, ‘আমি ধার্মিক হইতে চাহিয়াছিলাম, সত্য উপলব্ধি করিতে চাহিয়াছিলাম, কিন্তু পারি নাই; সুতরাং আমি কিছু বিশ্বাস করি না।’ শিক্ষিত ব্যক্তিদের মধ্যেও এইরূপ লোক দেখিতে পাইবে। বহুলোক তোমাকে বলিবে, ‘আমি ধার্মিক হইবার জন্য চেষ্টা করিয়াছি, কিন্তু আজীবন দেখিয়াছি, উহার মধ্যে কিছু নাই।’\nআবার সঙ্গে সঙ্গে এই ব্যাপার দেখিবেঃ মনে কর, একজন রাসায়নিক—বড় বৈজ্ঞানিক তোমার নিকট আসিয়া রসায়নশাস্ত্রের কথা বলিলেন। যদি তুমি তাঁহাকে বল, ‘আমি রসায়নবিদ্যার কিছুই বিশ্বাস করি না, কারণ আজীবন রাসায়নিক হইতে চেষ্টা করিয়াছি, কিন্তু উহার মধ্যে কিছুই পাই নাই।’ তখন বৈজ্ঞানিক তোমাকে প্রশ্ন করিবেন, ‘কখন তুমি ঐরূপ চেষ্টা করিয়াছিলে?’\nতুমি বলিবে, ‘যখন ঘুমাইতে যাইতাম, তখন পুনঃপুনঃ এই কথা উচ্চারণ করিতাম—হে রসায়নশাস্ত্র, আমার নিকট এস। কিন্তু সে কখনও আসে নাই।’ উত্তরে বৈজ্ঞানিক হাসিবেন ও বলিবেন, ‘না, উহা যথার্থ প্রণালী নয়। কেন তুমি পরীক্ষাগারে গিয়া ক্ষাররস, অম্লরস প্রভৃতি মিশাইয়া দিনের পর দিন গবেষণায় তোমার হাত পোড়াও নাই? ঐ প্রণালীতেই তুমি ধীরে ধীরে রসায়নশাস্ত্রে জ্ঞান লাভ করিতে পারিতে।’ ধর্মের বেলায়ও ঠিক তেমনি। ধর্ম সম্বন্ধে ঐরূপ শ্রম স্বীকার করিতে কি প্রস্তুত আছ?\nপ্রত্যেক বিজ্ঞানশাখারই যেমন শিক্ষার একটি বিশিষ্ট প্রণালী আছে, ধর্মানুশীলনেরও সেরূপ আছে। ধর্মেরও নিজস্ব পদ্ধতি আছে। এই বিষয়ে পৃথিবীর প্রাচীন প্রত্যাদিষ্ট মহাপুরুষগণের, যাঁহারা ধর্ম উপলব্ধি করিয়াছেন এবং কিছু লাভ করিয়াছেন, তাঁহাদের নিকট হইতে অবশ্য আমরা ধর্মলাভের কোন-না-কোন শিক্ষা পাইতে পারি এবং পাইব। তাঁহারা আমাদিগকে ধর্মের বিবিধ প্রণালী, বিশেষ পদ্ধতি শিখাইবেন, এবং এগুলির সাহায্যেই আমরা ধর্মের নিগূঢ় সত্যসমূহ উপলব্ধি করিতে সমর্থ হইব।\nতাঁহারা আজীবন সাধনা করিয়াছেন, মনকে সূক্ষ্মতম অনুভূতির উপযোগী করিয়া মানসিক উৎকর্ষের বিশেষ পদ্ধতি আবিষ্কার করিয়াছেন এবং এই সূক্ষানুভূতির সহায়তায় ধর্মতত্ত্ব উপলব্ধি করিয়াছেন। ধার্মিক হইতে হইলে, ধর্মকে উপলব্ধি ও অনুভব করিতে হইলে, প্রত্যাদিষ্ট মহাপুরুষ হইতে হইলে তাঁহাদের প্রদর্শিত পদ্ধতি গ্রহণ করিতে হইবে এবং তদনুযায়ী সাধন করিতে হইবে।\nতারপরও যদি কিছু না পাওয়া যায়, তখন অবশ্য এ-কথা বলিবার অধিকার আমাদের হইবে, ‘ধর্মের মধ্যে কিছুই নাই, কারণ আমি পরীক্ষা করিয়া দেখিয়াছি এবং বিফল হইয়াছি।’\nইহাই সকল ধর্মের ব্যাবহারিক দিক্। জগতের সকল ধর্মগ্রন্থেই ইহা পাইবে। কতকগুলি মত ও নীতিকথাতেই ধর্মশিক্ষা হয় না, পরন্তু মহাপুরুষদের জীবনে ধর্মের আচরণ বা তপস্যা দেখিতে পাও। যে-সকল আচার-আচরণের বিষয় হয়তো শাস্ত্রে পরিষ্কারভাবে লিখিত নাই, সেগুলিও এই-সকল মহাপুরুষের প্রাত্যহিক জীবনে—আহারে ও বিহারে প্রতিপালিত এবং অনুসৃত হয় দেখিতে পাইবে।\nমহাপুরুষদের সমগ্র জীবন, আচরণ, কর্ম-পদ্ধতি প্রভৃতি সব কিছুই জনসাধারণের জীবনধারা হইতে সম্পূর্ণ স্বতন্ত্র এবং সেইজন্যই তাঁহারা উচ্চতর জ্ঞান ও ভগবদ্দর্শনের অধিকার লাভ করিয়াছেন। আর আমরাও যদি ঐরূপ দর্শন লাভ করিতে চাই, তবে আমাদিগকেও অনুরূপ পদ্ধতি গ্রহণ করিবার জন্য প্রস্তুত হইতে হইবে। তপস্যা ও অভ্যাস-যোগের দ্বারাই আমরা ঐরূপ অবস্থায় উন্নীত হইতে পারিব।\nসুতরাং বেদান্তের পদ্ধতি এইঃ প্রথমে ধর্মের মূলনীতিগুলি নির্ধারিত করিতে হয়, লক্ষ্যবস্তুটি চিহ্নিত করিতে হয়, তারপর যে-প্রণালী সহায়ে ঐ লক্ষ্যে পৌঁছান যায়, সেই নীতি শিখিতে হয়—বুঝিতে হয় এবং উপলব্ধি করিতে হয়।\nআবার এ-সকল প্রণালীও বহুমুখী হওয়া প্রয়োজন। আমাদের প্রকৃতি পরস্পর হইতে এত স্বতন্ত্র যে, একই প্রণালী আমাদের একাধিক ব্যক্তির পক্ষে ক্বচিৎ সমভাবে প্রযোজ্য হইতে পারে। আমাদের প্রত্যেকের রুচি ও প্রকৃতি পৃথক্, সুতরাং প্রণালীও ভিন্ন হওয়া উচিত। দেখিবে কেহ কেহ অত্যন্ত ভাবপ্রবণ, কেহ কেহ দার্শনিক ও যুক্তিবাদী, কেহ বা আনুষ্ঠানিক পূজা-অর্চনার পক্ষপাতী—স্থূলবস্তুর সহায়তা পাইতে চান।\nআবার দেখিবে কেহ কেহ কোনপ্রকার রূপ, মূর্তি বা পূজা-অনুষ্ঠান পছন্দ করে না—ঐ-সব তাহাদের পক্ষে মৃত্যুতুল্য। আবার আর একজন একবোঝা তাবিজ, কবচ সারা শরীরে ধারণ করে; সে এই-সকল প্রতীকের প্রতি এত অনুরাগী! আর একজন ভাবপ্রবণ ব্যক্তি দানধ্যানের পক্ষপাতী; সে কাঁদে, ভালবাসে, আরও কত প্রকারে অন্তরের ভাব ব্যক্ত করে। অতএব এই-সকল ব্যক্তির জন্য কখনও এই প্রণালী উপযোগী হইতে পারে না।\nযদি ধর্মজগতে সত্যলাভের জন্য একটি মাত্র পথ নির্দিষ্ট থাকিত, তবে ঐ পথ যাহাদের উপযোগী নয়, তাহাদের পক্ষে উহা অনিষ্টের কারণ হইত, মৃত্যুতুল্য হইত। সুতরাং সাধনপ্রণালী বিভিন্ন হইবে। বেদান্ত সেইজন্য রুচির বৈচিত্র্য অনুসারে ভিন্ন ভিন্ন পথের প্রয়োজনীয়তা উপলব্ধি করেন এবং তদনুযায়ী নির্দেশ দিয়া থাকেন। তোমার রুচি অনুযায়ী যে-কোন একটি পথ গ্রহণ কর। একটি তোমার উপযোগী না হইলে অন্য একটি হয়তো উপযোগী হইবে।\nএই দৃষ্টিভঙ্গী হইতে বিচার করিলে আমরা দেখি যে, জগতে প্রচলিত একাধিক ধর্ম আমাদের পক্ষে কত গৌরবের বিষয়! বহুলোকের মনোমত মাত্র একজন আচার্য ও প্রত্যাদিষ্ট মহাপুরুষ না হইয়া বহু ধর্মগুরুর আবির্ভাব কত কল্যাণকর! মুসলমানগণ সমস্ত পৃথিবীকে ইসলামধর্মে, খ্রীষ্টানগণ খ্রীষ্টধর্মে এবং বৌদ্ধগণ বৌদ্ধধর্মে দীক্ষিত করিতে চান; কিন্তু বেদান্তের ঘোষণা এইঃ জগতের প্রত্যেকটি নরনারী নিজ নিজ পৃথক্ মতে বিশ্বাসী হউক।\nমতগুলির পশ্চাতে একই তত্ত্ব, একই একত্ব বিদ্যমান। যত অধিক সংখ্যায় প্রত্যাদিষ্ট মহাপুরুষের আবির্ভাব হইবে, যত বেশী শাস্ত্র থাকিবে, যত বেশী মন্ত্রদ্রষ্টা থাকিবেন, যত মত ও পথ থাকিবে, জগতের পক্ষে ততই মঙ্গল।\nবেদান্ত শুধু তত্ত্বটি প্রচার করে এবং সাধনপ্রণালী তোমার উপর ছাড়িয়া দেয়। যে কোন পথ অনুসরণ কর, যে-কোন প্রত্যাদিষ্ট মহাপুরুষের অনুগামী হও—তাহাতে কিছু আসে যায় না। শুধু লক্ষ্য রাখিও সাধনপথটি যেন তোমার সংস্কার অনুযায়ী হয়, তাহা হইলেই তোমার উন্নতি নিশ্চিত।\nযেমন সামাজিক ক্ষেত্রে সমাজে যত বেশী বৃত্তির সংস্থান থাকে, জনসাধারণের পক্ষে তত অধিক পরিমাণে কর্মলাভের সুযোগ হয়, ভাবজগতে এবং ধর্মজগতেও সেইরূপ হইয়া থাকে। বর্তমানকালে বিজ্ঞানের বহুমুখী বিকাশ হওয়াতে মানসিক উৎকর্ষের কী বহুবিধ সুযোগ মানুষের সম্মুখে উপস্থিত হইয়াছে! জাগতিক ক্ষেত্রেও প্রয়োজন এবং রুচি অনুসারে নানা সামগ্রী আয়ত্তের মধ্যে পাইলে মানুষের পক্ষে কত বেশী সুবিধা হয়! ধর্মজগতেও সেইরূপ।\nইহা ভগবানেরই এক মহিমময় বিধান যে, জগতে বহু ধর্মমতের উদ্ভব হইয়াছে। প্রার্থনা করি, এই ধর্মমতের সংখ্যা উত্তরোত্তর বর্ধিত হউক এবং কালক্রমে প্রত্যেক ব্যক্তি তাহার সংস্কার অনুযায়ী স্বতন্ত্র ধর্মমতের অনুবর্তী হইবার সুযোগ লাভ করুক।\nবেদান্ত এই নিগূঢ় প্রয়োজন উপলব্ধি করিয়া এক সত্য প্রচার করেন এবং একাধিক সাধনপ্রণালী স্বীকার করেন। তুমি খ্রীষ্টান, বৌদ্ধ, য়াহুদী বা হিন্দু হও না কেন, যে-কোন পুরাণ-শাস্ত্রে বিশ্বাসী হও না কেন, নাজারেথের ঈশদূত, মক্কার প্রেরিতপুরুষ মহম্মদ, ভারতের বা অন্য কোন স্থানের অবতার ও প্রত্যাদিষ্ট মহাপুরুষের প্রতি আনুগত্য স্বীকার কর না কেন, তুমি নিজেই একজন সত্যদ্রষ্টা হও না কেন, বেদান্ত এ-সম্বন্ধে কিছুই বলিবে না।\nবেদান্ত শুধু সেই শাশ্বত নীতি প্রচার করেন, যাহা সকল ধর্মের ভিত্তি এবং যাহার জীবন্ত উদাহরণ ও প্রকাশরূপে অবতারপুরুষ ও মুনি-ঋষিগণ যুগে যুগে আবির্ভূত হন। তাঁহাদের সংখ্যা যতই বর্ধিত হউক, তাহাতে বেদান্ত কোন আপত্তি উত্থাপন করিবে না। বেদান্ত শুধু তত্ত্বটি প্রচার করে এবং সাধনপ্রণালী তোমার উপর ছাড়িয়া দেয়।\nযে কোন পথ অনুসরণ কর, যে-কোন প্রত্যাদিষ্ট মহাপুরুষের অনুগামী হও—তাহাতে কিছু আসে যায় না। শুধু লক্ষ্য রাখিও সাধনপথটি যেন তোমার সংস্কার অনুযায়ী হয়, তাহা হইলেই তোমার উন্নতি নিশ্চিত।\nতৃতীয় খণ্ড : ধর্ম, দর্শন ও সাধনা : ধর্মের দাবী\nতৃতীয় খণ্ড : ধর্ম, দর্শন ও সাধনা : কল্পকালীন স্থিতি ও পরিবর্তন


পাকিস্তান ক্রিকেট দলকে সমর্থন করা যাবে না! | BDLatest24.com\nHome > খেলাধুলা > ক্রিকেট > পাকিস্তান ক্রিকেট দলকে সমর্থন করা যাবে না!\nপাকিস্তান ক্রিকেট দলকে সমর্থন করা যাবে না!\nপ্রকাশ: ১২:৩৭, ৯ এপ্রিল ২০১৬ প্রকাশ: ০২:১১, ৫ মে ২০১৬ বিডিলেটেস্ট ডেস্ক\n“ক্রিকেট খেলায় পাকিস্তানকে সমর্থন করা যাবে না। পাকিস্তানের বিরুদ্ধে যারা খেলবে বাঙালি হিসেবে তাদেরকেই সমর্থন করতে হবে।” শুক্রবার রাজধানীর উত্তরায় বিসিক মিলনায়তনে সানফ্লাওয়ার স্কুলের বার্ষিক চিত্র প্রদর্শনী অনুষ্ঠানে প্রধান অতিথির বক্তব্যে নৌ পরিবহনমন্ত্রী শাজাহান খান এসব কথা বলেন।\nতিনি বলেন, কোনো বাঙালি পাকিস্তানকে সমর্থন করতে পারেন না। পাকিস্তান আমাদের খেলার মাঠেও শত্রু। অনেকেই পাকিস্তানের পতাকা গালে এঁকে খেলা দেখতে যান, পাকিস্তান খেলায় জিতলে অনেকেই হাত তালি দিয়ে বাহবা জানান। এটি রীতিমত অবাক করে! অবাক করে পাকিস্তান কি করে বন্ধু হতে পারে!\nমন্ত্রী পাকিস্তানের কড়া সমালোচনা করে আরো বলেন, দেশটির সাবেক ক্রিকেটার ইমরান খান বাংলাদেশের শত্রু। তিনি যুদ্ধাপরাধীদের ফাঁসি ঠেকাতে প্রধানমন্ত্রীকে (শেখ হাসিনা) ফোন করেছিলেন। মুক্তিযুদ্ধের ঘাতক জেনারেল নিয়াজির ভাতিজা ইমরান খান। সে কখনও বাংলাদেশের বন্ধু হতে পারেন না।\nপাকিস্তান বাংলাদেশের বিরুদ্ধে এখনও ষড়যন্ত্র করে যাচ্ছে। আর এই ষড়যন্ত্রে এদেশেরই কিছু লোক হাত মিলিয়েছে। আমাদের এই ষড়যন্ত্রের বিরুদ্ধে ঐক্যবদ্ধ হতে হবে বলেও জানান তিনি।\nপাকিস্তানের কাছে ৩৫ হাজার কোটি টাকা পাওনা রয়েছে উল্লেখ করে তিনি বলেন, `৭০-এর ঘুর্ণিঝড়ের সময় বাংলাদেশের জন্য দুইশ বিলিয়ন বৈদেশিক সাহায্য এসেছিল। সে টাকাও পাকিস্তানে আটকা রয়েছে। এবার সুদে-আসলে পাওনা আদায়ের সময় এসেছে।\nজামায়াত-বিএনপির পাপের কারণেই বাংলাদেশে উন্নয়ন হয়নি দাবি করে শাজাহান খান বলেন, বঙ্গবন্ধুর কন্যা ক্ষমতায় এসে যুদ্ধাপরাধ এবং ১৫ অাগস্টের খুনিদের বিচার করে পাপ মোচন করছেন। এখন বাংলাদেশ উন্নয়নের রোল মডেল। বিশ্ব নেতারা বাংলাদেশের উন্নয়ন দেখে অবাক হচ্ছেন।\nমন্ত্রী তার বক্তব্যে শিশুদের বাঙালি সংস্কৃতি চর্চা এবং ধারণ করার আহ্বান জানান। পরে স্কুলের শিক্ষার্থীদের হাতে ক্রেস্ট তুলে দেন তিনি।\nঅনুষ্ঠানে বিশেষ অতিথি হিসেবে উপস্থিত ছিলেন বিসিক চেয়ারম্যান হযরত অালী।\nফেব্রুয়ারিতে বাংলাদেশ সফরে আসবে শ্রীলংকা\nভারত সফরে থাকছে টি-টোয়েন্টিও!


১২ ডিসেম্বর ২০১৯, ১৩:৫৬\nআপডেট: ১৩ ডিসেম্বর ২০১৯, ১২:১৬\nএকদিক থেকে দেখলে, গত এক দশকে আমাদের জীবন সবচেয়ে বেশি বদলে দিয়েছে অ্যাপ। বাহন দরকার? অ্যাপ আছে। আবাস দরকার? অ্যাপ আছে। যোগাযোগ, শিক্ষা, ভ্রমণ, বিনোদন—সবকিছুর সমাধান অ্যাপে।\nএ বছরের সেরা ৭ আইফোন অ্যাপের তালিকা প্রকাশ করেছে মার্কিন সিনেট সাময়িকী। অ্যাপগুলো হয় ২০১৯ সালেই প্রকাশ করা হয়েছে, গুরুত্বপূর্ণ কোনো হালনাগাদ ছাড়া হয়েছে কিংবা সমাজ-সংস্কৃতির গুরুত্বপূর্ণ উপাদানে পরিণত হয়েছে।\nবর্ষসেরা আইফোন অ্যাপ হিসেবে অ্যাপলও স্পেকটার ক্যামেরার নাম ঘোষণা করেছে। অ্যাপটিতে কৃত্রিম বুদ্ধিমত্তার সাহায্যে আইফোনে দীর্ঘ এক্সপোজারের ছবি তোলা যায়। ৩ ডলারের বিনিময়ে আইফোনে স্পেকটার ক্যামেরা নামিয়ে ব্যবহার করতে পারবেন।\n২০১৬ সালে ছাড়া হলেও এ বছরেই জনপ্রিয়তা পেয়েছে টিকটক। অ্যাপটিতে মূলত গানের সঙ্গে ঠোঁট মিলিয়ে গাওয়া কিংবা নাচের ভিডিও বেশি ভাগাভাগি করতে দেখা যায়। গত নভেম্বরে আইফোন ও অ্যান্ড্রয়েড মিলিয়ে ১৫০ কোটি বার ডাউনলোডের মাইলফলক ছাড়িয়ে যায় টিকটক। আইওএস ও অ্যান্ড্রয়েডে বিনা মূল্যে পাওয়া যাবে এই অ্যাপ।\nঅ্যাপল আর্কেড গেমস\nগত সেপ্টেম্বরে চালু হয় অ্যাপল আর্কেড গেমস। মাসে ৫ ডলারের বিনিময়ে অ্যাপলের এই গেমিং সেবার গ্রাহক হয়ে বিনিময়ে তালিকাবদ্ধ গেমগুলো খেলা যায়। প্রতি গেমের জন্য আলাদা করে অর্থ পরিশোধ করতে হয় না। অ্যাপ স্টোরে গ্রাহক হতে পারবেন। এরপর ১০০-এর বেশি গেম থেকে পছন্দের গেম আইফোনে নামিয়ে খেলতে পারবেন।\nনভেম্বরে চালু হওয়ার প্রথম দিনেই এক কোটি ব্যবহারকারী ডিজনি প্লাসের গ্রাহক হয়েছিল। এতে কমবেশি ৫০০ চলচ্চিত্র ও সাড়ে ৭ হাজার টিভি অনুষ্ঠান রয়েছে। ব্যবহার করতে চাইলে মাসে ৭ ডলারের বিনিময়ে গ্রাহক হতে হবে। আইফোনের পাশাপাশি অ্যান্ড্রয়েডেও ব্যবহার করা যায়।\nঅ্যাপল টিভি অ্যাপে কয়েক বছর ধরেই চলচ্চিত্র ও টিভি অনুষ্ঠান দেখা যায়। তবে এ বছর সেবাটি ঢেলে সাজানো হয়েছে। আবার মাসে ৫ ডলারের বিনিময়ে অ্যাপলের টিভি স্ট্রিমিং সেবা অ্যাপল টিভি প্লাসের গ্রাহক হওয়ার সুবিধাও রয়েছে।\nতালিকার বাকি দুটি অ্যাপ হলো ‘হ্যারি পটার: উইজার্ডস ইউনাইট’ এবং ‘ক্রেইগলিস্ট’। পোকেমন গো গেমের নির্মাতাই অগমেন্টেড রিয়েলিটি-নির্ভর হ্যারি পটার গেমটি বানিয়েছে। বিনা মূল্যে নামানো গেলেও বাড়তি সুবিধার জন্য অর্থ খরচ করতে হয়। অন্যদিকে ১৯৯৫ সালে চালু হলেও এ বছরই প্রথম আইফোন অ্যাপ পেল ক্রেইগলিস্ট। এতে চাকরি থেকে শুরু করে যেকোনো কিছু খোঁজা যায়। সূত্র: সিনেট


২১ জানুয়ারি ২০১৯, ১১:১৬\nআপডেট: ২১ জানুয়ারি ২০১৯, ১১:২০\nঅপেক্ষায় ছিলাম সাংসদদের শপথের বৈধতা চ্যালেঞ্জের রিটে রায় পাব। কিন্তু হাইকোর্টের একটি দ্বৈত বেঞ্চ ‘উত্থাপিত হয়নি’ উল্লেখ করে ১৭ জানুয়ারি রিট খারিজ করেছেন। দশম সংসদ নির্বাচনের পর ২০১৪ সালের ৯ জানুয়ারি লিখেছিলাম, ‘সংবিধান রক্ষায় সংবিধান বিচ্যুত শপথ।’ এবারও চিত্রটি তা–ই। ভারতের উদাহরণ দেখিয়ে সংসদ না ভেঙে নির্বাচন করা হলো। অথচ তারা কখনো নির্বাচনের পরে লোকসভা না ভেঙে শপথ নেয়নি। বাংলাদেশে পরপর দুবার এটাই করা হলো।\nঅ্যাটর্নি জেনারেল বলেছেন, ৩০ জানুয়ারির আগে সংসদ শুরু হবে না বলে শপথ অবৈধ নয়। অথচ বাহাত্তরেই সংবিধান নির্দিষ্ট করেছে যে সংসদ বহাল রেখে নির্বাচন করা হলে নির্বাচিতরা সংসদের মেয়াদ পূর্তি পর্যন্ত অপেক্ষা করবেন। তত্ত্বাবধায়ক সরকারের আমলে ওই বিধানটি লুপ্ত ছিল, যা ২০১১ সালে ফিরিয়ে আনা হয়।\n২০১৪ সালের ১২ জানুয়ারি প্রধানমন্ত্রীর উপদেষ্টা ড. গওহর রিজভী প্রথম আলোয় ‘শপথ গ্রহণ নিয়ে সংশয়ের সুযোগ নেই’ শীর্ষক একটি নিবন্ধ লিখেছিলেন। তাতে তিনি সংসদের মেয়াদ অবসানের আগেই শপথ নেওয়ার বিষয়ে সমালোচনার জন্য দুঃখ প্রকাশ করেছিলেন। কিন্তু তিনি তাঁর নিবন্ধে দুটি মৌলিক বিষয় আলোচনা করেননি। একটি হলো উন্নত বিশ্বে নির্বাচনের আগে বা পরে সংসদ ভেঙে দেওয়া হয়। সেটা আমরা কেন অনুসরণ করব না। দ্বিতীয়ত, সংসদ রেখে বা না রেখে নির্বাচন করা–সংক্রান্ত বাহাত্তরের স্কিমের মধ্যে খালেদা জিয়ার আনা একটি সংশোধনী (ফল গেজেটে ছাপা হওয়ার তিন দিনের মধ্যে শপথ গ্রহণ) রেখে দেওয়া। এ কারণে তাঁর যুক্তিতর্ক ছিল খণ্ডিত, অসম্পূর্ণ এবং অগ্রহণযোগ্য।\nড. রিজভী লিখেছিলেন, ‘সংবিধানের ১৪৮(২ক) অনুচ্ছেদের অধীনে নতুন নির্বাচিত সদস্যদের শপথ গ্রহণ পরিচালনা সংসদের স্পিকারের জন্য বাধ্যতামূলক।’ এই অনুচ্ছেদটিকে আলাদা করে পড়লে তাঁর ব্যাখ্যা মানতে হয়। কিন্তু এর নেপথ্যের গল্পটা তো জানা চাই।\n২০০৪ সালে বয়স বাড়িয়ে বিচারপতি কে এম হাসানকে বিএনপি প্রধান উপদেষ্টা পদে যোগ্য করেছিল। সেই সংশোধনীতে আরও কাণ্ড করা হয়েছিল। সংবিধানে নতুন ১৪৮(২ক) যুক্ত করে বলা হয়েছিল, ‘ফল গেজেটে ছাপা থেকে তিন দিনের মধ্যে নবনির্বাচিতরা শপথ নেবেন।’ এ সময় সংবিধানে প্রধানমন্ত্রীর পদ লুপ্ত এবং শুধু সংসদ ভেঙেই নির্বাচন করা যেত। সুতরাং একটি নতুন নির্বাচনের পরে নতুন নির্বাচিত সংসদ ও মন্ত্রিসভা গঠনই ছিল মূল আকর্ষণ। তাই ২০১১ সালে আওয়ামী লীগ এই বিধান রেখে দিয়ে ভুলটি করেছে। এটি থাকতে পারে না অন্তত তিনটি কারণে। এই বিধানটি বিদ্যমান তিনটি অনুচ্ছেদের সঙ্গে সরাসরি সংঘাত তৈরি করে। প্রথমত, এটি সংসদীয় গণতন্ত্রের ঐতিহ্যের বিরোধী। বাহাত্তরের সংবিধানের মূল স্কিম পরিপন্থী। ১২৩ অনুচ্ছেদের ৩ দফার (ক) উপদফার শর্তাংশের সঙ্গে এর সংঘাত বাধে। এটি বলেছে, ‘মেয়াদ শেষ না হওয়া পর্যন্ত সংসদ সদস্য হিসেবে কার্যভার গ্রহণ করবেন না।’ দ্বিতীয়ত, ১৪৮(৩) অনুচ্ছেদ বলেছে, শপথ নেওয়া মাত্রই কার্যভার গ্রহণ করেছেন বলে গণ্য হবে। তৃতীয়ত, শপথ কখন কে, কাকে, কোথায় গ্রহণ করাবেন, সেটা স্পিকারের এখতিয়ার। ১৪৮(২) অনুচ্ছেদ বলেছে, ‘যে রকম ব্যক্তি ও স্থান নির্ধারণ করবেন, সেই ব্যক্তির কাছে সেই স্থানে শপথ হবে।’ এটি তাই স্পিকারের এখতিয়ারকে সংকুচিত করে।\nসুতরাং নতুন সংশোধনীর মাধ্যমে ওই শপথের আলটিমেটাম অপসারণ করা জরুরি।\nকিন্তু বর্তমান অবস্থা বজায় থাকতে সংবিধানকে রক্ষা করার পথ ছিল শপথের তারিখ পেছানো। সে ক্ষেত্রে গেজেটে ফল প্রকাশের তারিখও পেছানো যেত। তা এমনভাবে করা উচিত ছিল, যাতে ২৮ জানুয়ারি শপথ নেওয়া যায়। আর তাতে বঙ্গবন্ধুর সংবিধান রক্ষা পেত। এখন অপ্রিয় হলেও এটাই সত্য যে খালেদা জিয়ার বিতর্কিত চতুর্দশ সংশোধনীকে বাহাত্তরের সংবিধানের ওপরে স্থান দেওয়া হলো। বোঝা যায় ক্ষমতা যাতে পাকাপোক্ত হয়, সেটা নিতেই হবে, সেখানে কোনো বাছবিচারের বিষয় নেই।\nদশম সংসদ গেল কোথায়? মহাজোটের অনেক প্রবীণের সঙ্গে এ বিষয়ে কথা বলেছি। কিন্তু কারও কাছে সদুত্তর পাইনি। অনেকেই মনগড়া, অস্পষ্ট বক্তব্য হাজির করলেন। সংসদ সচিবালয়ের নবনিযুক্ত জ্যেষ্ঠ সচিব ড. জাফর আহমেদ খান এবং আইন শাখার প্রধান যুগ্ম সচিব সুমিয়া খানমের সঙ্গে মুঠোফোনে কথা বলি। ড. খানের কথায়, ‘যদিও ২৮ জানুয়ারি দশম সংসদ শেষ হবে, কিন্তু সেটা ফাংশনাল ছিল না। এখন শপথের পর ধরে নিতে হবে, নতুনটা টেকওভার করেছে।’ বললাম, এখন দুটি সংসদ আইনগতভাবে বিদ্যমান বলা যাবে কি? তিনি বলেন, ‘না। কোনোভাবেই না। সংবিধানেই প্রভিশন আছে, শপথ নিলে ধরে নিতে হবে নতুনটা অ্যাসিউম করেছে।’\nএটা সংবিধানের কোথায় লেখা? ‘আমি এটা মুখস্থ বলতে পারছি না। আছে এটা।’ দশম সংসদ কি প্রজ্ঞাপন দিয়ে বাতিল করা হয়েছে?\n‘না। বিলোপ করা হয়নি।’ এরপর সুমিয়া খানমের কাছে ‘টেকওভার’ বিষয়ে জানতে চাই। তিনি আমাদের ১২৩ অনুচ্ছেদের সঙ্গে ১৪৮ অনুচ্ছেদ মিলিয়ে দেখতে বলেন, যার আলোচনা আমরা ওপরে ইতিমধ্যে করেছি। ১৪৮ টিকেছে। ১২৩ টেকেনি।\nসাংসদদের শপথের বিরুদ্ধে রিটকারীর দরখাস্তের যুক্তি হলো: সংবিধানের ১৪৮(৩) অনুচ্ছেদ অনুযায়ী শপথের জন্য নির্বাচিতদের উচিত ছিল ১২৩(৩) অনুচ্ছেদ অনুযায়ী ২৮ জানুয়ারি পর্যন্ত অপেক্ষা করা। আমরা এই যুক্তির জোরটা নাকচ করতে পারি না। সংবিধান ব্যাখ্যায় এমন পন্থা চাই, যাতে দুই কুল রক্ষা পায়।\nড. রিজভী তাঁর ২০১৪ সালের নিবন্ধে কেন মেয়াদ অবসানের আগে শপথ নিতে হয়, তার তিনটি বাস্তব কারণ চিহ্নিত করেন। তাঁর যুক্তি ছিল, ‘প্রথমত, শপথের পরই কেবল সংসদীয় নেতা মেলে। দ্বিতীয়ত, নেতা নির্বাচিত না হলে তিনি নতুন সংসদ ডাকতে রাষ্ট্রপতিকে পরামর্শ দিতে পারেন না। তৃতীয়ত, সংসদের নেতা একই সঙ্গে প্রধানমন্ত্রী-পদাধিকারী। তাঁকে তাঁর মন্ত্রী বাছাই এবং বিলম্ব ছাড়াই রাষ্ট্রের কার্যাবলি শুরু করতে হবে।’ অথচ প্রধানমন্ত্রীই সংসদ নেতা হবেন, সেটা সংসদীয় গণতন্ত্র বলে না।\n১৬ মে ২০১৪ সবশেষ লোকসভা নির্বাচনের ফল প্রকাশের পরদিন সকালেই মন্ত্রিসভা সংসদ ভাঙতে রাষ্ট্রপতিকে পরামর্শ এবং বিকেলে প্রধানমন্ত্রী মনমোহন সিং পদত্যাগ করেন। রাষ্ট্রপতি তাঁকে নতুন মন্ত্রিসভা না হওয়া পর্যন্ত দায়িত্ব চালিয়ে যেতে অনুরোধ করেন। ২০০৯ সালে সিং যখন দ্বিতীয় মেয়াদে প্রধানমন্ত্রী হন, তখনো তিনি নির্বাচনের পাঁচ দিন পরে সংসদ ভেঙে দিতে পরামর্শ দেন। একই দিনে ইস্তফা দেন। এর চার দিন পর নতুন করে প্রধানমন্ত্রিত্বের শপথ নেন। বাংলাদেশে এই রীতির অনুসরণ কোথায়?\nঅলিখিত সংবিধানের দেশ হয়েও ব্রিটেন তাদের সরকারি ওয়েবসাইটে লিখেছে, সংসদ বিলোপের অর্থ হাউস অব কমন্সের প্রতিটি সদস্যের পদ শূন্য হওয়া। সাংসদদের প্রত্যেকের সাধারণ নাগরিকে পরিণত হওয়া। এমনকি সাংসদেরা শুধু সংসদে থাকা তাঁদের নথিপত্র সংগ্রহের জন্য মাত্র অল্প কয়েক দিনের জন্য সংসদে প্রবেশাধিকার পাবেন। সংসদ ভঙ্গ হওয়ার দিনে বিকেল পাঁচটা থেকে ওয়েস্টমিনস্টার থেকে তাঁরা যত ধরনের সুবিধা পেতেন, তা আপনা–আপনি বাতিল হয়ে যাবে।\nস্পিকারের নিজেরও সাংসদ পদ থাকবে না। সংসদ ও সরকার দুটি আলাদা প্রতিষ্ঠান। সংসদ চলে গেলেও সরকার পদত্যাগ করে না। নতুন নির্বাচনের ফলাফল প্রকাশ পাওয়ার আগ পর্যন্ত সাবেক মন্ত্রিসভার সদস্যরা নিজ নিজ দায়িত্বে বহাল থাকেন। সংসদ বিলোপের পরে মন্ত্রীরা নিজেদের মন্ত্রী পরিচয় দিতে পারবেন। কিন্তু সাংসদেরা পারেন না। একটি নতুন নির্বাচনের পরে তাই সবার আগে শপথ নেন স্পিকার এবং তারও একটি ঐতিহ্য আছে। স্পিকারের পরে শপথ নেন ফাদার অব দ্য হাউস (জ্যেষ্ঠতম সাংসদ)। এরপর পূর্ণ মন্ত্রী, শ্যাডো মন্ত্রীরা মানে বিরোধীদলীয় সাংসদেরা। আমরা দেখলাম, মন্ত্রিসভার পরে মহাজোটের শরিকেরা শপথ নিলেন। ‘গৃহপালিত’ বিরোধী দলও গুরুত্ব পেল না।\nসব দেশই কিছু স্বতন্ত্র ঐতিহ্য গড়েছে। প্রত্যেক সাংসদকে তাঁর ইচ্ছানুযায়ী বাক্যে জ্যেষ্ঠতার ক্রম অনুযায়ী শপথ নিতে দেওয়ার নিয়ম চালু করা যায়। আমাদের রীতিনীতিগুলো বৈচিত্র্যহীন। এখানে পরিবর্তন আনা দরকার। ভারতে নতুন নির্বাচনের পরে নতুন স্পিকার নিয়োগের আগ পর্যন্ত শুধু শপথ পড়ানোর জন্য ‘স্পিকার প্রো–টেম’ বা অস্থায়ী স্পিকার নিয়োগ ও তাঁকে শপথ পড়ান রাষ্ট্রপতি। আমাদের স্পিকার নিজেই নিজের শপথ নেন। আমরা তাই এসবে পরিবর্তন আনার কথা বলি।\nএকাদশ সংসদ নির্বাচন রাজনীতি মিজানুর রহমান খান\nমতলব মডেল প্রাথমিক বিদ্যালয়\nশোনেন বলি নতুন করে পুরোনো ঘটনা


২৪ ঘণ্টায় দেশে করোনায় নতুন ৯ মৃত্যু , আরো শনাক্ত ৪৩৪ – পাবনা সংবাদ\n২৪ ঘণ্টায় দেশে করোনায় নতুন ৯ মৃত্যু , আরো শনাক্ত ৪৩৪\nগত ২৪ ঘণ্টায় দেশে করোনাভাইরাস সংক্রমণে আরো ৯ জনের মৃত্যু হয়েছে। নতুন শনাক্ত হয়েছে ৪৩৪ জন। এ নিয়ে মোট আক্রান্তের সংখ্যা দাঁড়াল ৩৩৮২ জনে। আর করোনায় দেশে এ পর্যন্ত মৃত্যু হয়েছে ১১০ জনের।\nআজ মঙ্গলবার (২১ এপ্রিল) স্বাস্থ্য অধিদপ্তরের করোনাভাইরাস পরিস্থিতি নিয়ে সরকারি বুলেটিনে এসব তথ্য জানানো হয়েছে। বুলেটিন প্রকাশে অংশ নেন স্বাস্থ্য অধিদপ্তরের অতিরিক্ত মহাপরিচালক অধ্যাপক ডা. নাসিমা সুলতানা।\nডা. নাসিমা সুলতানা জানান, গত ২৪ ঘণ্টায় দেশে করোনায় আরো ৯ জন মৃত্যুবরণ করেছেন। এ নিয়ে দেশে করোনায় এ পর্যন্ত মারা গেছেন ১১০ জন। নতুন যে ৯ জন মারা গেছেন এঁদের মধ্যে পুরুষ পাঁচজন এবং চারজন নারী। তাঁদের বয়স ষাটোর্ধ তিনজন, ৫০ থেকে ৬০ বছরের মধ্যে তিনজন এবং ৪০ থেকে ৫০ বছরের মধ্যে তিনজন।\nএ ছাড়া গত ২৪ ঘণ্টায় আরো দুইজন করোনা রোগী সুস্থ হয়েছেন এবং এ নিয়ে এ পর্যন্ত মোট ৮৭ জন সুস্থ হয়েছেন বলে বুলেটিনে জানানো হয়।\nনাসিমা জানান, গত ২৪ ঘণ্টায় নমুনা সংগ্রহ করা হয় তিন হাজার ১২৮টি। এর মধ্যে পরীক্ষা করা হয় দুই হাজার ৯৭৪টি। এতে নতুন করে করোনা শনাক্ত হয়েছে ৪৩৪ জন। এ নিয়ে এ পর্যন্ত শনাক্ত হয়েছে মোট তিন হাজার ৩৮২ জন।\nআইসোলেশন প্রসঙ্গে জানানো হয়েছে, গত ২৪ ঘণ্টায় আইসোলেশনে নেওয়া হয়েছে আরো ৮৯ জনকে। এ নিয়ে এ পর্যন্ত আইসোলেশনে নেওয়া হয়েছে ৭৬৫ জনকে। গত ২৪ ঘণ্টায় আইসোলেশন থেকে মুক্ত হয়েছেন দুইজন এবং এ পর্যন্ত আইসোলেশন থেকে মুক্ত হয়েছেন ৫৭৯ জন।\nকোয়ারেন্টিন নিয়ে ডা. নাসিমা জানান, গত ২৪ ঘণ্টায় দেশে হোম কোয়ারেন্টিনে গেছেন চার হাজার ১৬৮ জন। আর এ পর্যন্ত মোট হোম কোয়ারেন্টিনে গেছেন এক লাখ ৫৩ হাজার ৭৯৪ জন। প্রাতিষ্ঠানিক কোয়ারেন্টিনে গত ২৪ ঘণ্টায় এক হাজার ৪২৪ জন। এ পর্যন্ত প্রাতিষ্ঠানিক কোয়ারেন্টিনে পাঠানো হয়েছে সাত হাজার ১২ জনকে। আর এ পর্যন্ত কোয়ারেন্টিন থেকে ছাড়া ৭৭ হাজার চারজন।\nচাটমোহরে করোনা প্রতিরোধ কমিটি গঠনকে কেন্দ্র করে মারধর আহত-১০ (সবচেয়ে নতুন)\n(পুরানো) গুরুদাসপুরে ঢাকা ফেরত মানুষ দেখলেই আতঙ্ক


ক্রিকেট তারকাদের নিয়ে সিনেমা - আনন্দ আলো\nক্রিকেট তারকাদের নিয়ে সিনেমা\n- আনন্দ আলো সর্বশেষ ৩ আগস্ট, ২০১৬ ০১:১৪\nখেলার মাঠের তারকা ক্রিকেটাররা রূপালী পর্দার নায়ক। নিশ্চয় চমকে উঠলেন। চমকে উঠার মতোই ঘটনা। যদি ক্রিকেট বিশ্বের মহাতারকা শচীন টেন্ডুলকার, ধোনী কিংবা বিরাট কোহলীর জীবনভিত্তিক ছবি নির্মিত হয় তাহলে সিনেমা প্রেমী দর্শকের জন্য তা হবে মহা আগ্রহের বিষয়। ইতিমধ্যে ভারতীয় ক্রিকেট দলের সাবেক অধিনায়ক আজহার উদ্দিনের জীবনভিত্তিক চলচ্চিত্র ‘আজহার’ মুক্তি পাওয়ার পর আলোচনার ঝড় উঠেছে। মুক্তি পেতে যাচ্ছে শচীন টেন্ডলকার কে নিয়ে নির্মিত শচীন: আ বিলিয়ন ড্রিমস, মাহেন্দ্র সিং ধোনীকে নিয়ে নির্মিত ছবি ‘দি আনটোল্ড স্টোরী’ এবং বিরাট কোহলীকে নিয়ে ছবি ‘ঢিশুম’। শুধু তাই নয় ১৯৮৩ সালে প্রথম বারের মতো বিশ্বকাপ জয়ী ভারতীয় দলের ক্রিকেটারদের নিয়েও একটি ছবি নির্মানের পরিকল্পনা করা হচ্ছে।\nবাংলাদেশেও ক্রিকেটকে উপজীব্য করে একটি ছবি নির্মাণ করেছেন খ্যাতিমান পরিচালক ছটকু আহমেদ। ছবির নাম ‘তোমাকে খুজঁছে বাংলাদেশ’। ছবিতে বেশ ক’জন ক্রিকেট তারকা অভিনয় করেছেন।\nআজহারকে নিয়ে যতকথা\nবড় কোনো ক্রিকেট তারকার জীবনী নির্ভর সিনেমা বানাতে গেলে ফ্রেমে কেবল সেই তারকাই থাকেন না, থাকেন তার সমসাময়িক অন্য তারকারাও। আর সেই ক্রিকেটার যদি আজহার উদ্দিন হন তাহলে তো রসদের অভাবই নেই! আজহারের নিজের জীবনেই আছে অসংখ্য বাক ও বির্তকের গল্প। সেসবের সঙ্গে জড়িয়ে আছে তার সমসামায়িক তারকাদেরও নামও। সেই আজহারকে নিয়ে সিনেমা নির্মিত হলে সেখানে অন্য তারকাদের চরিত্র থাকবে সেটাই স্বাভাবিক। তেমনি এক চরিত্র রবি শাস্ত্রী। ‘আজহার’ সিনেমায় যার চরিত্রের চিত্রায়ন নিয়ে বিপাকে পড়েছেন ভারতীয় এই সাবেক তারকা ক্রিকেটার।\n‘আজহার’ সিনেমায় নাম ভূমিকায় অভিনয় করেছেন বলিউড তারকা ইমরান হাশমি। সিনেমাটিতে রবি শাস্ত্রীকে নিয়েও ছোট একটি চরিত্র আছে। তাতে অবশ্য সমস্যার কিছু নেই। কিন্তু সেই চরিত্রটিকে দেখানো হয়েছে প্লে-বয় ইমেজে। এই নিয়ে ক্ষোভ প্রকাশ করেছেন শাস্ত্রী। বিষয়টি নাকি তার পরিবারেও ঝড় তুলেছে!\nশাস্ত্রীর অভিযোগ, তার চরিত্রকে সিনেমার একটি দৃশ্যে খুবই বাজে ভাবে উপস্থাপন করা হয়েছে। যেখানে দেখানো হয়েছে, হোটেলের একটি কক্ষে শাস্ত্রী যখন অন্য একজন নারীর সঙ্গে বিশেষ মুহূর্তে ব্যসৱ, ঠিক তখনই একই হোটেলের অন্য আরেকটি কক্ষে তার পথ চেয়ে বসে আছেন তারই সহধর্মিনী। দৃশ্যটি নিয়ে শাস্ত্রীর পরিবারের সদস্যরা বিব্রতকর অবস্থায় পড়েছেন। তারা ভীষণ আঘাত পেয়েছেন। ভারতের ক্রিকেট ইতিহাসে সবচেয়ে সফল অধিনায়কদের তালিকায় রয়েছেন মোহাম্মদ আজহারউদ্দিন। তিনিই একমাত্র ক্রিকেটার যিনি ১৯৯২ বিশ্বকাপ থেকে টানা তিন বিশ্বকাপে ভারতীয় দলকে সামনে থেকে নেতৃত্ব দিয়েছেন। তবে, ক্যারিয়ারের শেষ দিকে এসে ম্যাচ ফিক্সিং কেলেঙ্কারিতে জড়িয়ে ক্রিকেট থেকে আজীবন নিষিদ্ধ হন তিনি।\nআজহারের এই সিনেমায় ক্রিকেটের বড় বড় ম্যাচ ফিক্সিংয়ের নেপথ্যে থাকা ঘটনাগুলো এবং আজহারের জীবনী ও তার ক্রিকেট ক্যারিয়ারের বিভিন্ন দিকসহ ব্যক্তিগত জীবন তুলে ধরা হয়েছে।\nছবিতে আজহারউদ্দিনের ভূমিকায় অভিনয় করছেন বলিউডের অতিপরিচিত মুখ ইমরান হাশমি। তার স্ত্রীর চরিত্রে অভিনয় করছেন প্রাচী দেশাই। পরিচালনা করছেন টনি ডি’সুজা।\nশচীন: আ বিলিয়ন ড্রিমস\n‘ধোনি’, ‘আজহার’ ভারতের দুই তারকা ক্রিকেটারের পর ভারতের ‘ক্রিকেট-ঈশ্বর’ শচীন টেন্ডুলকারকে নিয়ে নির্মিত হয়েছে সিনেমা শচীন: আ বিলিয়ন ড্রিমস। এরই মধ্যে মুক্তি পেয়েছে ছবিটির অফিশিয়াল টিজার। এক মিনিটের এই টিজারের খবর জানিয়েছেন শচীন স্বয়ং। ছবির টিজার মুক্তির পর পরই ব্যাপক আলোড়ন সৃষ্টি হয়েছে।\nটিজারে কণ্ঠ দিয়েছেন শচীন নিজেই! আর দশটি সাধারণ শিশু থেকে কীভাবে ভারতীয় ক্রিকেটের সবচেয়ে বড় তারকা হয়ে উঠলেন শচীন টেন্ডুলকার, তারই আভাস মেলে এই টিজারে।\nছবির টিজার মুক্তির পর পরই শচীনকে অভিনন্দন জানিয়ে চলছেন বলিউড তারকা থেকে শুরু করে ভারতীয় ক্রিকেট দলের খেলোয়াড়রা। এর মধ্যে রয়েছেন রণবীর সিং, বিরাট কোহলি, অভিষেক বচ্চন, সুরেশ রায়না, যুবরাজ সিং, আয়ুস্মান খুরানা, বীরেন্দ্র শেওয়াগের মতো তারকারা।\nকার্নিভাল মোশন পিকচার্সের ব্যানারে নির্মিতব্য ‘শচীন : আ বিলিয়ন ড্রিমস’ ছবিটি পরিচালনা করছেন জেমস আরস্কিন। সঙ্গীত পরিচালনা করেছেন এ আর রহমান। ছবির অন্যান্য কলাকুশলী হিসেবে কারা রয়েছেন, তা অবশ্য এখনো জানা যায়নি। মূলশচীন চরিত্রে অভিনয় করেছেন টেন্ডুলকার নিজেই। কিশোর শচীনের চরিত্রে অরুন টেন্ডুলকার এবং নীতিন টেন্ডুলকার-এর চরিত্রে অভিনয় করেছেন মাইয়োষ।\nতোমাকে খুঁজছে বাংলাদেশ\nখেলা নিয়ে ইতোপূর্বে বেশ কয়েকটি ছবি নির্মিত হয়েছে। এই ধারাবাহিকতার সর্বশেষ সংযোজন ছটকু আহমেদ পরিচালিত ‘তোমাকে খুঁজছে বাংলাদেশ। সিনেমাটি ক্রিকেটকে কেন্দ্র করে নির্মিত হচ্ছে। সিনেমার শুটিং, ডাবিং প্রায় শেষ পর্যায়ে। খুব শিগগিরই তা সেন্সরে জমা পড়বে। সিনেমাটি প্রযোজনা করেছেন ঊষা শরীফ। সম্প্রতি ক্রিকেটের ওপর ১টি গানের দৃশ্যায়নের মাধ্যমে শুটিং শেষ হয়। গানের দৃশ্যে লিপসং-এ অংশ নেন জাতীয় ক্রিকেট দলের ১৪ জন খোলোয়াড়। যে সব খেলোয়াড় এ গানে অংশ নেন তারা হলেন মাশরাফি, নাসির হোসেন, আরাফাত সানী, নাজিমুদ্দিন, তুষার ইমরান, আলাউদ্দিন আলী, ইমরুল কায়েস, সৌম্য সরকার, এনামুল হক বিজয়, তাসকিন, তাইজুল প্রমুখ। এ ছাড়া ওই ছবিতে দুটি চরিত্রে অভিনয় করেছেন সাবেক ক্রিকেটার ফারুক আহমেদ ও হাবিবুল বাশার সুমন। ছবির নায়ক রিগানের বাবার চরিত্রে অভিনয় করেন সাবেক জাতীয় ক্রিকেট দলের অধিনায়ক রকিবুল হাসান। ছবির প্রধান নায়ক-নায়িকা হলেন রিগ্যান ও প্রিয়াঙ্কা।\nধোনি- দ্য আনটোল্ড স্টোরি\nমিলখা সিং, মেরি কমের পর এবার বড় পর্দায় আসছেন মহেন্দ্র সিং ধোনি। বলিউড আর খেলোয়াড়দের জীবনী নিয়ে ছবি হর হামেশা হচ্ছে। মিলখার ভূমিকায় ফারহান আখতার, মেরি কমের ভূমিকায় প্রিয়াঙ্কা চোপড়া প্রশংসা কুড়িয়েছেন। এবার সুশানৱ সিং রাজপুতের দিকেই সবার নজর। কারন ভারতীয় ক্রিকেটের সফল অধিনায়ক এম এস ধোনি- দ্য আনটোল্ড স্টোরি ছবিতে নাম ভূমিকায় অভিনয় করছেন সুশানৱই। এরই মধ্যে মুক্তি পেয়েছে ধোনির জীবন অবলম্বনে তৈরি ছবির ফার্স্ট লুক পোস্টার। পোস্টারে দেখা যাচ্ছে ধোনির জার্সি পরা নায়ক ব্যাট হাতে ক্যামেরার পিছন দিকে দাঁড়িয়ে আছে। জার্সিতে লেখা ৭ নম্বর। ৭ সংখ্যাটি ধোনির জীবনে অত্যনৱ গুরুত্বপূর্ণ। সপ্তম মাসের (জুলাই) সপ্তম দিনে (৭/৭/১৯৮১) জন্মেছিলেন তিনি। ছবিটি পরিচালনা করেছেন নীরজ পান্ডে। টুইটারে ধোনির স্ত্রী স্বাক্ষীই এই ছবির ফার্স্ট লুক পোস্টারটি টুইট করেছেন। যদিও ছবি নিয়ে কোনও কথা বলেননি ধোনি পত্নী। এই সিনেমাটি যে ধোনি প্রেমী তথা ক্রিকেট প্রেমীদের জন্যে একটা বড় পাওয়া হবে তা বলাই বাহুল্য।\nক্রিকেট নিয়ে বলিউডের ৭ ছবি\nক্রিকেট খেলার নানা গল্পের ছায়া অবলম্বনে বলিউডে অনেক ছবি নির্মিত হলেও শুধু মাত্র ক্রিকেট খেলার বাসৱব ঘটনা নিয়ে ছবি নির্মিত হয়েছে ৭টি। নিচে তারই সংক্ষিপ্ত পরিচয়।\nআমির খানের প্রোডাকশন হাউস থেকে নির্মিত এই ছবি পরিচালনা করেছিলেন আশুতোষ গোয়ারিকর। এককথায়, এই ছবিটি আমির খানকে নিয়ে যায় অন্য উচ্চতায়। ইস্ট ইন্ডিয়া কোম্পানির প্রশিক্ষিত একদল সদস্যের বিরুদ্ধে এক গ্রামের সাধারণ কিছু মানুষের ক্রিকেট খেলার গল্প নিয়ে নির্মিত হয়েছে এই ছবি, যার পটভূমি বিসৱৃত। অস্কারেও মনোনয়ন জুটে ছিল ছবিটির।\nএই ছবির মাধ্যমে প্রযোজক হিসেবে অভিষেক ঘটে রাভিনা ট্যান্ডনের। কমেডি ঘরানার গল্পে এগিয়ে যাওয়া এই ছবিতে নামভূমিকায় অবতীর্ণ হয়েছিলেন স্বয়ং শচীন টেন্ডুলকার। এ ছাড়া একটি গানে দেখা যায় সালমান খানকে।\nনাগেশ কুকুনুর পরিচালিত এই ছবির মাধ্যমে অভিষেক ঘটেছিল বলিউডের প্রশংসিত অভিনেতা শ্রেয়াস তালপাড়ের। ছবিতে নামভূমিকায় এক প্রতিবন্ধী কিশোরের চরিত্রে অভিনয় করেছিলেন তিনি, যে পরবর্তী সময়ে হয়ে ওঠে দুর্দানৱ এক ফাস্ট বোলার। এই ছবিতে একটি গুরুত্বপূর্ণ চরিত্রে অভিনয় করেন নাসিরুদ্দিন শাহ্।\nমিলান লুথারিয়ার এই কমেডি ঘরানার ছবিতে দেখানো হয়েছিল, ক্রিকেট নিয়ে ভারতীয়দের পাগলামি কোন পর্যায়ের হতে পারে! তিনটি সমানৱরাল অথচ ভিন্ন ভিন্ন ঘটনাকে কেন্দ্র করে এই ছবির গল্প এগিয়ে চলে। ছবিটি বেশ দর্শকপ্রিয়তা অর্জন করেছিল।\nচ্যেন খুলি কি ম্যেন খুলি (২০০৭)\nশিশুতোষ এই ছবির গল্প এমন, এক অনাথ কিশোর ভাগ্যক্রমে ১৯৮৩ সালের বিশ্বকাপে কপিল দেবের ব্যবহৃত ক্রিকেট ব্যাটটি পেয়ে যায়, যেটি দিয়ে সে ১৭৫ রানের এক স্মরণীয় ইনিংস খেলেছিল জিম্বাবুয়ের বিরুদ্ধে! এই ব্যাটটিতে হঠাৎ করেই ভর করে জাদুকরি শক্তি, যার জোরে সেই ১৩ বছরের কিশোর অলৌকিক ব্যাটিং শুরু করে দেয়, এমনকি জাতীয় দলেও সুযোগ পেয়ে যায়। এই ছবিতে একটি গুরুত্বপূর্ণ ভূমিকায় অভিনয় করেন রাহুল বোস।\nক্রিকেট খেলার এক ভয়াবহ দিক ম্যাচ পাতানো, বাজি, জুয়া। কুনাল দেশমুখের পরিচালনায় এই ছবির আদ্যোপানৱ কাহিনী ম্যাচ ফিক্সিং কে কেন্দ্র করে। ছবিতে ইমরান হাশমি দারুণ জনপ্রিয়তা পেয়েছিলেন এক বাজিকরের ভূমিকায় অভিনয় করে। ছবিটি ব্যবসাসফল হওয়ার পেছনে গানের ভূমিকাও ছিল ব্যাপক।\nমীরাবাঈ নটআউট (২০০৮)\nএই ছবি তেমন ব্যবসাসফল না হলেও মুক্তির আগে থেকেই বেশ আলোচনায় এসেছিল। সে সময়ের ‘টক অব দ্য টাউন’ মন্দিরা বেদির বড়পর্দায় আগমন এবং ক্রিকেটার অনিল কুম্বলের উপস্থিতিই ছিল এই আলোচনার মূল কারণ।\nবিরাট কোহলির ঢিশুম\nভারতীয় ক্রিকেট টীমের টেস্ট দলপতি বিরাট কোহলি এবার যাত্রা করতে যাচ্ছেন মাঠ ছেড়ে রূপালী পর্দায়। ভাবছেন তিনি নিজে অভিনয় করবেন! না। এবার এই ক্রিকেট তারকার জীবনী নিয়ে বলিউডে নির্মাণ করা হচ্ছে সিনেমা।\nবিরাট কোহলির আদলে এক ক্রিকেটারের চরিত্র সেলুলয়েডে তুলে আনতে চলেছেন পরিচালক রোহিত ধাওয়ান। ছবির নাম ‘ঢিশুম’। সেই ছবিতেই এক ক্রিকেটারের চরিত্রে ছায়া থাকবে বিরাট কোহলির জীবনের। আর এই সেলুলয়েডে বিরাট কোহলির ভূমিকায় অভিনয় করছেন বলিউডের অভিনেত্রী হুমা কোরেশীর ভাই সাকিব সেলিম। পরিচালকের মনে হয়েছে, বিরাটের মতো একজন অ্যাগ্রেসিভ ক্রিকেটারের চরিত্রে সাকিবকেই সব চেয়ে ভাল মানাবে। এক সময় সাকিবও অনুর্ধ্ব উনিশ ভারতীয় ক্রিকেট দলে খেলেছেন। সেই আগ্রহ থেকেই ছবিতে সায় দিয়েছেন সাকিব।\nবিশ্বকাপজয়ী দল নিয়ে চলচ্চিত্র\nভারতের বিশ্বকাপজয়ী ক্রিকেট দল নিয়ে সিনেমা তৈরি হতে যাচ্ছে। দুইবার বিশ্বকাপজয়ী দলটির প্রথম বিশ্বকাপজয়কে তুলে ধরা হবে সিনেমাটিতে।\n১৯৮৩ সালে ওয়েস্ট ইন্ডিজকে হারিয়ে ওই বিশ্বকাপ জেতে কপিল দেবের নেতৃত্বাধীন ভারতীয় দল। সিনেমাটি পরিচালনা করবেন সঞ্জয় পুরন সিং চৌহান। এটি প্রযোজনা করবেন সেলিব্রিটি ক্রিকেট লীগের প্রতিষ্ঠাতা সভাপতি বিষ্ণু বর্ধন ইন্দুরি।\nইতিমধ্যে সিনেমাটির স্ক্রিপ্ট তৈরি শেষে প্রি-প্রডাকশনের কাজ শুরু হয়ে গেছে। বিশাল আয়োজনের এই সিনেমাটিতে খরচ করা হবে প্রায় ৫০ কোটি রুপি। একটি আনৱর্জাতিক এজেন্সিকেও সিনেমাটিতে কাজে লাগানো হবে বলে জানা গেছে।\n১৯৮৩ বিশ্বকাপজয়ী দলের সদস্যদের সাথে যোগাযোগ শুরু করছেন সিনেমাটির নির্মাতা। ইংল্যান্ডের যেসব স্টেডিয়ামে ভারতীয় দল ওই সময় খেলেছিল, সেসব স্টেডিয়ামে শুটিং করা হবে। ওই সময় মাঠের বাইরে তারকাদের কর্মকান্ডও তুলে ধরা হবে প্রয়োজন মত। ফাইনাল খেলা ধারণ করা হবে লন্ডনের লর্ডস ক্রিকেট গ্রাউন্ডে। প্রযোজক জানিয়েছেন, ‘আনুষ্ঠানিকভাবে বোর্ডকে বিষয়টি জানান হবে। তাদেরকে আমরা সিনেমার প্রমোশনেও চাই। কপিল দেব, সুনীল গাভাস্কারদের চরিত্রে প্রথম সারির তারকাদের আমরা নেব।”\nহ্যামিলিনের বাঁশিওয়ালার খোঁজে-শাইখ সিরাজ


১৭ জুন ২০১৯, ১৭:৪৭\nআপডেট: ১৭ জুন ২০১৯, ১৭:৪৯\nকারাগারের ভেতরে এক সন্ত্রাসীকে হত্যা করেছে আরেক সন্ত্রাসী। বলা হচ্ছে, একই সেলে থাকা দুই সন্ত্রাসীর মধ্যে কলহ-বিবাদের সূত্র ধরে এই হত্যাকাণ্ড। এতে কারা কর্তৃপক্ষের নিরাপত্তাব্যবস্থা নিয়ে প্রশ্ন উঠবে। কিন্তু সেই প্রশ্ন ছাপিয়ে যে সন্দেহটা বড় হয়ে উঠছে সেটি হলো, এটি কারাভ্যন্তরে ঘটে যাওয়া কলহ-বিবাদেরই পরিণতি, নাকি বাইরে বসে কোনো গডফাদারের ছক করা পরিকল্পনার বাস্তবায়ন, যাতে খোদ কারাগারের নিরাপত্তা রক্ষায় নিয়োজিত এক বা একাধিক কর্মকর্তা-কর্মচারীরও যোগসাজশ আছে?\nচট্টগ্রাম কেন্দ্রীয় কারাগারে গত ২৯ মে দুর্ধর্ষ সন্ত্রাসী অমিত মুহুরী নিহত হন অপরাধজগতে প্রায় ‘অজ্ঞাতকুলশীল’ একজন রিপন নাথের হাতে। দীর্ঘদিন কারাগারের একই কক্ষে অমিতের সঙ্গে ছিলেন বেলাল নামের এক হাজতি। ঘটনার ঠিক আগের দিন এই কক্ষে ঢোকানো হয় রিপন নাথকে। মাত্র এক দিনের মাথায় এ রকম একজন ভীতিকর প্রতিপক্ষকে হত্যা করার সাহস ও শক্তির উৎস কোথায়, এটা নিশ্চয় ভেবে দেখার মতো বিষয়। একই কক্ষে থাকা বেলালের মতে, রাতে তাঁরা তিনজন পাশাপাশি শুয়ে ছিলেন। হঠাৎ ঘুম ভেঙে বেলাল দেখতে পান, রিপন একটি ইটের টুকরো দিয়ে ঘুমন্ত অমিতকে আঘাত করছেন। বেলালের চিত্কারে সেখানে কারারক্ষীরা ছুটে আসেন। এর আগে তাঁদের মধ্যে কোনো কলহ-বিবাদ হয়েছে কি না, বেলাল জানেন না। জেলা প্রশাসনের তদন্তকারী কর্মকর্তারও একই মত। পুলিশের একজন উপকমিশনারও বলেছেন, অমিত মুহুরীকে ঘুমন্ত অবস্থায় ভাঙা ইট দিয়ে আঘাত করেছেন রিপন নাথ। অর্থাৎ প্রত্যক্ষদর্শী বেলাল, জেলা প্রশাসনের ম্যাজিস্ট্রেট ও পুলিশের উপকমিশনারের বক্তব্য প্রায় অভিন্ন। কিন্তু কারা কর্তৃপক্ষ বলছে অন্য কথা। তাদের মতে, কারাকক্ষে অমিত ও রিপনের মধ্যে কথা-কাটাকাটি হয়। একপর্যায়ে রিপন ভারী কিছু দিয়ে অমিতকে আঘাত করলে গুরুতর আহত অবস্থায় তাঁকে হাসপাতালে নেওয়া হয়, সেখানেই মৃত্যু হয় তাঁর। এ দুই ধরনের বয়ানের মধ্যে কোনটি যথার্থ, এখনই তা বলা যাচ্ছে না। তবে কারা কর্তৃপক্ষের বক্তব্যে যে সরলীকরণ আছে, তা মেনে নেওয়া একটু কঠিনই। তা ছাড়া ‘ভারী কিছু’ মানে যদি বেলালের সাক্ষ্য অনুযায়ী ভাঙা ইট হয়, তাহলে কারাকক্ষে ‘ইট’ কী করে এল এবং হত্যাকাণ্ডের পর রক্তাক্ত ইটটি কোথায় গেল, সেই প্রশ্নও আসবে।\nএ পর্যায়ে নিহত অমিত মুহুরী সম্পর্কে সংক্ষেপে বলা দরকার। পুলিশের চোখে এই অমিত ছিলেন ঠান্ডা মাথার খুনি। অন্তত আধা ডজন হত্যাকাণ্ডের সঙ্গে প্রত্যক্ষভাবে তাঁর জড়িত থাকার তথ্য আছে পুলিশের কাছে। যুবলীগের নেতা হেলালউদ্দিন চৌধুরীর (বাবর) ডান হাত ছিলেন তিনি।\n২০১৩ সালের ২৪ জুন চট্টগ্রামে সিআরবি মোড় এলাকায় রেলওয়ের দরপত্র নিয়ে ছাত্রলীগ ও যুবলীগের দুই পক্ষের সংঘর্ষে যুবলীগের কর্মী সাজু পালিত ও শিশু আরমান নিহত হয়। এই জোড়া খুনের আসামি ছিলেন অমিত মুহুরী। এর আগে ২০১২ সালে নারীসংক্রান্ত এক ঘটনায় বন্ধু রাসেলকে পিটিয়ে ও ব্লেড দিয়ে খুঁচিয়ে আহত করেন অমিত। পরে হাসপাতালে রাসেলের মৃত্যু হয়। অমিতের নৃশংসতার সবচেয়ে বড় শিকার ইমরানুল করিম নামের তাঁর আরেক বন্ধু। নিজের ঘরে এই বন্ধুকে খুন করে একটি ড্রামে ভরে তাতে অ্যাসিড ঢেলে দিয়ে লাশ গলানোর চেষ্টা করেছিলেন অমিত। পরে সেই ড্রাম নগরের একটি দিঘিতে ফেলে দিয়ে আসেন। পরে লাশ উদ্ধার করে সেই হত্যাকাণ্ডের হোতাকে শনাক্ত করতে সমর্থ হয় পুলিশ। এ ছাড়া সিটি কলেজ ছাত্রলীগের নেতা ইয়াছিনকে কুপিয়ে হত্যার অভিযোগও আছে অমিতের বিরুদ্ধে।\nঅমিতের মৃত্যুর পর হাসপাতালের গেটে আহাজারি করে তাঁর পিতা বলছিলেন, ‘রিপন তো অমিতের বন্ধু ছিল। বন্ধুকে কেন সে হত্যা করল?’ হায় পিতৃহৃদয়! এই অর্বাচীন পিতাকে কে বোঝাবে, অপরাধজগতে স্থায়ী শত্রু-মিত্র বলে কোনো ব্যাপার নেই। থাকলে খোদ তাঁর পুত্র অমিতের হাতেই খুন হতেন না তাঁর একাধিক বন্ধু।\nঅমিতের বাবা এবং ছোট ভাই (এখন ভারতে থাকেন) জেলখানার ঘটনাকে সাজানো বলে দাবি করেছেন। তাঁরা পক্ষান্তরে আঙুল তুলেছেন তাঁর পূর্বতন ‘গডফাদারে’র দিকে।\nদুঃখজনক হলেও সত্য, অমিত মুহুরীর মৃত্যু যেভাবেই হোক, সাধারণ মানুষের মনে তা স্বস্তি দিয়েছে। পিতার আহাজারি বা ফেসবুকের লাইভে এসে ভাইয়ের ক্ষুব্ধ-শোকার্ত বক্তব্য সামান্য সহানুভূতিও জাগাতে পারেনি সাধারণ নাগরিকের মনে। কারণ, এই সন্ত্রাসীরা বেঁচে থাকলে কোনো না কোনো দিন জামিনে বেরিয়ে এসে আবার হত্যা-সন্ত্রাসে জড়িয়ে পড়ে—এমন উদাহরণ বিরল নয়। অপরাধজগতে অমিতের উত্থান যেমন নাটকীয়, পতনও তেমনই অনিবার্য ছিল। এর আগেও অনেক সন্ত্রাসীর এ রকম মৃত্যু থেকে এই সিদ্ধান্তে আসা যায়। গডফাদারের কাছে প্রয়োজন ফুরালে বা সম্পর্কে আস্থার সংকট তৈরি হলে সেই সন্ত্রাসীকে সরিয়ে দিতে বিন্দুমাত্র দ্বিধা করে না তারা। অমিতের ক্ষেত্রেও এ রকমই হয়েছে কি না, হলে এই হত্যাকাণ্ডের পেছনে কে বা কারা আছেন, তা-ও উদ্‌ঘাটন জরুরি বলে মনে করি আমরা। না হলে এই ‘বড় ভাই’দের হাত ধরে আরও অমিত মুহুরীর উত্থান ঘটবে। বড় অপরাধী থেকে যাবে অধরা।\nরিপন নাথের মতো একজন পাতি সন্ত্রাসীর হাতে অমিত মুহুরীর মতো ভয়ংকর সন্ত্রাসীর হত্যাকাণ্ড স্বাভাবিক বলে মনে হয় না। যদিও রিপন বারবার রাগের মাথায় নিজেই খুন করেছেন বলে যাচ্ছেন, কিন্তু সেটি যে শেখানো বুলি নয়, তার বিশ্বাস কী? তাঁকে যেকোনো উপায়ে ছাড়িয়ে আনা হবে এবং ভবিষ্যতে এর জন্য পুরস্কৃত করা হবে বলে আশ্বস্ত করলে তিনি এ রকম বলতেই পারেন। মাত্র আগের দিন তাঁকে এই কক্ষে স্থানান্তর করা হয়েছে বলেই সন্দেহটি দানা বাঁধে। তা ছাড়া কারা কর্তৃপক্ষের আচরণ আগাগোড়া রহস্যজনক। যেমন পত্রিকান্তরের সংবাদ অনুযায়ী, চট্টগ্রাম মহানগর পুলিশের (সিএমপি) একটি সূত্র জানিয়েছে, ‘নিয়ম অনুযায়ী কারাগারে কোনো ঘটনা ঘটলে সঙ্গে সঙ্গে পুলিশকে জানানো হয়। কিন্তু এ ক্ষেত্রে আমাদের জানানো হয়নি। আমরা লোকমুখে শুনে মেডিকেলে গেছি।’\nকেন পুলিশকে তাৎক্ষণিকভাবে জানানো হলো না? কেন ক্লোজড সার্কিট টিভি ক্যামেরায় (সিসিটিভি) ঘটনার দিন বিকেলের ১০ মিনিট ও পরের দিন সকালের ১৪ মিনিটের ফুটেজ নেই? ফুটেজের ধারাবাহিকতা না থাকায় রিপন নাথকে অমিতের কক্ষে ঢোকানোর এবং খুনের আলামত রক্তমাখা ইট ও কম্বল উধাও হওয়ার দৃশ্য দুটি পাওয়া যায়নি। বলা হচ্ছে বিদ্যুৎ–বিভ্রাটের কারণে এটা ঘটেছে। বিদ্যুতের কী তেলেসমাতি! বিভ্রাটের কী মোক্ষম সময়!\nআগেই বলেছি, অমিতের মৃত্যু সামান্য সহানুভূতিও তৈরি করে না মানুষের মনে। কিন্তু অদৃশ্য সুতার টানে যারা অমিতদের নিয়ে পুতুলনাচের ইতিকথা তৈরি করে, আইনের হাত কি সেই ক্রীড়নকদের স্পর্শ করতে পারবে না কিছুতেই?


ফুল মানে শ্বেতী - The Doctors dialogue\nফুল মানে শ্বেতী\nহ্যাঁ, গ্রামবাংলায় আজও এক অজানা কারণে শ্বেতীকে ‘ফুল’ বলে ডাকা হয়। এবং সংক্রামক কোনো অসুখ হিসেবে, কুষ্ঠ হিসেবে পরিগণিত করা হয় তাকে। ‘ফুল’ হওয়া খুব লজ্জার ব্যাপার, সমাজচ্যুত হবার ভয় থাকে। যেহেতু এটাকে মারাত্মক অসুখ ভাবা হয়, সেহেতু ‘ফুল’ নামে তাকে ডেকে তার তথাকথিত ক্ষতিকারক দিকটা থেকে মুখ ফিরিয়ে থাকার চেষ্টা করা হয়। যে মানসিকতা থেকে সাপকে ‘লতা’ বলে ডাকা হয় (যেন ‘সাপ’ কথাটা উচ্চারণ করলেই সে হয়ে উঠবে উদ্যত ছোবল, বিষধর),ঠিক সেই একই মানসিকতা থেকে শ্বেতীকে ‘ফুল’ বলে চিহ্নিত করা হয়। মনোবিদরা হয়তো এর সঠিক কারণ বিশ্লেষণ করতে পারবেন।\nশ্বেতীর শুরুটা কিন্তু খুব ধীরে। নিঃশব্দে ফুটে উঠতে থাকে সাদা ছোপ। প্রথমে হাল্কা, তারপর আর একটু গাঢ়, তারপর আর একটু—এইভাবে। এ-রোগের চলন্টা বেশ গোলমেলে। কেন যে হয়, কেন যে বাড়ে, আবার কেনই বা হঠাৎ থমকে যায় তা আজ পর্যন্ত ঠিক-ঠিকভাবে বোঝা যায়নি। তবে সঠিক সময়ে সঠিক চিকিৎসা শুরু হলে অনেকখানিই কিন্তু বাগে আনা যায় এই অসুখকে। এমনকী সারিয়েও দেওয়া যায় শ্বেতী। কীভাবে? পরে আসছি সে-কথায়।\nশরীরের কোনো অংশে কেটে গেলে, ছড়ে গেলে সাধারণত শুকিয়ে যাবার পর কিছুদিন একটা হাল্কা বাদামী রঙের দাগ থাকে। আর পরে সেটাও মিলিয়ে যায়।\nকিন্তু শ্বেতী সক্রিয় থাকলে ত্বকের আঘাতপ্রাপ্ত অংশটা শুকিয়ে গিয়ে সেখানে কিন্তু ফুটে উঠতে পারে নতুন সাদা দাগ। একে বলে কোয়েবনার’স ফেনোমেনন। কিছু কিছু সময়ে এই কোয়েবনার’স ফেনোমেনন দিয়েই সূচনা হতে পারে শ্বেতীর।\nএছাড়াও মানসিক চাপ, আঘাত থেকেও কিন্তু অবনতি হতে পারে শ্বেতীর। গর্ভারস্থায় এবং প্রসবের পর অনেক সময় বেড়ে যেতে দেখা যায় সাদা দাগ।\nভ্যালেসিও ধরনের শ্বেতী বেশ মারাত্মক। হঠাৎ হয়, দ্রুত বাড়তে থাকে এবং ছড়িয়ে পড়ে সর্বাঙ্গে। তবে স্বস্তির কথা এই ধরনটা সাধারণত কমই দেখা যায়।\nশ্বেতীর ধরনের কথা যখন উঠলই, তখন আর একটু বিস্তারিত ধারণাই করে ফেলা যাক।\nসাধারণভাবে বলতে গেলে শ্বেতী দু’রকমেরঃ\n‘ভালগারিস’ কথাটির অর্থ হল ‘কমন’ বা সাধারণ। এই ধরনের শ্বেতী সারা শরীরে জুড়ে হতে পারে। শরীরে দু’দিকে সামাঞ্জস্যপূর্ণভাবে হতে পারে এর বিস্তার। আবার এরই একটা ধরনে হাত-পায়ের আঙুল, তালু, ঠোঁট এবং যৌনাঙ্গ বা পায়ুর আশেপাশে হতে পারে। একে বলে অ্যাক্রো-অরিফিসিয়াল টাইপ। আর একটা ধরন হল লিপ-টিপ। নামেই মালুম, ঠোঁটে আর আঙ্গুলের ডগায় হয় এই ধরনের শ্বেতী। এর চিকিৎসা কিন্তু বেশ শক্ত। কেন শক্ত, সে কথায় পরে আসব।\nসেগমেন্টাল ভিটিলিগো হয় শরীরের যে-কোনো একটা দিকে। এক বা একাধিক ডার্মাটোম-এর বিস্তার বরাবর (ডার্মাটোম হল ত্বকের সেই নির্দিষ্ট অংশ, যাতে একটা স্পাইনাল নার্ভ ক্রিয়াশীল)। তবে সবসময় এক-একটি ডার্মাটোম বা নার্ভ-সেগমেন্ট মেনেই যে সীমাবদ্ধ থাকে এর বিস্তার, তা নয়। তাই ওই সিউডোসেগমেন্টালিস কথাটা বেশি সুপ্রযুক্ত।\nএর বাইরেও ফোকাল ভিটিলিগো বা স্বল্প জায়গায় সীমায়িত শ্বেতী দেখা যায়।\nপ্রাচীন পুঁথির হলদে হয়ে যাওয়া পাতা উলটে যা পাওয়া যায় তা শুধু উল্লেখযোগ্য যে তাই নয়, কখনও কখনও যথেষ্ট বিস্ময়করও।\nখ্রিস্টপূর্ব ৬০০০ সাল বা তারও আগে ঋগ্বেদে এই বিশেষ রোগটার উল্লেখ মেলে। সেখানে এর নামটা বেশ মজার—‘কিলাস’। যার মানে হল সাদা চিতল হরিণ। তবে সুনির্দিষ্টভাবে লিপিবদ্ধ উল্লেখ বলতে যা বোঝায় তা প্রথম পাওয়া যায় খ্রিস্টপূর্ব ২২০০সালে রচিত ইরানি পুঁথি ‘তারখ-এ-তিবল-এ-ইরান’-এ। যেখানে অ্যাসিরীয় সভ্যতার সময় এ অসুখের কথা বলা হয়েছে। মানব ইতিহাসের প্রাচীন্তম সভ্যতাগুলোর একটা মিশরীয় সভ্যতা। ১৫৫০ খ্রিস্টপূর্বাব্দে প্যাপিরাসে মিলেছে এ-রোগ সম্পর্কে নির্ভুল তথ্য।\nপ্রায় সমসাময়িক ভারবর্ষে খ্রিস্টপূর্ব ১৪০০ সাল নাগাদ রচিত অথর্ববেদে এই রোগটাকে চিহ্নিত করা হল ‘শ্বেতীকুষ্ঠ’ বলে। সূচনা হল পরবর্তী সাড়ে তিন হাজার বছর ধরে চলে আসা এক মারাত্মক ভুল ধারণার।\nআমাদের দেশে আজও অনেকে শ্বেতীকে কুষ্ঠরোগের একটা প্রকারভেদ বলেই মনে করে থাকেন। স্পষ্টভাবেই বলা যাক, এই ধারণাটা সম্পুর্ণ ভিত্তিহীন।\nতবে ওই অথর্ববেদেই কিন্তু বিস্ময়করভাবে মেলে শ্বেতীর চিকিতসার প্রথম সঠিক ওষুধের নাম। সেখানে উল্লিখিত ‘ভাসূচিকা’ আর কিছু নয়, এ-রোগের চিকিৎসায় আজও ব্যবহৃত একটা লতা। এর বীজ থেকে পাওয়া যায় Furocoumarin নামের ওষুধটা।\nপ্রাচীন চীনা-পুঁথিতে অনেকটা একই রকম একটা ওষুধের কথা পাওয়া যায়, যার নাম ‘পু-কু-সি’। ত্রয়োদশ শতকে মিশরের ইবন-এব-বিতার উল্লেখ করেন ‘অ্যাম্মি মেজাস’ নামে একটা গুল্ম প্রকৃতির উদ্ভিদের কথা। সাতশো বছর পর বিংশ শতকের দ্বিতীয়ার্থে ওই ‘অ্যাম্মি মেজাস’ থেকে নিষ্কাশিত করা সম্ভব হয়েছে গুরুত্বপূর্ণ ‘ফুরোকুমারিন’।\nবৌদ্ধ ধর্মাবলম্বীদের পবিত্র পুস্তক ত্রিপিটকের একটা ভাগ হল ‘বিনয়পিটক’। খ্রিস্টপূর্ব ষষ্ঠ শতাব্দীতে লেখা এই পুস্তকে শ্বেতীকে ঋগ্বেদের অনুসরণে ‘কিলাস’ বলেই উল্লেখ করা হয়েছে।\nতবে শ্বেতীকে কুষ্ঠের একটা ধরন বলে ভুল ধারণাটি যে শুধু অথর্ববেদেই পাওয়া যায় তা নয়, ওল্ড টেস্টামেন্টে সাদা দাগের বিবরণ দেওয়া আছে Leviticus Chapter 13-এ। সেখানে হিব্রু ‘জোরা আট’ (Zora at) শব্দটা ব্যবহৃত হয়েছে এই রোগটার কথা বোঝাতে। দুর্ভাগ্যবশত বাইবেলের গ্রীক এবং ইংরেজি অনুবাদে শব্দটা বদলে গিয়ে হয়েছে ‘লেপ্রা’ অর্থাৎ কুষ্ঠ!\nতবে ‘ভিটিলিগো’ শব্দটা যে ঠিক কীভাবে এল তা আজও স্পষ্ট নয়। ল্যাটিন শব্দ ‘ভিটিলিয়াস’ যার অর্থ ‘বাছুরের হালকা গোলাপি মাংস’, অনেকের মতে এটাই উৎস। আবার ওই ল্যাটিন শব্দকোষেরই আর একটা শব্দ ভিটিয়াম মানে কলঙ্ক। অনেকের বিশ্বাস, ‘ভিটিলিগো’ শব্দ এসেছে এই শব্দটা থেকে।\nবিখ্যাত রোমান চিকিৎসক সেলসাস দ্বিতীয় খ্রিস্টাব্দে অর্থাৎ আজ থেকে ঠিক উনিশশো বছর আগে প্রথম ‘ভিটিলিগো’ শব্দটা ব্যবহার করেন এই বিশেষ ত্বকরোগটাকে বোঝাতে।\nঅসুখটা যেমন গোলমেলে, বহু বছর ধরে চলে আসা এর চিকিৎসাগুলোও তেমনই হতাশাজনক ছিল। অন্তত রীতিগত মেডিক্যাল চিকিৎসা। আজ পর্যন্ত বহু ওষুধ ব্যবহৃত হয়েছে শ্বেতী সারাতে। কিন্তু ইশপের গল্পের সেই অতি চালাক শেয়ালের মতো (যে পালানোর হাজারটা উপায় জানত, কিন্তু কার্যক্ষেত্রে কোনোটাই কাজে লাগাতে পারেনি) সেই ওষুধগুলোর অধিকাংশুই কাম্য ফল দিতে ব্যর্থ হয়েছে।\nতবে হ্যাঁ, সোরালেন আবিষ্কারের পর শ্বেতীর চিকিৎসায় কিন্তু বিপ্লব এসেছে। জেগেছে আশার আলো। সঠিক সময়, ওষুধের ঠিকঠাক প্রয়োগে, মেডিক্যাল চিকিৎসাতেই আরোগ্য লাভ করেছেন বহু রোগী। ট্রাইমিথকসিসোরালেন, ৮-মিথকসি-সোরালেন—এই দুটো ওষুধই ব্যবহৃত হয় বেশি। ইদানীং আবার ৫-মিথকসিসোরালেন ব্যবহার শুরু হয়েছে।\nসোরালেন শ্বেতীর চিকিৎসায় কাজ করে অতিবেগুনি রশ্মির সঙ্গে হাত মিলিয়ে। অর্থাৎ Psoralen+Ultraviolet-a Radiation বা সংক্ষেপে PUVA শ্বেতীর চিকিৎসায় যুগান্ত এনেছে। সোরালেনের ব্যবহার দু’ভাবেই হয়। খাবার ওষুধ হিসেবে এবং লাগাবার মলম বা লোশন হিসেবে। এই লাগানোর সোরালেন নিয়ে চিকিৎসকের নির্দেশ অক্ষরে অক্ষরে মেনে চলতে হয়। নইলে বিপদ। রোগগ্রস্ত অংশটিতে ত্বক লাল হয়ে ফোস্কা পড়ে ঝলসে যেতে পারে।\nএছাড়াও আর একটা অতিপ্রয়োজনীয় ওষুধ হল কর্টিকোস্টেরয়েড। এক্ষেত্রেও মুখে খাবার, ইঞ্জেকশন অথবা লাগানোর মলম, জেল, লোশন সব ভাবেই প্রয়োগ করা হয় স্টেরয়েড। বিশেষ করে যে-সমস্ত ক্ষেত্রে অন্য চিকিৎসায় ফল মেলেনা সেভাবে, অথবা দ্রুতগতিতে ছড়িয়ে পড়া অসুখে স্টেরয়েডের সুচিন্তিত এবং সুপরিকল্পিত প্রয়োগ কার্যকারী হতে দেখা যায়।\nম্যালেরিয়ার ওষুধ ক্লোরোকুইন বেশ কাজ দেয় কোনো কোনো শ্বেতীতে। যেমন নীচের ঠোঁটে বা শরীরে অন্য কোনো সূর্যস্নাত অংশে।\nএছাড়াও বহু ওষুধ প্রয়োগ করেছেন চিকিৎসা-বিজ্ঞাবীরা শ্বেতীর চিকিতসার লক্ষ্যে। ফল হয়েছে মিশ্র। যেমন-ফিনাইল অ্যালানিন, খেলিন, লিভামিসোল, ফেনোথায়াজিন, গ্রিসিয়োফাল্ভিন, ৫-ফ্লুরোইউরাসিল, ক্লোফাজিমাইন, এমনকী হ্যাঁ ড্যাপসনও।\n১৯৮৬ সালে কিউবা থেকে এল প্ল্যাসেন্টা (গর্ভফুল)-র একসট্র্যাক্ট। বিশ্ব জুড়ে হইহই পড়ে গেল। এসেই গেল বুঝি শ্বেতীর মহৌষধ। আজ আরো দেড় দশক পেরিয়ে এসে দেখা যাচ্ছে, ঝড় থেমে গেছে। থিতিয়ে গেছে সব। শ্বেতীর মূল ওষুধ হিসেবে নয়, অনেকগুলো ওষুধের একটা হিসেবে থেকে গেছে এটা।\nতবে যত চিকিৎসাই হোক না কেন, শ্বেতী কিন্তু আজও রহস্যময়। তার উৎস, চলন ইত্যাদি বিষয়ে কিছু জিনিস জানা গেলেও অজানার আঁধারে থেকে গেছে অনেকখানিই।\nআগেই বলেছি লোমের গোড়ায় থাকা হেয়ার ফলিকল রঞ্জক তৈরিতে গুরুত্বপূর্ণ ভূমিকা পালন করে। শরীরের লোমশ অংশে, যেমন—মুখে, গালে, হাতে (নিম্নবাহু), পায়ে, ঊরু এবং হাঁটুর নীচের অংশে রোদ পড়ে, সে-সমস্ত অংশে রং ফেরেও দ্রুত। লোমের গোড়ার চারদিকে প্রথম ফিরে আসে রং। একে বলে পেরিফলিকুলার পিগমেন্টেশন। তবে ঠোঁট, হাত ও পায়ের নীচে, লিঙ্গমুন্ডে, অর্থাৎ যেসব জায়গায় আদৌ কোনো লোম তথা হেয়ার ফলিকল নেই সেইসব জায়গায় শ্বেতী সারতে বেশ সময় নেয়। আবার হাড়ের ওপর, যেমন—কনুই, হাঁটু বা পায়ের গোড়ালির আশেপাশে শ্বেতীর দাগও বেশ একগুঁয়ে স্বভাবের। সারতে চায় না।\nতাই অনেক রোগী বিভ্রান্ত হয়ে মাঝপথে চিকিৎসা ছেড়ে দেন বা বিভিন্ন ধরনের ‘প্যাথি’র শরণাপন্ন হন। ফল হয় ভয়াবহ। রোগ তো বেড়ে যায়ই, অনেক সময় অনেক বিতর্কিত মলম লাগিয়ে বীভৎসভাবে পুড়েও যায় ত্বক। বিপদ এঁদের নিয়েই।\nPrevPreviousGuidelines for Preparation of 1% Sodium Hypochlorite Solution\nNextকরোনা পরবর্তী পৃথিবী কেমন হবে?Next


হেকিমি চিকিৎসা কি? - Newsforbd\nহোম Health হেকিমি চিকিৎসা কি?\nহেকিমি চিকিৎসা পদ্ধতি কি?\nহেকিমি চিকিৎসা (Hakeemi Treatment) ইউনানি দর্শনভিত্তিক চিকিৎসা পদ্ধতি। উদ্ভিজ্জ ভেষজ দ্বারা ঐতিহ্যিক ধারায় রোগ নিরাময়ের এই পদ্ধতির চিকিৎসকরা হেকিম নামে পরিচিত। হেকিম শব্দটি আরবি, ‘হিকমত’ অর্থাৎ প্রজ্ঞা ও দক্ষতা থেকে উৎপত্তি। কথান্তরে জ্ঞানী ও দক্ষ ব্যক্তিরাই হলেন হেকিমি চিকিৎসক। গ্রিক দার্শনিক হিপোক্রেটিসের (৪৬০-৩৭৭ খ্রি) নীতি হেকিমি চিকিৎসা পদ্ধতির ভিত্তি। এই পদ্ধতিতে ধরে নেওয়া হয় যে, মানুষের মানসিক ও দৈহিক প্রকৃতি চারটি দেহরস ড্যাম (রক্ত), বালঘাম (শেষ্মা, কফ), সাফরা (হলুদ পিত্তরস) ও সাউদা (কালো পিত্তরস) দ্বারা প্রভাবিত। একজন স্বাস্থ্যবান মানুষের শরীরে আত্মরক্ষামূলক অথবা স্বনিয়ন্ত্রক শক্তি কুওয়াত-ই-মুদাবিবরা (medicatrix naturae) দ্বারা সংরক্ষিত থাকে। কোন কারণে এই ক্ষমতা দুর্বল হয়ে পড়লে শরীরে দেহরসের সুসাম্য বিঘ্নিত হয় এবং রোগের আক্রমণ ঘটে। এই চিকিৎসা পদ্ধতিতে দেহের এই হারানো ক্ষমতা স্বাভাবিক পর্যায়ে ফিরিয়ে আনার জন্য এবং এভাবে দেহরসের ভারসাম্য পুনরুদ্ধারক্রমে রোগ নিরাময়ের জন্য ঔষধ প্রয়োগ করা হয়।\nএই চিকিৎসা কি ভাবে করা হয়?\nহেকিমি চিকিৎসায় আঙুল দ্বারা নাড়ি অনুভবের মাধ্যমে রোগ শনাক্ত করা হয়। এছাড়া রোগনির্ণয়ের জন্য আছে মূত্র, মল, ইত্যাদির চাক্ষুষ পরীক্ষা। চিকিৎসার মধ্যে রয়েছে ইলাজ বিত-তদবীর (স্বাস্থ্যবিধিমূলক চিকিৎসা), ইলাজ বিল-ঘিজা (খাদ্যাভ্যাস পরিবর্তন চিকিৎসা), ইলাজ বিদ-দাওয়া (ভেষজ চিকিৎসা) এবং জারাহাত (শল্যচিকিৎসা)। স্বাস্থ্যবিধিমূলক চিকিৎসা পদ্ধতির মধ্যে রয়েছে রক্তমোক্ষণ, ঘর্মনিঃসরণ, মূত্রবৃদ্ধি, হামাম গোসল (turkish bath), দেহমর্দন, দহন, বিরেচন, ব্যায়াম ইত্যাদি। খাদ্যাভ্যাস পরিবর্তন চিকিৎসার মধ্যে রয়েছে রোগীকে নির্দিষ্ট কিছু খাদ্য গ্রহণের পরামর্শ অথবা রোগীর উপযোগী খাদ্যের প্রকৃত পরিমাণ ও মান নিয়ন্ত্রণ। দেহরস সাধারণত হজমকৃত খাদ্য থেকে উৎপন্ন এই ধারণার দরুন হেকিমি চিকিৎসায় পথ্যের ওপর অত্যধিক গুরুত্ব দেওয়া হয়। ভেষজ চিকিৎসায় উদ্ভিদ, প্রাণী ও খনিজ থেকে স্বাভাবিকভাবে প্রাপ্ত ভেষজ দ্রব্য ব্যবহূত হয়। এই চিকিৎসায় সাধারণত একক ঔষধ ব্যবহার অগ্রাধিকার পেলেও বিভিন্ন জটিল ও দীর্ঘস্থায়ী রোগের ক্ষেত্রে প্রায়শই মিশ্র ঔষধের ব্যবস্থাও থাকে। অত্যল্প শল্যচিকিৎসাও হেকিমি পদ্ধতিতে চালু রয়েছে।\nএই চিকিৎসার উত্থান পতন\nহিপোক্রেটিসের পর গ্যালেন (১৩১-২১০ খ্রি), আল রাজি (৮৫০-৯২৫ খ্রি), ইবনে সিনা (৯৮০-১০৩৭) প্রমুখ গ্রিক, আরব ও পারস্য দেশীয় ঔষধ প্রস্ত্ততকারক ও চিকিৎসক হেকিমি চিকিৎসার সেই আদিযুগে এই পদ্ধতিকে সমৃদ্ধ করেছেন। দশম শতকে আরবদের মাধ্যমে হেকিমি চিকিৎসা ভারত উপমহাদেশে পৌঁছয়। এরপর এই পদ্ধতি দিলির সুলতান, খিলজী, তুঘলক ও মুগল শাসকদের পৃষ্ঠপোষকতায় বাংলাদেশসহ গোটা দেশে বিস্তার লাভ করে। ব্রিটিশ আমলে পাশ্চাত্য চিকিৎসা প্রচলনের ফলে এ চিকিৎসা পদ্ধতিটি হুমকির সম্মুখীন হয়। তবে এক সময়ে জনমনে আস্থা অর্জনে সমর্থ হওয়ায় এটি আজও টিকে আছে। হেকিম আজমল খান (১৮৬৮-১৯২৭), হেকিম হাফিজ আব্দুল মজিদ (১৮৮৩-১৯২২), হেকিম আব্দুল হামিদ (১৯০৮-?), হেকিম মোহাম্মদ সাইদ (১৯২০-১৯৯৮), হেকিম হাবিবুর রহমান প্রমুখ সুবিদিত ব্যক্তিদের চেষ্টা, শ্রম, ত্যাগ ও উৎসাহে হেকিমি চিকিৎসা সগৌরবে বিকশিত হয়েছে এবং অদ্যাবধি চালু রয়েছে।\nবাংলাদেশের হেকিমি চিকিৎসার প্রচলন\nএটি বাংলাদেশে স্বাস্থ্য ব্যবস্থাপনার একটি জনপ্রিয় পদ্ধতি হিসেবে সরকারিভাবে স্বীকৃত। ঢাকা ও সিলেটে সরকারী ইউনানি কলেজসহ বাংলাদেশে আরও কয়েকটি ইউনানি শিক্ষা প্রতিষ্ঠান রয়েছে। এছাড়াও রয়েছে বাংলাদেশ ইউনানি ও আয়ুর্বেদিক বোর্ড। প্রায় ৪,০০০ অভিজ্ঞ ও পেশাগতভাবে সুদক্ষ হেকিম বর্তমানে বাংলাদেশে এই পদ্ধতির চিকিৎসার সাথে জড়িত।\nপূর্ববর্তী নিবন্ধঅবচেতন মনকে নিয়ন্ত্রণ করবেন? কিন্তু কীভাবে?\nপরবর্তী নিবন্ধকেমব্রিজ পিডিকিউ সেন্টার হিসেবে অনুমোদন পেলো ডিপিএস এসটিএস স্কুল


হিংসা ও পরশ্রীকাতরতা শয়তানের ভূষণ – এখন সময়\nমাওলানা মুহাম্মদ সাহেব আলী : হিংসা ও পরশ্রীকাতরতা ইবলিশের ভূষণ। ইবলিশ ছিল ফেরেশতা। দুনিয়ার প্রথম মানব হজরত আদম (আ.)-এর প্রতি আল্লাহর রহমত দেখে সে ঈর্ষায় ভোগে। আদম (আ.)-কে আল্লাহ যে মর্যাদা দেন সে তা মেনে নিতে অস্বীকার করে। এ অস্বীকৃতি ইবলিশকে বিপথগামী করে। সে অভিশপ্ত হিসেবে চিহ্নিত হয়।\nআল্লাহর রসুল আমাদের হিংসা থেকে দূরে থাকার নির্দেশ দিয়েছেন। তিনি ইরশাদ করেছেন, ‘আগুন যেমন শুকনা কাঠকে জ্বালিয়ে ছাই করে দেয়, হিংসা তেমন পুণ্যকে ধ্বংস করে দেয়। (ইবনে মাজাহ)\nআমরা যদি সমাজে শান্তি চাই, যদি মনুষ্য সমাজকে শান্তির সমাজে পরিণত করতে চাই, যদি আল্লাহ ও রসুল সাল্লাল্লাহু আলাইহি ওয়াসাল্লামের নির্দেশনাকে আমাদের চলার পথের পাথেয় করতে চাই তবে হিংসা, বিদ্বেষ, ঈর্ষা ও পরশ্রীকাতরতা থেকে দূরে থাকতে হবে। ব্যক্তি, পারিবারিক সামাজিক ও জাতীয় জীবনে পতন ডেকে আনতে পারে যে অপগুণ তা থেকে নিরাপদ দূরে থাকতে হবে। আল্লাহ আমাদের সে সক্ষমতা দান করুন। আমিন।


নরেন্দ্র মোদির কামাল! প্রধানমন্ত্রী জনধন যোজনায় পার ১ লক্ষ কোটি টাকা! – প্রিয় বন্ধু বাংলা\nহোম > জাতীয় > নরেন্দ্র মোদির কামাল! প্রধানমন্ত্রী জনধন যোজনায় পার ১ লক্ষ কোটি টাকা!\nএবার বড়সড় সাফল্য পেল প্রধানমন্ত্রী নরেন্দ্র মোদির স্বপ্নের প্রকল্প প্রধানমন্ত্রী জনধন যোজনা। প্রধানমন্ত্রীর কুর্সিতে বসেই নরেন্দ্র মোদী ঘোষণা করেছিলেন দেশের সব মানুষের বিশেষ করে গরিব ও পিছিয়ে পড়া মানুষের নিজস্ব ব্যাঙ্ক অ্যাকাউন্ট থাকাটা জরুরি। কেননা, এরফলে সরকার সমস্ত রকমের সরকারি সুবিধা ও সাবসিডি সরাসরি গরিব মানুষের অ্যাকাউন্টে পৌঁছে দিতে পারবে। মাঝখান থেকে ‘কাটমানি’ খেতে পারবে না অসাধু লোকেরা।\nআর তাই, বিপিএল মানুষের জন্য ‘জিরো ব্যালান্স’ ব্যাঙ্ক অ্যাকাউন্ট খোলাতে তিনি জোর দেন। আর তাঁর সেই স্বপ্নের প্রকল্প প্রধানমন্ত্রী জনধন যোজনা এবার ১ ট্রিলিয়ন বা ১ লক্ষ কোটি টাকার বড়সড় ‘ফান্ড’ হয়ে গেল। সূত্রের খবর প্রধানমন্ত্রী জনধন যোজনার অন্তর্গত অ্যাকাউন্টে জমা থাকা টাকার মোট পরিমান ওই অঙ্কে পৌঁছে গেছে – যা প্রধানমন্ত্রী হিসাবে নরেন্দ্র মোদির একটি বড়সড় সাফল্য বলে মনে করা হচ্ছে।\nকেননা, প্রধানমন্ত্রী নরেন্দ্র মোদির স্বপ্ন প্রথমে লেস-ক্যাশ সমাজ ও পরবর্তী কালে ক্যাশ-লেস সমাজ। দুর্নীতি রোধে যা বড়সড় পদক্ষেপ হবে। ‘প্লাস্টিক মানির’ প্রচলন হলে, ট্যাক্স ফাঁকি দেওয়া যেমন বন্ধ হবে, তেমনই ‘কালা-ধন’ অসাধু লোকেদের কাছ থেকে টেনে বার করা যাবে। আর তাই, নরেন্দ্র মোদির স্বপ্নের সেই দুর্নীতিমুক্ত ভারত পাওয়ার জন্য জট বেশি সম্ভব ভারতবাসীর ব্যাঙ্কিং সিস্টেমের সঙ্গে যুক্ত হয়ে থাকাটা অত্যন্ত জরুরি।\nসূত্রের খবর, গত ৩ রা জুলাই অর্থমন্ত্রকের দেওয়া সর্বশেষ পরিসংখ্যান অনুযায়ী, ২৮ শে অগাস্ট, ২০১৪ সালে এই প্রকল্প শুরু হওয়ার পর, প্রধানমন্ত্রী জনধন যোজনায় ৩৬.০৬ মিলিয়ন অ্যাকাউন্টে এখনও পর্যন্ত মোট ১,০০,৪৯৫.৯৪ কোটি টাকা জমা পড়েছে। তার থেকেও আসার কথা, এই সব অ্যাকাউন্টে জমা হওয়া রাশির পরিমান দিনদিন বৃদ্ধি পাচ্ছে। যেহেতু, এই অ্যাকাউন্টে টাকা জমা রাখার ক্ষেত্রে ‘মিনিমাম ব্যালেন্স’ রাখার কোনো দরকার পরে না – তাই নিম্নবিত্ত মানুষের ক্ষেত্রে এই অ্যাকাউন্ট নিয়ে আগ্রহও দিন দিন বাড়ছে।\nট্যাগড ১ ট্রিলিয়ন ১ লক্ষ কোটি অর্থমন্ত্রক কাটমানি কালা ধন ক্যাশ লেস সোসাইটি জিরো ব্যালান্স ব্যাঙ্ক অ্যাকাউন্ট ট্যাক্স ফাঁকি দুর্নীতিমুক্ত ভারত নরেন্দ্র মোদি নরেন্দ্র মোদির স্বপ্ন নরেন্দ্র মোদী প্রধানমন্ত্রী প্রধানমন্ত্রী জনধন যোজনা প্রধানমন্ত্রীর কুর্সি প্লাস্টিক মানি বিপিএল ব্যাঙ্ক অ্যাকাউন্ট ব্যাঙ্কিং সিস্টেম মিনিমাম ব্যালেন্স লেস ক্যাশ সোসাইটি সাবসিডি\nকরোনা আবহে সামনে বড়সড় সুখবর! একসঙ্গে চার-চারটি ভ্যাক্সিনের পরীক্ষা সফল! কোথায়, কিভাবে জানুন


গাইবান্ধার সুন্দরগঞ্জে বিনামূল্যে কুরআন শিক্ষা চালু করেছে বিলাইট\nপ্রকাশিত: ১৮:৫৯, ১৪ জানুয়ারি ২০২২\nগাইবান্ধার সুন্দরগঞ্জে সুবিধাবঞ্চিত শিশুদের জন্য বিনামূল্যে কুরআন শিক্ষা চালু করেছে বিলাইট।\nগাইবান্ধার সুন্দরগঞ্জ উপজেলার তারাপুর ইউনিয়নে সুবিধাবঞ্চিত শিশুদের জন্য বিনামূল্যে কুরআন শিক্ষার আয়োজন করেছে বিলাইট। শুক্রবার ইউনিয়নের চর খোর্দ্দা ছড়া সংলগ্ন জামে মসজিদে কুরআন শিক্ষার উদ্বোধন করা হয়।\nএই কর্মসূচির উদ্বোধন করেন গাইবান্ধার সুন্দরগঞ্জ উপজেলার তারাপুর ইউনিয়ন পরিষদের চেয়ারম্যান মো. আমিনুল ইসলাম।\nতারাপুর ইউনিয়ন পরিষদের চেয়ারম্যান মো. আমিনুল ইসলাম বলেন, বিলাইট যে মহতী উদ্যোগের সূচনা করেছে তা যেন যুগ যুগ ধরে অব্যাহত থাকে। বিলাইট এর কার্যক্রম শুধু এই চরাঞ্চল নয় তারাপুর, সুন্দরগঞ্জসহ সারাদেশে ছড়িয়ে পড়ুক এটাই আমরা প্রত্যাশা করি।\nবিলাইটের সদস্য সচিব মাইদুল ইসলামের সঞ্চালনায় উদ্বোধনী অনুষ্ঠানে আরো বক্তব্য রাখেন বিলাইটের আহবায়ক ও গাইবান্ধা সরকারি কলেজের প্রভাষক মিজানুর রহমান, তারাপুর ইউনিয়ন পরিষদের খোর্দ্দা ওয়ার্ডের সদস্য মো. শাহ আলম মিয়া প্রমুখ।\nমাইদুল ইসলাম বলেন, শিক্ষার্থীদের একজন আদর্শ নাগরিক হিসেবে গড়ে তোলার জন্য কাজ করছে বিলাইট। এরই অংশ হিসেবে চরাঞ্চলের সুবিধাবঞ্চিত শিশুদের কোরআন শিক্ষার ব্যবস্থা করা হয়েছে। পাশাপাশি প্রাথমিক ও মাধ্যমিকের অসচ্ছল সুবিধাবঞ্চিত পিছিয়ে পড়া শিক্ষার্থীদের শিক্ষা সহায়তা করবে বিলাইট।\nউল্লেখ্য, দেশের সুবিধাবঞ্চিত শিক্ষার্থীদের শিক্ষা সহায়তা দিয়ে আদর্শ নাগরিক গড়ে তোলার লক্ষ্য নিয়ে কাজ শুরু করেছে শিক্ষা সহায়তামূলক অলাভজনক স্বেচ্ছাসেবী সংগঠন 'বিলাইট'। ২০২১ সালের ১৫ মে একঝাঁক তরুণদের সমন্বয়ে যাত্রা শুরু করে এই সংগঠনটি।


শহীদ রাষ্ট্রপতি জিয়াউর রহমানের ৮৫তম জন্মবার্ষিকী আজ | বগুড়া লাইভ\nমূল পাতা/জাতীয়/শহীদ রাষ্ট্রপতি জিয়াউর রহমানের ৮৫তম জন্মবার্ষিকী আজ\nবাংলাদেশ জাতীয়তাবাদী দলের (বিএনপি) প্রতিষ্ঠাতা শহীদ রাষ্ট্রপতি জিয়াউর রহমানের ৮৫তম জন্মবার্ষিকী আজ ১৯ জানুয়ারি, মঙ্গলবার। ১৯৩৬ সালের আজকের দিনে জিয়াউর রহমান বগুড়ার গাবতলী উপজেলার বাগবাড়ী গ্রামে জন্মগ্রহণ করেন। শৈশবে তাঁর ডাকনাম ছিল কমল। মুক্তিযুদ্ধে বীরত্বের জন্য বাংলাদেশ সরকার তাঁকে বীর উত্তম খেতাবে ভূষিত করেন।\nজিয়াউর রহমান ছিলেন বাংলাদেশের সপ্তম রাষ্ট্রপতি, সাবেক সেনাপ্রধান এবং একজন বীর মুক্তিযোদ্ধা। ১৯৭১ সালের ২৬ মার্চ তিনি জাতির পিতা বঙ্গবন্ধু শেখ মুজিবুর রহমানের পক্ষে চট্টগ্রামের কালুরঘাট বেতার কেন্দ্র থেকে বাংলাদেশের স্বাধীনতার ঘোষণাপত্র পাঠ করে বাংলাদেশের ইতিহাসে নতুন অধ্যায় সূচনা করেন।\nবাবার চাকরির কারণে জিয়াউর রহমান কলকাতার হেয়ার স্কুলে লেখাপড়া করেন। ভারতবর্ষ ভাগের পর তাঁর বাবা সপরিবারে পাকিস্তানের করাচিতে চলে যান। তখন জিয়াউর রহমান করাচি একাডেমি স্কুলে ভর্তি হন।\nকরাচি একাডেমি থেকে জিয়াউর রহমান ১৯৫২ সালে কৃতিত্বের সঙ্গে মাধ্যমিক শিক্ষা সমাপ্ত করে ১৯৫৩ সালে করাচিতে ডি. জে. কলেজে ভর্তি হন। একই বছর তিনি কাকুল মিলিটারি একাডেমিতে অফিসার ক্যাডেট হিসেবে যোগ দেন। ১৯৫৩ সালে তিনি কাকুল পাকিস্তান মিলিটারি একাডেমিতে অফিসার ক্যাডেট হিসেবে যোগ দেন। ১৯৫৫ সালে তিনি সেকেন্ড লেফটেন্যান্ট হিসেবে কমিশন প্রাপ্ত হন। সামরিক বাহিনীতে তিনি একজন সুদক্ষ প্যারাট্রুপার ও কমান্ডো হিসেবে সুপরিচিতি লাভ করেন এবং স্পেশাল ইন্টেলিজেন্স কোর্সে উচ্চতর প্রশিক্ষণ নেন।\nকরাচিতে দুই বছর চাকরির পর ১৯৫৭ সালে জিয়াউর রহমান ইস্ট বেঙ্গল রেজিমেন্টে বদলি হয়ে আসেন। তিনি ১৯৫৯ থেকে ১৯৬৪ সাল পর্যন্ত পাকিস্তান সেনাবাহিনীর গোয়েন্দা বিভাগে কাজ করেন। ১৯৬৫ সালের ভারত-পাকিস্তান যুদ্ধে একটি কোম্পানির কমান্ডার হিসেবে খেমকারান সেক্টরে তিনি অসীম বীরত্বের পরিচয় দেন। এই যুদ্ধে বীরত্বের জন্য পাকিস্তান সরকার জিয়াউর রহমানকে হিলাল-ই-জুরাত খেতাবে ভূষিত করে।\n১৯৬৯ সালে মেজর পদে উন্নীত হয়ে জিয়াউর রহমান জয়দেবপুরে সেকেন্ড ইস্ট বেঙ্গল রেজিমেন্টের সেকেন্ড-ইন-কমান্ড পদের দায়িত্ব লাভ করেন। অ্যাডভান্সড মিলিটারি অ্যান্ড কমান্ড ট্রেনিং কোর্সে উচ্চতর প্রশিক্ষণের জন্য তিনি পশ্চিম জার্মানিতে যান এবং কয়েক মাস ব্রিটিশ আর্মির সঙ্গেও কাজ করেন।\n১৯৭০ সালে একজন মেজর হিসেবে জিয়াউর রহমান দেশে ফিরে আসেন এবং চট্টগ্রামে নবগঠিত অষ্টম ইস্ট বেঙ্গল রেজিমেন্টের সেকেন্ড-ইন-কমান্ড পদের দায়িত্ব লাভ করেন। ১৭ এপ্রিল মুজিবনগর সরকার গঠিত হলে প্রথমে তিনি ১ নম্বর সেক্টরের কমান্ডার নিযুক্ত হন এবং চট্টগ্রাম, পার্বত্য চট্টগ্রাম, নোয়াখালী, রাঙামাটি, মিরসরাই, রামগড়, ফেনী প্রভৃতি স্থানে মুক্তিযুদ্ধ সংগঠিত করেন। জুন থেকে অক্টোবর পর্যন্ত যুগপৎ ১১ নম্বর সেক্টরের ও জেড ফোর্সের কমান্ডার হিসেবে তিনি যুদ্ধে অংশগ্রহণ করেন। পরে স্বাধীনতা যুদ্ধে বীরত্বের জন্য তাঁকে বীর উত্তম উপাধিতে ভূষিত করা হয়।\nএদিকে শহীদ রাষ্ট্রপতি জিয়াউর রহমানের ৮৫তম জন্মবার্ষিকী উপলক্ষে আজ মঙ্গলবার বিভিন্ন কর্মসূচি পালন করবে দলটি।\nকর্মসূচির মধ্যে রয়েছে, বেলা ১১টায় বিএনপির জাতীয় স্থায়ী কমিটির সদস্যবৃন্দ শেরেবাংলা নগরে শহীদ জিয়ার সমাধিতে ফাতেহা পাঠ ও পুষ্পার্ঘ্য অর্পণ করবেন। দুপুর ১২টায় দলের বিভিন্ন ইউনিট এবং অঙ্গ ও সহযোগী সংগঠন সেখানে ফাতেহা পাঠ ও পুষ্পার্ঘ্য অর্পণ করবেন।\nএর আগে সকাল ৬টায় রাজধানীর নয়াপল্টনে বিএনপির কেন্দ্রীয় কার্যালয়সহ সারা দেশের দলীয় কার্যালয়ে দলীয় পতাকা উত্তোলন করা হবে। এ ছাড়া জন্মবার্ষিকী উপলক্ষে দৈনিক সংবাদপত্রে ক্রোড়পত্র প্রকাশিত হবে এবং ইতোমধ্যে পোস্টার প্রকাশ করা হয়েছে।\nদিবসটি উপলক্ষে বিএনপির উদ্যোগে কেন্দ্রীয়ভাবে ঢাকায় বিকেল ৩টায় ভার্চুয়াল আলোচনা সভা অনুষ্ঠিত হবে। আলোচনা সভায় দেশব্যাপী জেলা ও মহানগর বিএনপির নেতৃবৃন্দও সংযুক্ত থাকবেন।\nএ ছাড়া শহীদ জিয়াউর রহমানের জন্মবার্ষিকী উপলক্ষে দলের বিভিন্ন অঙ্গ ও সহযোগী সংগঠনসহ পেশাজীবী সামাজিক-সাংস্কৃতিক সংগঠন তাঁর জীবন ও কর্মের বিভিন্ন দিক নিয়ে চিত্রাঙ্কন, রচনা প্রতিযোগিতা, আলোকচিত্র প্রদর্শন এবং বিএনপি ও ড্যাবসহ চিকিৎসকদের সংগঠন ফ্রি মেডিকেল ক্যাম্পের আয়োজন করবে।\nঅনুরুপভাবে পরের দিন বুধবার নয়াপল্টনে বিএনপির কেন্দ্রীয় কার্যালয়ে সকাল ১০টা থেকে ড্যাব-ঢাকা মহানগর উত্তরের উদ্যোগে ফ্রি মেডিকেল ক্যাম্পের আয়োজন করা হবে।\nসারা দেশে বিএনপির বিভিন্ন পর্যায়ের ইউনিটগুলো নিজেদের সুবিধানুযায়ী সাবেক রাষ্ট্রপতি শহীদ জিয়াউর রহমানের ৮৫তম জন্মবার্ষিকী যথাযোগ্য মর্যাদায় পালন করবে। আর জাতীয়তাবাদী স্বেচ্ছাসেবক দলের উদ্যোগে সুপ্রিম কোর্ট বার অডিটোরিয়ামে বুধবার দুপুর ২টায় শহীদ জিয়ার কর্মময় জীবনের বিভিন্ন দিক নিয়ে আলোচনা সভা অনুষ্ঠিত হবে। সভায় প্রধান অতিথি হিসেবে উপস্থিত থাকবেন বিএনপির মহাসচিব মির্জা ফখরুল ইসলাম আলমগীর।


পটুয়াখালীর বাউফলে দাসপাড়া গ্রামে চাঞ্চল্যকর ফেরদৌস বেগম নামের এক গৃহবধূকে হত্যার ঘটনায় জড়িত থাকার সন্দেহে মো. আউয়াল (৫২) ও তাঁর ছেলে মো. রাশেদকে (২০) আটক করেছে পুলিশ। এর মধ্যে মো. রাশেদকে আজ বৃহস্পতিবার সকালে পটুয়াখালী কোর্টে প্রেরণ করা হয়েছে এবং তার বাবা মোঃ আউয়ালকে জিজ্ঞেসাবাদের পর ছেড়ে দেয়া হয়েছে।\nমামলার তদন্তকারী কর্মকর্তা বাউফল থানার ওসি (তদন্ত) মো. মিজানুর রহমান ঘটনার সত্যতা নিশ্চিত করে বলেন, বুধবার সন্ধ্যার দিকে কালাইয়া ও ঢাকাগামী বন্ধন-৫ দোতালা লঞ্চ থেকে আউয়াল ও তার ছেলে রাশেদকে আটক করা হয় । রাশেদকে হত্যা মামলায় গ্রেফতার দেখিয়ে পাঁচ দিনের রিমান্ডের আবেদন করে আজ বৃহস্পতিবার আদালতে পাঠানো হয়েছে।’\nনিহত গৃবধূর স্বামী জাকির হোসেন বলেন, ফেরদৌসের পায়ে ব্যথা ছিল। এ কারণে গত ২৯ অক্টোবর সকালে তিনি ডাক্তার দেখানোর জন্য বাড়ি থেকে বের হন। এরপর আর বাড়ি ফেরেনি। অনেক খোঁজাখুঁজির পর না পেয়ে ৩১ অক্টোবর আমি বাউফল থানায় একটি সাধারণ ডায়েরি করি। পরে ১২ নভেম্বর সন্ধ্যার পর তাঁদের বাড়ি থেকে প্রায় তিন কিলোমিটার দূরে দাসপাড়া ভুরভূরিয়া খালের পাশে জঙ্গলের মধ্যে থেকে লাশ পুলিশ আমার স্ত্রীর লাশ উদ্ধার করে। এ ঘটনায় পরের দিন আমার স্ত্রীর ছোট ভাই মো. মহিউদ্দিন অজ্ঞাত আসামি করে বাউফল থানায় হত্যা মামলা দায়ের করেন।\nমামলার বাদী মহিউদ্দিন বলেন,‘পূর্ব বিরোধের জেরে আমার বোনকে হত্যা করা হয়েছে। আমার বোনের লাশ পাওয়া গেছে ১২ নভেম্বর । অথচ ৯ নভেম্বর রাশেদ এক ব্যক্তির কাছে বলে খোঁজাখুঁজি করে লাভ নাই। ফেরদৌস বেগম খুন হয়েছে।’ তিনি আরও বলেন, ঘটনার পর থেকে রাশেদ ও তাঁর পরিবারের অন্য সদস্যদের আচরণ স্বাভাবিক ছিল না। এসব বিষয় আমি পুলিশকে জানালে তাঁরা রাশেদের গতিবিধি লক্ষ্য করে আসছিলেন। রাশেদ বিষয়টি টের পেয়ে লঞ্চযোগে ঢাকায় পালিয়ে যাওয়ার চেষ্টা করেন। পুলিশ বুধবার সন্ধ্যার দিকে নিমদি ঘাটে বন্ধন-৫ দোতালা লঞ্চে তল্লাশি চালিয়ে শৌচাগারের মধ্যে থেকে তাকে আটক করেন।\n২০ জানুয়ারি, ২০২২ ০৬:৩৯


ঢাবি শিক্ষক সেই শবনম জাহানকে চাকরিচ্যুত না করে পদাবনতি – Newsdarpan24.com\nঢাবি শিক্ষক সেই শবনম জাহানকে চাকরিচ্যুত না করে পদাবনতি\n21/07/2020 admin\t0 Comments\nনিউজ দর্পণ,ঢাকা: ঢাকা বিশ্ববিদ্যালয় কেন্দ্রীয় ছাত্র সংসদ (ডাকসু) ও হল সংসদ নির্বাচনে অনিয়মের ঘটনায় সাময়িক বরখাস্ত বাংলাদেশ-কুয়েত মৈত্রী হলের ভারপ্রাপ্ত প্রাধ্যক্ষ শবনম জাহানকে চাকরিচ্যুত না করে পদাবনতি দিয়েছে বিশ্ববিদ্যালয় কর্তৃপক্ষ।\nসোমবার বিশ্ববিদ্যালয়ের সিন্ডিকেট সভায় শবনম জাহানকে বিশ্ববিদ্যালয়ের ম্যানেজমেন্ট বিভাগের সহযোগী অধ্যাপকের পদ থেকে নামিয়ে সহকারী অধ্যাপক করার সিদ্ধান্ত হয়েছে বলে উপাচার্য অধ্যাপক মো. আখতারুজ্জামান জানিয়েছেন।\nআজ মঙ্গলবার সকালে সংবাদমাধ্যমকে তিনি বলেন, “আমাদের বিশ্ববিদ্যালয়ে কেউ অনিয়ম করে ছাড় পায় না, গতকাল সিন্ডিকেট সেটাই প্রমাণ করল। পদাবনতি দিয়ে তাকে শাস্তি দেওয়া হয়েছে।”\nদীর্ঘ ২৮ বছর পর গতবছর ১১ মার্চ ডাকসু ও হল সংসদের নির্বাচন হয়। সেদিন সকালে ভোট শুরুর আগেই কুয়েত-মৈত্রী হলের একটি কক্ষ থেকে বস্তাভর্তি ব্যালট পেপার উদ্ধার করা হয়, যেগুলোতে ছাত্রলীগ মনোনীত প্রার্থীদের পক্ষে সিল মারা ছিল।\nওই ঘটনায় শিক্ষার্থীদের আন্দোলনের মুখে তাৎক্ষণিকভাবে শবনম জাহানকে ভারপ্রাপ্ত প্রাধ্যক্ষের দায়িত্ব থেকে সরিয়ে অধ্যাপক মাহবুবা নাসরিনকে দায়িত্ব দেওয়া হয়। ঘটনা তদন্তে বিশ্ববিদ্যালয়ের উপ-উপাচার্য (প্রশাসন) অধ্যাপক মুহাম্মদ সামাদকে প্রধান করে একটি কমিটি গঠন করে কর্তৃপক্ষ।\nওই কমিটির প্রতিবেদনের ভিত্তিতে গত বছর ২৮ মার্চ শবনম জাহানকে সাময়িক বরখাস্ত করে বিশ্ববিদ্যালয় সিন্ডিকেট৷ পরে ওই ঘটনার অধিকতর তদন্তের জন্য বিশ্ববিদ্যালয়ের ইন্টারন্যাশনাল বিজনেস বিভাগের সংখ্যাতিরিক্ত অধ্যাপক খন্দকার বজলুল হককে প্রধান করে পাঁচ সদস্যের আরেকটি তদন্ত কমিটি করা হয়।\nএক বছরের বেশি সময় পর ওই কমিটির প্রতিবেদনের ভিত্তিতে এই শিক্ষককে স্থায়ীভাবে চাকরিচ্যুত না করে পদাবনতি দেওয়া হল।\nওই নির্বাচনে রিটার্নিং কর্মকর্তার দায়িত্বে থাকা হলের আরও দুজন আবাসিক শিক্ষককেও অনিয়মের জন্য দায়ী করা হয়েছে প্রতিবেদন। তবে তাদের কোনো শাস্তি না দিয়ে ‘সতর্ক’ করেছে বিশ্ববিদ্যালয়ের সিন্ডিকেট।\nশবনম জাহানকে কেন চাকরিচ্যুত করা হয়নি জানতে চাইলে উপাচার্য অধ্যাপক মো. আখতারুজ্জামান বলেন, “প্রথম যে কমিটি ছিল, সেটা ছিল ফ্যাক্ট ফাইন্ডিং কমিটি। ওই কমিটির রিপোর্টের ভিত্তিতে তাকে সাময়িকভাবে বরখাস্ত করা হয়েছিল। এখন তদন্ত কমিটির রিপোর্ট ও সুপারিশের ভিত্তিতে তার পদাবনতি করে শাস্তি দিয়েছে সিন্ডিকেট।”\nতিনি বলছেন, তদন্ত কমিটি শুধু বাংলাদেশ-কুয়েত মৈত্রী হল সংসদ নির্বাচনে ভোট জালিয়াতির প্রমাণ পেয়েছে, কেন্দ্রীয় ছাত্র সংসদ ( ডাকসু) নির্বাচনে ‘কোনো জালিয়াতি হয়নি’। ওই সুপারিশের কারণ জানতে চাইলে তদন্ত কমিটির প্রধান খন্দকার বজলুল হক বলেন, বিশ্ববিদ্যালয়ে কোনো অস্বাভাবিক ঘটনা ঘটলে তা ‘একটি প্রক্রিয়ার মাধ্যমে’ সমাধান করতে হয়।\n“প্রথম কমিটি তাকে (শবনম জাহান) সাসপেন্ড করেছে, এর মানে এটা নয় যে তিনি দোষী। প্রথম কমিটি ছিল ফ্যাক্ট চেকিং কমিটি। তাদের সিদ্ধান্তটা ছিল সাময়িক বরখাস্তের। আমরা তদন্ত কমিটি ঘটনা পর্যালোচনা করে তাকে ডেমোট করতে রেকমেন্ড করেছি। সিন্ডিকেট সেটার চূড়ান্ত সিদ্ধান্ত নিয়েছে।”\nঅধ্যাপক বজলুল হক বলেন, “বিশ্ববিদ্যালয়ে কাউকে চাকরিচ্যুত করা সহজ বিষয় নয়। কেউ অভিযুক্ত হলে প্রথমে ফ্যাক্ট ফাইন্ডিং কমিটি যাচাই করে, তারপর তদন্ত কমিটির রিপোর্টে চাকরিচ্যুত করার সুপারিশ হলে সেটা আরও একটি কমিটি দিয়ে যাচাই করে চূড়ান্ত সিদ্ধান্তে পৌঁছাতে হয়। যেহেতু আমাদের তদন্ত কমিটি রিপোর্টে সেই সুপারিশ হয়নি, এখন আর কোনো কমিটির প্রয়োজন হচ্ছে না। তিনি পুনরায় চাকরিতে যোগ দিতে পারবেন।”\nতবে সোমবারের সিন্ডিকেট সভায় অংশগ্রহণকারী একজন সদস্য বলেন, “এই কমিটি সভায় পূর্বের কমিটির প্রতিবেদনকে ‘যথার্থ’ বলেছে এবং সেই প্রতিবেদন বিশ্ববিদ্যালয়ের ভাবমূর্তি উজ্জ্বল করেছে বলে মত দিয়েছে। কিন্তু এই কমিটি অভিযুক্তের পজিশন ডেমোট করতে সুপারিশ করেছে। যেহেতু অভিযোগ প্রমাণিত হয়েছে, তার বিরুদ্ধে যথাযথ ব্যবস্থা নেওয়া উচিত ছিল।”\nগতবছর ডাকসুর ওই নির্বাচনে অনিয়মের অভিযোগে ভোট শেষ হওয়ার এক ঘণ্টা আগেই ফল বর্জনের ঘোষণা দিয়েছিল অধিকাংশ প্যানেল। ফল বাতিল করে নতুন নির্বাচনের দাবিতে আন্দোলনও করে তারা।\nএর মধ্যে কয়েকজন শিক্ষার্থী এই দাবিতে অনশন করেন। অনিয়মের অভিযোগ তদন্ত করে দায়ীদের বিরুদ্ধে ব্যবস্থা নেওয়ার আশ্বাসে তারা অনশন ভেঙেছিলেন।\n← ট্রেন বাড়িয়ে দিলে যাত্রীদের উৎসাহিত করা হবে, সেটি করব না : রেলমন্ত্রী\nভোট ডাকাতি করায় সরকারের অভ্যন্তরীণ শৃঙ্খলা ভেঙে পড়েছে :রব →\nবাস থেকে প্রতিবন্ধী নারীকে ধাক্কা দেওয়া বাসচালক ও হেলপার গ্রেফতার\nরাজধানীতে রাইড শেয়ারিংদের বিক্ষোভ\nমিথ্যা মামলা প্রত্যাহার ও শ্রমিক ছাঁটাইয়ের প্রতিবাদে ডিএনভি শ্রমিকদের বিক্ষোভ\n09/08/2020 admin\t0


আলেমদের বলি, সরকারের কিছু পয়সা পেয়ে তাদের কথায় নাইচেন না: ডা. জাফরুল্লাহ - Rajniti Sangbad আলেমদের বলি, সরকারের কিছু পয়সা পেয়ে তাদের কথায় নাইচেন না: ডা. জাফরুল্লাহ - Rajniti Sangbad\nরাজনীতি সংবাদ প্রতিবেদন প্রকাশের সময় :৪ ডিসেম্বর, ২০২০ ৮:২৩ : অপরাহ্ণ\nদেশের বিরাজমান নৈরাজ্য থেকে জনগণের দৃষ্টি ভিন্নখাতে ফেরাতে সরকার আলেমদের মাঠে নামিয়েছে বলে অভিযোগ করেছেন গণস্বাস্থ্য কেন্দ্রের প্রতিষ্ঠাতা ডা. জাফরুল্লাহ চৌধুরী। আলেমদের উদ্দেশে তিনি বলেন, অযথা এসব বির্তকে না জড়িয়ে আন্দোলনে আসেন। দ্রব্যমূল্য বেড়েছে, গণতন্ত্র প্রতিষ্ঠা হচ্ছে না তার জন্যে। সরকারের কিছু পয়সা পেয়ে তাদের কথায় নাইচেন না, তাদের কথায় নাচলে আপনাদেরই ক্ষতি হবে।\nশুক্রবার (৪ ডিসেম্বর) রাজধানীতে জাতীয় প্রেস ক্লাবের সামনে লেবার পার্টির উদ্যোগে আয়োজিত এক বিক্ষোভ সমাবেশে প্রধান অতিথির বক্তব্যে তিনি এই অভিযোগ করেন। ‘স্বাস্থ্য খাতে নৈরাজ্য-দুর্নীতি বন্ধ ও ওষুধের লাগামহীন মূল্যবৃদ্ধি’ প্রতিবাদে এ কর্মসূচির আয়োজন করা হয়।\nঢাকা মহানগরে পূর্বানুমতি ছাড়া সভা-সমাবেশের ওপর নিষেধাজ্ঞা আরোপের সিদ্ধান্তের সমালোচনা করে ডা. জাফরুল্লাহ চৌধুরী বলেন, সভা-সমাবেশে নিষেধাজ্ঞার হঠাৎ নোটিশ দিয়েছে ডিএমপি। পুলিশ বাহিনীর প্রতি আমার আবেদন থাকবে অন্যায় নির্দেশের কথা আপনারা শুনবেন না।\nপুলিশ সরকারের খাদেম নয়, জনগণের খাদেম উল্লেখ করে তিনি বলেন, পুলিশের শত অভাব-অভিযোগ আছে। আজকে পুলিশ অফিসারদের সরকারি বাড়ি-ঘর নেই। তাদেরকে বাইরে গিয়ে থাকতে হয় তাদের বেতনের চেয়ে বেশি ভাড়া দিয়ে। এই অবস্থায় থাকলে তারা ঘুষ খাবে না কী করবে।


ধর্ষণ সংবাদে মেয়ের মায়েরা ভয় পেলেও ছেলের মায়েরা লজ্জা পায় না।\nধর্ষণ নিয়ে একেকজনের প্রতিক্রিয়া দেখলাম। বেশিরভাগই কন্যা শিশুর মা হয়ে দুঃখ প্রকাশ, মেয়েকে সাবধানে চলার পরামর্শ, আর যাতে কারও মেয়ে না হয় এইসব বক্তব্য। ছেলের মা হয়ে কেউ শঙ্কা প্রকাশ করলো না, ছেলেটাকে সামলে রাখার কথা তেমন কেউ বলছে না, এমনকি আর যাতে কারও পুত্র সন্তান না হয় এই কামনাও কেউ করছে না। কেউ কেউ তো মহল্লায় মহল্লায় পতিতালয়ের দাবি করছে। বিষয়টা অবাক করছে।\nআচ্ছা, একটা মেয়ে ধর্ষণের শিকার হচ্ছে কার দ্বারা? আমি আমার ছেলেকে কেবল ছেলে অযুহাতে যাচ্ছে তাই করার স্বাধীনতা দিয়ে রেখে আমার মেয়েকে যতোই ঘরকুনো করে রাখি না কেন আমার মেয়ে কিন্তু মোটেও নিরাপদে থাকবে না। আমরা মেয়ের বিপদ এড়াতে তাকে সন্ধ্যার আগে ঘরে ফিরতে বলি আর ছেলেটা সন্ধ্যার পর ঘরের বাইরে, গলির মোড়ে আড্ডা দিতে চলে যায় সেই ব্যাপারটা আমরা স্বাভাবিকভাবে দেখি। বলুনতো, সন্ধ্যার পর মেয়েটা রাস্তায় অনিরাপদ কেন? মহল্লার চার পেয়ে কুকুর কামড়ে দেবে এই ভয়ে নাকি গলির মোড়ে আড্ডা দেয়া ছেলেগুলার ভয়ে?\nআমরা মেয়েকে কোথাও ঘুরতে দিতে চাইনা কিন্তু ছেলের ট্রাভেলিং ব্যাগটা নিজ হাতেই গুছিয়ে দেই। আমাদের মেয়েটা দূর পথ ভ্রমণে অনিরাপদ কেন? প্রাকৃতিক দূর্যোগের কথা ভেবে নাকি একই স্থানে দলবলসহ ঘুরে বেড়ানো ছেলেদের কথা ভেবে?\nএকটা মেয়ে ঠিক কি কারণে অনিরাপদ? কাদের জন্য অনিরাপদ? মেয়েটা ভীড় বাসে উঠতে চায় না কেন? রিক্সায়, সিএনজিতে বসে ভয়ে থাকে কেন? আপনি নিশ্চই দায় এড়ানোর জন্য অন্য অনেক কথা বলতে পারেন কিন্তু মূল কারণতো ওই একটাই, 'পুরুষ'। কন্যা সন্তান ধর্ষণ হচ্ছে বিধায় আপনি আপনার কন্যা সন্তানের বাবা মা হয়ে আফসোস করছেন, ভয় পাচ্ছেন, কিন্তু কোন ধর্ষকের জন্য আপনি পুত্র সন্তানের বাবা মা হয়ে লজ্জা পাচ্ছেন না, আফসোস করছেন না। আপনাদের এই মনোভাব পরোক্ষভাবে যে ভিকটিমকেই দোষারোপ করে এবং ধর্ষককে উৎসাহ দেয় সেটা বুঝতে পারেন?\nএকটা মেয়েকে যতোটা সাবধানে রাখা উচিত তার চাইতেও অধিক পরিমাণে সাবধানে রাখা উচিত ছেলেটাকে। সে কোথায় যাচ্ছে, কার সাথে বসছে, কি দেখছে, কি শিখছে, কিভাবে সময় কাটাচ্ছে এসব ব্যাপারে চুলচেরা বিশ্লেষণ করা উচিত। আপনার মেয়েটা যেমন অন্য কারও ছেলের হাতে অনিরাপদ তেমনি অন্যের মেয়েটাও আপনার ছেলের কাছে অনিরাপদ। আমরা সকলেই ভালো সন্তানের বাবা মা কিন্তু এই ভালো সন্তান থেকেই একেকটা ধর্ষকের জন্ম। মেয়েটাকে ছেলে থেকে সাবধানে থাকার পাশাপাশি ছেলেটাকেও শেখান, মেয়েটা যাতে তার কাছে অনিরাপদ না হয়।\nমেয়েটাকে সন্ধ্যার আগে ঘরে ফেরার কথা বলার পাশাপাশি ছেলেটাকেও বলেন, অযথা ঘরের বাহিরে আড্ডাবাজী যেনো না করে। মেয়েকে ঘুরতে নিষেধ না করে ছেলের ব্যাগটা গোছানোর সময় বলুন, "তোদের বোনেরাও যাতে ঘুরতে যেতে পারে সেইভাবে নিজেদের আচার ব্যবহার ঠিক রাখিস।" মেয়েটাকে বোরকা পরানোর পাশাপাশি ছেলেটাকে শেখান, "নারীকে সম্মান দিয়ে চলবা।" কোন ধর্ষকের খবর শুনে আপনি আপনার ছেলেকে নিয়ে যতোদিননা শঙ্কিত হবেন, আফসোস না করবেন, ততোদিন ধর্ষণ বন্ধ হবে না। আপনি আপনার ছেলের অবাধ বিচরণকে গুরুত্ব দিতে গিয়ে কন্যা সন্তানের ধর্ষণ নিয়ে শঙ্কিত হয়ে তার জন্ম আটকাতে পারবেন ঠিকই কিন্তু ধর্ষণ বন্ধ করতে পারবেন না।\nনারীর স্বল্পতায় আপনার আদরের অবাধ্য সন্তান একদিন হয়তো আপনারই উপর আক্রমণ করে বসবে নিজের যৌন চাহিদা মেটাতে। আপনি আপনার মেয়েকে অন্য ছেলের থেকে যতোই দূরে রাখুন না কেন, আপনার ছেলেটাকে যদি সঠিক শিক্ষায় বড় করতে না পারেন তবে আপনার নিজ ছেলের কাছেই আপনার নিজের মেয়েটা নিরাপদ থাকবে না, থাকে না। আমরা হরহামেশাই খবর দেখি, ভাইয়ের হাতে বোনের ধর্ষণ। ঘরে থাকা কন্যাকে নিয়ে আফসোস করার আগে পুত্রটাকে নিয়ে শঙ্কিত হন। আপনার অবহেলা, পুত্র সন্তান নিয়ে মুক্ত চিন্তাই আপনার ছেলেকে আগামী দিনের ধর্ষক বানিয়ে দিচ্ছে না তো?\nএই পৃথিবীতে কন্যা সন্তান ততোদিন নিরাপদ নয় যতোদিন পুত্র সন্তানের চলনে বলনে মনোযোগ দেয়া না হবে।


করোনায় ময়মনসিংহ মেডিকেলে সর্বোচ্চ ১৯ জনের মৃত্যু\nময়মনসিংহ মেডিকেল কলেজ হাসপাতালের করোনা ইউনিটে ২৪ ঘণ্টায় ১৯ জনের মৃত্যু হয়েছে। এর মধ্যে ৭ জন করোনা শনাক্ত হয়ে ও বাকিরা উপসর্গ নিয়ে মারা যান।\nকরেনায় মৃতরা হলেন- ময়মনসিংহ সদরের আব্দুস সালাম (৮০), ফুলবাড়িয়ার রাজ মাহমুদ (৭০), ভালুকার নুরুল হক (৮৫), গফরগাঁওয়ের আয়েশা খাতুন (৭০), নেত্রকোনা সদরের মরিয়ম নেসা (৭০), টাঙ্গাইলের কালিহাতি উপজেলার সুলতান মোহাম্মদ(৫৫) ও ধনবাড়ি উপজেলার আব্দুর সোবহান (৭০)।\nএছাড়া উপসর্গ নিয়ে মৃতরা হলেন- ময়মনসিংহ সদরের মিজানুর রহমান (৪৮) ও রঈসউদ্দীন (৭৫)। ত্রিশাল উপজেলার বাদশা (৪৫), ফুলবাড়িয়ার শফিকুল (৫৫), তারাকান্দার সালমা (২৪) ও আব্দুল মান্নান(৬০), ফুলপুরের শাহ আরিফ রব্বানি (৬০) ও সেলিনা (৩০)। এছাড়া নেত্রকোনা সদরের রোকেয়া আক্তার (৬২), শেরপুরের নালিতাবাড়ী উপজেলার শেফালি (৫৫), জামালপুর সদরের হামিদা বেগম (৫০) ও আব্দুল হোসাইনের (৬৫) মৃত্যু হয়েছে।\nবুধবার (১৪ জুলাই) দুপুরে সময়ের কন্ঠস্বরকে এসব তথ্য নিশ্চিত করেছেন হাসপাতালের করোনা ইউনিটের ফোকাল পার্সন ডা. মহিউদ্দিন খান মুন।\nতিনি বলেন, বর্তমানে করোনা ইউনিটে ৪৩০ জন চিকিৎসা নিচ্ছেন। এর মধ্যে আইসিইউতে ভর্তি আছেন ২২ জন। নতুন করে ভর্তি হয়েছেন ৪৮ জন। এছাড়া গত ২৪ ঘন্টায় ৬৩ জন সুস্থ হয়ে বাড়ি ফিরেছেন।\nতিনি বলেন, গত ২৪ ঘন্টায় টেলিমেডিসিন সেবা নিয়েছেন ২৬ জন এবং ওয়ান স্টপ ফ্লু কর্নারে ৩৮৪ জন সেবা নিয়েছেন।\nজেলা সিভিল সার্জন ডা. নজরুল ইসলাম জানান, গত ২৪ ঘন্টায় নতুন করে ১০৫৮ টি নমুনা পরীক্ষা করা হয়েছে। এর মধ্যে ২৮৩ জনের শরীরে করোনাভাইরাস শনাক্ত হয়েছে। পরীক্ষা বিবেচনায় জেলায় আক্রান্তের হার ২৭ দশমিক ৭৫ শতাংশ।


বিসিএস প্রশ্নপত্রের ধরনের অপ্রাসঙ্গিকতা – Vairal News\nHome / Education / বিসিএস প্রশ্নপত্রের ধরনের অপ্রাসঙ্গিকতা\nkhan December 30, 2019\tEducation Leaveacomment 607 Views\nবর্তমান বাংলাদেশের প্রেক্ষাপটে ‘বিসিএস’ এমন একটা শব্দ যার সঙ্গে অনেক যুবকের স্পন্দন জড়িয়ে আছে। লাখো যুবকের স্বপ্ন এ বিসিএস। সরকারি চাকরিতে ক্রমবর্ধমান সুযোগ-সুবিধা এবং বেসরকারি সেক্টরে চাকরির অনিশ্চয়তার কারণে বিসিএস নামক এ সোনার হরিণ ধরার জন্য প্রতিনিয়ত লাখ লাখ তরুণ-তরুণী আগ্রহী হচ্ছে।\nআবারও সেই যুদ্ধের সময় চলে এসেছে। ৪১তম বিসিএসের প্রজ্ঞাপন জারি করেছে পিএসসি। যখনই বিসিএস পরীক্ষার বা আবেদনের সময় আসে, তখন আমার মাথায় কিছু প্রশ্ন ঘুরপাক খায়।\nযেহেতু বিসিএসে চূড়ান্তভাবে নির্বাচিত প্রার্থীরা রাষ্ট্রযন্ত্রের বিভিন্ন গুরুত্বপূর্ণ পদে নিযুক্ত থাকবে এবং জাতির উন্নতির জন্য অত্যন্ত গুরুত্বপূর্ণ সিদ্ধান্তগুলো গ্রহণের প্রক্রিয়ার সঙ্গে সম্পৃক্ত থাকবে তাই স্বাভাবিকভাবেই এ প্রার্থী নির্বাচনের পদ্ধতি এমন হওয়া উচিত যেখানে গাম্ভীর্যের এবং গুরুত্বের প্রতিফলন থাকবে।\nপ্রথম শ্রেণির বিসিএস ক্যাডার নির্বাচনের প্রথম ধাপে প্রার্থীরা প্রিলিমিনারি পরীক্ষা দিয়ে থাকেন। প্রশ্ন হল, এ প্রিলিমিনারি পরীক্ষার প্রশ্নপত্রের ধরন কি ভবিষ্যৎ আমলা নির্বাচনের জন্য যথাযথ?\nবিসিএস প্রিলিমিনারি প্রশ্নপত্রের ধরন কি একজন সম্ভাব্য প্রার্থীর মধ্যে রাষ্ট্রযন্ত্রের কার্যসম্পাদন করার জন্য প্রয়োজনীয় সব দক্ষতা ও মানসিক ক্ষমতা আছে কি না, তা পরখ করার জন্য যথেষ্ট?\nবিসিএস প্রিলিমিনারিতে বিজ্ঞান, গণিত, ইংরেজি ভাষা ও সাহিত্য, বাংলা ভাষা ও সাহিত্য, তথ্য-প্রযুক্তি, সাধারণ জ্ঞান (বাংলাদেশ ও আন্তর্জাতিক) ইত্যাদি বিষয় থেকে প্রশ্ন সেট করা হয়। প্রশ্নপত্রটি পর্যালোচনা করলে বেশকিছু প্রশ্ন মাথায় আসবে।\nপ্রথমত, আপনার দায়িত্ব পালনের বা আপনার পেশাগত কাজটি সম্পাদনের জন্য আপনার কী দরকার? খুব সহজভাবে বললে পেশাগত দায়িত্ব পালন করতে ওই নির্দিষ্ট কাজের সঙ্গে সামঞ্জস্যপূর্ণ দক্ষতার প্রয়োজন।\nএখন প্রশ্ন হল, প্রিলিমিনারি পরীক্ষায় যে ধরনের প্রশ্ন সেট করা হয় সেগুলো কি কোনো প্রার্থীর ওই ধরনের দক্ষতা (পেশার ধরনের সঙ্গে সামঞ্জস্যপূর্ণ) আছে কি না, তা নিরীক্ষা করার জন্য পর্যাপ্ত? কখনোই না, কারণ প্রিলিমিনারি পরীক্ষার অনেক প্রশ্নই কিছু ক্যাডারদের জন্য সম্পূর্ণ অপ্রাসঙ্গিক হয়। সহজ ভাষায় ওই প্রশ্নগুলো নির্দিষ্ট পেশা বা ক্যাডারের প্রকৃতির (যেমন : প্রশাসন, পুলিশ, শিক্ষা ইত্যাদি) সঙ্গে মোটেও প্রাসঙ্গিক নয়।\nযেমন : ধরুন, একজন ভালো পুলিশ অফিসার হওয়ার জন্য কী দরকার? যদি কেউ একজন দক্ষ পুলিশ অফিসার হতে চায় তবে তার অবশ্যই বিশ্লেষণ ক্ষমতা, বুদ্ধিমত্তা, মাল্টি-টাস্কিং দক্ষতা, সমস্যা সমাধানের প্রত্যুৎপন্নমতিতা এবং দেশের আইন সম্পর্কে সুনির্দিষ্ট জ্ঞান থাকতে হবে। প্রশ্ন হল, প্রিলিমিনারি পরীক্ষার প্রশ্নগুলো কি এ গুণাবলিগুলো পরীক্ষা করে?\nঅবশ্যই না। এর মানে হল কোনো প্রার্থীর মধ্যে ওই নির্দিষ্ট গুণাবলি থাকলেও সে পরবর্তী স্তরের (লিখিত পরীক্ষা) জন্য নির্বাচিত না-ও হতে পারে। তবে যেসব প্রার্থীর ওই নির্দিষ্ট দক্ষতা-জ্ঞান নেই; কিন্তু নির্দিষ্ট বিষয় (সাধারণ জ্ঞান, বাংলা ইত্যাদি) সম্পর্কিত তথ্য মুখস্থ করতে পারবে তাদের পরবর্তী ধাপের জন্য নির্বাচিত হওয়ার সম্ভাবনা অনেক বেশি।\nএক কথায় বলা যেতে পারে, প্রিলিমিনারি প্রশ্নের ধরন দক্ষতা-যোগ্যতানির্ভর নয়। বরং অনেক বেশি মুখস্থ বিদ্যানির্ভর। ফলস্বরূপ এটা প্রায়ই দেখা যায়, বিসিএসে চূড়ান্তভাবে নির্বাচিত প্রার্থীদের অনেকেই বিভিন্ন প্রশ্নের উত্তর দিতে পারে; কিন্তু কোনো নির্দিষ্ট বিষয়ে গভীর জ্ঞান প্রদর্শন করতে ব্যর্থ হয়।\nপ্রকৃতপক্ষে বিসিএস প্রিলিমিনারি পরীক্ষায় যে ধরনের প্রশ্ন সেট করা হয়, সেগুলো পেশাদার বা রাষ্ট্রযন্ত্রের উচ্চ স্তরের কাজ সম্পাদন করতে প্রয়োজনীয় দক্ষতা পরিমাপের জন্য পর্যাপ্ত নয়। এমন প্রশ্নের মাধ্যমে উত্তীর্ণ প্রার্থীরা সব বিষয়ে কিছু জ্ঞান রাখে; কিন্তু তারা আসলে কোনো বিষয়ে পারদর্শী না (জ্যাক অব অল ট্রেডস, মাস্টার অব নান)।\nফলশ্রুতিতে পিএসসি এমন তরুণ-তরুণীদের নিয়োগ দিচ্ছে যারা মুখস্থ বিদ্যায় খুব ভালো; কিন্তু রাষ্ট্রের প্রশাসনিক কাজ সম্পন্ন করার জন্য প্রয়োজনীয় দক্ষতা ওইসব প্রার্থীর থাকে না।\nএমন অপরিণামদর্শী প্রশ্ন পদ্ধতি অনুসরণ করে প্রচুর যোগ্য বেকারের প্রতি একরকম অবিচার করা হচ্ছে। বিশেষত কিছু ক্যাডারের ক্ষেত্রে প্রিলিমিনারি প্রশ্নের ধরন সম্পূর্ণ অপ্রাসঙ্গিক ও হাস্যকর। উদাহরণস্বরূপ- কেন একজন ডাক্তারকে বাংলা বা ইংরেজি সাহিত্যের সঙ্গে সম্পর্কিত তথ্য মুখস্থ করতে হবে?\nআবার একজন প্রকৌশলীর জন্য জীববিজ্ঞানের সঙ্গে সম্পর্কিত কিছু মুখস্থ করার প্রয়োজনীয়তা কী? বরং একজন প্রকৌশলীর তার নিজের কাজটি নিখুঁত ও দক্ষতার সঙ্গে করার জন্য প্রয়োজনীয় সব দক্ষতা আছে কি না, তা যাচাই করে দেখা উচিত। কিন্তু পিএসসি এমনটি করতে ব্যর্থ হয় বলেই ভুল মানুষ ভুল জায়গায় নিয়োগ পেয়ে যায়।\nআর এমন ভুলের মাশুল কিন্তু এ দেশ ইতিমধ্যে দেয়া শুরু করেছে। ভুল মানুষ ভুল জায়গায় নিয়োগ পেয়েছে বলেই কিন্তু এ দেশে এমন ঘটনাও ঘটেছে যে, ফ্লাইওভারে সিগন্যাল বসাতে হয়েছে। প্রকৌশলীর অদক্ষতার কারণেই কিন্তু এমন ভুল নকশা হয়েছে এবং সেই নকশা সরকারের গুরুত্বপূর্ণ জায়গা থেকে অনুমোদনও পেয়েছে।\nঠিক একই রকম ভুল হচ্ছে সরকারি কলেজে শিক্ষক নিয়োগের ক্ষেত্রেও। এটি কোনোভাবেই গ্রহণযোগ্য নয় যে, সরকারি হাইস্কুল-কলেজে শিক্ষক হওয়ার জন্য একজন প্রার্থীকে তার সাবজেক্টে কতটুকু দক্ষতা আছে, তা প্রমাণ করতে হয় না।\nবরং অন্য সব বিষয়ে ভালো করলেই শিক্ষক হিসেবে নিয়োগ পাওয়া সম্ভব। আর এমন ভুল পদ্ধতির কারণেই সরকারি কলেজগুলোয় অদক্ষ শিক্ষকরাও নিয়োগ পেয়ে যাচ্ছে। যার প্রভাব পড়ছে সরকারি কলেজ ও হাইস্কুলের শিক্ষার মানের ওপর।\nএতসব কথা বলার উদ্দেশ্য একটাই- আসলে গোড়ায়ই গলদ। এমন হাস্যকর নিয়োগ পদ্ধতির পরিণতি হল একটি ‘অদক্ষ আমলাতন্ত্র’।\nআমরা বিভিন্ন সময় পত্রিকায় সরকারি কর্মকর্তাদের বিভিন্ন অনিয়ম ও অদক্ষতার খবর দেখতে পাই। যখন খবর পড়ি, তখন নিজেদের মধ্যে এমন আলোচনাও করে থাকি যে, ‘এই লোক নিয়োগ পেল কীভাবে?’ আসলে ওই অদক্ষ মানুষগুলো নিয়োগ পেয়েছে কারণ নিয়োগের জন্য যে প্রশ্ন পদ্ধতি ফলো করা হচ্ছে, সেটিই ভুল।\nএ পদ্ধতিতে এমআইটিপড়ুয়া কোনো প্রকৌশলী সরকারি চাকরির জন্য উত্তীর্ণ হতে ব্যর্থ হবে। এমনকি আমি নিশ্চিত, যে কোনো বিশ্ববিদ্যালয়ের ইংরেজি সাহিত্যের প্রফেসরকে পরীক্ষা দিতে বললে সে-ও সরকারি কলেজের প্রভাষক হতে ব্যর্থ হবে। এমন পরিস্থিতিতে বিসিএস পরীক্ষার প্রশ্নের ধরন পুনর্বিবেচনা করা খুবই প্রয়োজন; যেন রাষ্ট্রযন্ত্রের গুরুত্বপূর্ণ জায়গাগুলোয় সবচেয়ে যোগ্য মানুষ নিয়োগ পেতে পারে।\nবিসিএস প্রশ্নপত্রের ধরনের অপ্রাসঙ্গিকতা\t2019-12-30\nPrevious বিশেষ বিসিএসের পরীক্ষার্থীদের জন্য থাকছে ৫টি পরামর্শ\nNext তারুণ্যের বিসিএস সংকট : আমাদের করণীয়\n18 days ago\t266,993